O. ANTUN VVALLENSTEIN 


PRAKTIČNI PUTOKAZ 
U DUHOVNI ŽIVOT 



I. POGLAVLJE: KRŠĆANSKO SAVRŠENSTVO 
Bit kršćanskog savršenstva 

1. Kad je kršćanin duhovno savršen? 

Kršćanin je duhovno savršen kad svim srcem ljubi 
Boga više nego išta drugo, a bližnjega kao samog 
sebe. Najsavršeniji uzor kršćanskog savršenstva jest 
naš Gospodin Isus Krist. 

2. Kad kršćanin istinski ljubi Boga? 

1. kad ga ne ljubi samo osjećajima nego i djelima i 
žrtvama; 

2. kad se dragovoljno, često i ustrajno vježba u 
djelima ljubavi; 

3. kad se marljivo vježba i u svim ostalim 
kršćanskim krepostima; 

4. kad se čuva hotimičnih malih grijeha ili barem ne 
dopušta da mu prijeđu u naviku. 

Prava ljubav prema Bogu nije u osjećajima srca, 
nego u djelima naše slobodne volje. 

3. Koje su stvari u sebi veoma dobre, ali u kojima 
nije bit kršćanskog savršenstva? 

1. mnoge molitve; 

2. brojne tjelesne pokore; 

3. užitak duhovnih utjeha. 

To su sredstva kojim idemo prema kršćanskom 
savršenstvu ili su njegovi plodovi ali nisu njegova 
bit. Ima tvrdoglavih osoba koje se toliko privežu uz 
svoje pobožnosti i njima drage pokore da zbog toga 
zanemaruju staleške dužnosti, poslušnost, ljubav i 
druge kreposti, što je za osudu. 

Stupnjevi kršćanskog savršenstva 

4. Koji putovi vode na kršćanskom savršenstvu? 

1. put čišćenja; 

2. put prosvjetljenja; 

3. put ujedinjenja. 

Nije nužno da ovi putovi slijede jedan za drugim, 
mogu voditi usporedo ili se križaju. 

5. Tko je na putu čišćenja? 

Na putu čišćenja je onaj koji ozbiljno nastoji: 

1. da očisti dušu od grijeha i da ne prione uz 
svjetovne stvari; 

2. koji mrtvi neuredne požude. 

Na tom su putu početnici duhovnog života. Oni 
žive redovito u milosti Božjoj, iskreno čeznu za 
savršenstvom, ali su još skloni malim grijesima i u 
pogibelji su da posrnu u teške pogreške. 

6. Tko je na putu prosvjetljenja? 


Na putu je prosvjetljenja: 

1. onaj koji je dobrano ukrotio svoje požude i 
oslabio sklonost na grijeh; 

2. onaj koji se ozbiljno vježba u postizanju kreposti. 
Put prosvjetljenja je put onih koji su napredovali u 
duhovnom životu. Još upadaju u manje grijehe ali 
hoće da se i njih oslobode. Zrakom Božje milosti 
bolje poznaju svoje duševno stanje i shvaćaju što im 
je potrebno za vječno spasenje. 

7. Tko je na putu ujedinjenja? 

Na tom su putu one osobe: 

1. koje su sasvim odcjepljene od svijeta i od sebe; 

2. koje su se potpuno predale ljubavi prema Bogu. 
To je put savršenih duša. One se svim srcem 
uklanjaju i najsitnijim hotimičnim nesavršenostima. 
S njima potpuno gospodari ljubav Božja. 

Savršeno predanje Bogu 

8. Tko se je savršeno predao Bogu? 

Savršeno se je predao Bogu onaj koji ne želi ništa 
drugo nego da se u njemu i po njemu potpuno 
ispunja volja Božja. 

9. Zašto je potrebno savršeno predanje volji 
Božjoj? 

1. tako postajemo sličniji Isusu Kristu koji je u 
svemu vršio volju svoga nebeskog Oca; 

2. da postignemo duhovno savršenstvo; 

3. da postignemo nepokolebljivi mir srca. 

Ništa se ne događa bez Božje volje, ili da ona nije 
dopustila. Bog uvijek ima u vidu našu korist te i zlo 
može okrenuti na dobro. 

10. Kad se posebno trebamo predati u Božje ruke? 

1. u bolima i nevoljama - osobnim i zajedničkim; 

2. u duhovnoj suhoći i zapuštenosti: 

3. u žrtvama koje nam nameće posluh. 

11. Kako se stječe krepost predanja volji Božjoj? 

1. čestim razmatranjem Božje mudrosti, 
svemoćnosti i dobrote: 

2. odričući se uvijek našeg vlastitog »ja«; 

3. u svemu slušajući zapovijedi i savjete poglavara. 

Pet sredstava potrebnih za kršćansko savršenstvo 

12. Koja sredstva imaju posebnu važnost u 
stjecanju savršenstva? 

1. žarka želja za savršenstvom: 

2. ponizno nepouzdavanje u svoje snage; 

3. čvrsto pouzdanje u Boga; 

4. neprekidna pažnja nad sobom: 

5. velika vjernost u vršenju malih stvari. 

Želja za savršenstvom 

13. Kad imamo žarku želju za savršenstvom? 

Kad je smatramo najuzvišenijom i najpotrebnijom 
zadaćom svog života, te smo tvrdo odlučili, da 
ćemo sve poduzeti, da je stečemo. 

14. Zašto treba da žarko želimo savršenstvo? 

1. samo tada ćemo pažljivo tražiti i marljivo 
upotrebljavati sredstva koja vode prema njoj; 

2. lako i veselo podnijet ćemo njezine žrtve. 

Ljudi lako varaju sebe u pitanju, da li zbilja imaju 
dobru volju. Ispit dobre volje jest ljubav prema 
žrtvama. Zato živu želju za savršenstvom treba da 
gajimo dobrom molitvom, razmatranjem, 
duhovnim štivom i mrtvljenjem. 

Ponizno nepouzdavanje u svoje snage 

15. Kad se ponizno ne pouzdajemo u svoje snage? 

Kad smo osvjedočeni da je naša narav, zbog 
istočnog grijeha i osobnih pogrešaka, slaba i 
nepostojana u dobru, a sklona na zlo i da našim 
snagama nismo sposobni učiniti ni najmanje 
nadnaravno dobro djelo. 

16. Što uključuje ponizno nepouzdanje u sebe? 

1. da se što više priljubimo uz Boga; 

2. da budno pazimo nad sobom, i upotrebljavamo 
sredstva, koja vode k savršenstvu: 

3. da u našim uspjesima i duhovnom napretku 
dajemo hvalu i čast samom Bogu. 

Ponizno nepouzdanje nema ništa zajedno s 
malodušnošću. Dapače, ništa tako ne razbija 
malodušnost i duhovnu iznemoglost kao ponizno i 
nepouzdanje u sebe, budući da se te mane uvuku u 
dušu kroz krivo pouzdanje u samog sebe. 

Čvrsto pouzdanje u Boga 

17. Kad se čvrsto uzdamo u Boga? 

Čvrsto se uzdamo u Boga, kad čvrsto vjerujemo da 
će nam Bog rado dati obilje milosti kojima ćemo 
doprijeti do duhovnog savršenstva i vječnog 
spasenja. 

18. Tko se krivo uzda u Boga? 

1. onaj koji misli da Bog nerado daje svoje milosti ili 
da ih ne daje dovoljno; 

2. onaj koji misli da Bog sve sam čini i da nije 
potrebno da mi s njime surađujemo. 

19. Koje koristi donosi pravo uzdanje u Boga? 


Pravo uzdanje u Boga daje nam veliku hrabrost i 
jaku sigurnost. Ne može Bog ostaviti onoga, koji se 
u njega uzda. Zato često ponavljajmo djelo ufanja, 
osobito kad sagriješimo ili nas zavode malodušnost 
i duhovni umor. 

Pažnja nad sobom i razlikovanje duhova 

20. U čemu stoji pažnja nad sobom? 

Pažnja nad sobom stoji u tome da ne idemo na 
slijepo za svakim našim nagnućem ili umišljanjem, 
nego da prije svega promislimo što volja Božja traži 
od nas. 

21. Čega se posebno imamo čuvati? 

1. da nas ne prevare naše loše sklonosti i đavao; 

2. da nas ne zavedu zli primjeri; 

3. da se ne oglušimo na Božja nadahnuća. 

Valja da vješto znamo razlikovati Božanska 
nadahnuća od poticaja naše slabe naravi i sotonskih 
podražaja. Tu vještinu zovemo »razlikovanjem 
duhova«. Po njoj nam je sumnjiva svaka nagla želja 
ili protivnost. 

Pravila Sv. Leonarda za raspoznavanje da li neki 
poticaj dolazi od naravi ili od milosti: 

1. Narav traži da sva njezina djela budu javna da se 
njima slavi; dok ih milost krije i do njih ne drži. 

2. Narav ulaže veliku brigu oko vremenitih stvari, 
požudno ih traži, uživa u njihovu obilju, i žalosna 
je kad ih nema; dok milost ne vodi o njima računa, 
ne brine se za njih, a hoće samo Vrhovno Dobro, i u 
njemu nalazi mir. 

3. Narav je nestalna u dobrim djelima, danas će 
„trista, a sutra ništa" , pokoleba je svaka poteškoća; 
dok milost gleda u Boga i nastavlja dobra djela 
koliko u sreći toliko i u nesreći, te velikodušno 
stupa naprijed. 

4. Narav se dopada samoj sebi, znatiželjna je za 
novostima, želi zabave, plaši se tjelesnih 
neugodnosti misleći da bi po njima mogla oboljeti; 
dok milost traži da ugodi samom Bogu i na ovom 
svijetu ne traži ništa drugo doli zdravlje duše. 

5. Narav traži svoj dio i u duhovnim stvarima, 
htjela bi uvijek živjeti u duhovnim utjehama; dok 
milost čini dušu poniznom, strpljivom i pravednom 
a da ona to i ne zna, i, tražeći da ugodi samom 
Bogu, srčano Mu služi i posred najveće duhovne 
suše. 

6. Narav uvijek traži krajnosti, prelazi granice 
razborite umjerenosti; dok milost ide sredinom, da 
učini ni više ni manje nego se dolikuje i traži 
posluh. 

7. Narav neprestano ište što joj je drago i ugodno, 
nalazi stotinu izlika da se ne umrtvi; dok milost 

voli da je prezrena, od svega odcijepljena, sklona je 
jedino Bogu i traži sve moguće načine da u svemu i 
po svemu izvrši Njegovu presvetu Volju. 

8. Narav je sklona na svih sedam glavnih požuda, 
hoće uzvišene koliko duhovne toliko vremenite 
stvari, nadima srce i voli svjetovna odobravanja, 
ispraznu slavu, puna je samodopadnih misli i 
osjetnih dragosti, što je često vodi u bludnju i 
obmanu; dok milost se protivi svakom nadimanju 
srca i duha, bježi od svake osjetne ugodnosti, teži 
za poniženjima, predanosti Volji Božjoj za čistoćom 
i ostalim krepostima. 

Vjernost u malim stvarima 

22. U čemu stoji vjernost u malim stvarima? 

1. da savjesno izvršimo i najsitnije dužnosti 
(propise pravila, želje poglavara, dnevni red); 

2. koliko je moguće izbjegavamo i najmanje 
hotimične pogreške (navale srdžbe, sumnje, 
taštinu, osornost, nekorisne riječi); 

3. strpljivo podnosimo i najneznatnije protivnosti 
(umor, neraspoloženje, uvrede, zapostavljanja). 

23. Zašto treba da smo vjerni i u malom? 

1. da se očuvamo mlakosti: 

2. da postignemo dužno savršenstvo; 

»Tko je vjeran u najmanjem, i u najvećem je vjeran, 
a tko je nevjeran u najmanjem, i u najvećem je 
nevjeran« (Lk. 16,10). 

Nije malo ono što nas udaljuje od zla i vježba u 
kreposti. 

II. POGLAVLJE: MOLITVA 

24. Što znači moliti? 

Moliti znači uzdići srce k Bogu, bilo da ga hvalimo i 
zahvaljujemo mu, bilo da mu dajemo zadovoljštinu 
za učinjene nepravde ili molimo milosti. 

Molitva se dijeli na: 

a) usmenu, u kojoj uzdignuće srca k Bogu 
očitujemo izražajem riječi; 

b) nutarnju, u kojoj pamet i srce mole bez jezika i 
riječi. 

25. Zašto trebamo moliti? 

1. Bog nas na to poziva; 

2. bez molitve nećemo postići milosti koje su nužne 
da se spasimo i posvetimo. 

26. Koji su plodovi molitve? 

1. sjedinjuje nas s Bogom i uzdiže k nebeskim 
stvarima; 


2. privikava nas na borbu protiv zla i jača nas u 
dobru; 

3. tješi nas u žalostima i pomaže u potrebama; 

4. postiže nam milost ustrajnosti do kraja života. 

27. Što trebamo činiti prije molitve? 

1. staviti se u Božju prisutnost: 

2. iskreno se pokajati za grijehe; 

3. zazvati Božju pomoć; 

28. Kako moramo moliti? 

1. ponizno i s poštovanjem; 

2. sabrano i žarko: 

3. u vjeri i ufanju; 

4. predano volji Božjoj; 

5. često i ustrajno. 

Molimo ponizno kad nam je molitva prožeta 
osjećajem naše slabosti i nevrijednosti. 

Molimo s poštovanjem kad se vladamo dolično, ne 
brzamo, čuvamo vanjska osjetila, a u zajedničkoj 
molitvi vršimo propisane kretnje. 

Molimo sabrano i žarko kad mislimo samo na 
Boga, i ulažemo svu brigu da uklonimo 
rastresenosti. 

Molimo u vjeri i ufanju kad se nadamo da će nas 
Bog uslišati ako je to njemu na slavu, a nama na 
duhovnu korist. 

Molimo predano volji Božjoj kad prepuštamo Bogu 
da usliša molitvu kad hoće i kako hoće. 

Molimo često i ustrajno kad nastavljamo moliti i 
onda ako nas Bog odmah ne usliša. 

29. Zašto ne primamo uvijek ono što molimo u 
molitvi? 

Ne primamo uvijek ono što molimo u molitvi zato 
što ne molimo kako treba ili što nije spasonosno 
ono što tražimo. 

30. Što ćemo činiti nakon molitve? 

1. zahvaliti Bogu; 

2. moliti ga da nam oprosti pogreške koje smo 
učinili za vrijeme molitve. 

Rastresenosti i suhoće 

31. Što su rastresenosti? 

Rastresenosti su slike i strane misli koje smetaju 
sabranost. 

32. Od čega dolaze rastresenosti? 

1. od naših neurednih sklonosti i želja; 

2. od nestalnosti našeg duha: 

3. od utisaka koje primaju naša vanjska osjetila; 

4. od briga za ovim svijetom, od vremenitih 
poslova i zanimanja; 

5. od sotone. 

33. Kad su rastresenosti grešne? 

1. kad ih prouzročimo mi sami: 

2. kad se u njima svojevoljno zadržavamo; 

3. kad ih nemarno odbijamo. 

34. Kako se trebamo vladati u rastresenostima? 

1. odbijati od sebe strane misli i mirno svraćati 
pamet na ono što molimo; 

2. posvijestiti da se nalazimo u Božjoj prisutnosti. 

35. Što je suhoća u molitvi? 

Suhoća u molitvi je duševno stanje u kojem ne 
osjećamo nikakvog žara nego dosadu i potištenost, 
te jedva i s velikom mukom možemo u sebi 
probuditi samo malo molitvenih misli i osjećaja. 
Rastresenosti su velika muka za duh a suhoća za 
srce. 

36. Od čega dolazi suhoća u molitvi? 

1. našom krivnjom: ako se ne želimo pripraviti za 
molitvu; ne čuvamo osjetila, i svojevoljno smo 
rastreseni; 

2. bez naše krivnje: zbog tjelesne neraspoloženosti, 
duševne izmorenosti ili Božjim dopuštenjem. 

37. Kako ćemo se vladati u duhovnoj suhoći? 

1. odstranimo njezine uzroke ako je to u našoj 
vlasti; 

2. ne smijemo se zbog nje previše žalostiti i klonuti 
duhom; 

3. radi nje nipošto ne ostavljajmo molitvu niti je 
skraćujmo. 

Molitva obavljena u najvećoj duhovnoj suhoći često 
je Bogu ugodnija i nama korisnija nego ona koju 
izmolimo u najjačem osjetnom žaru. 

Usmena molitva 

38. Na što trebamo svratiti pažnju u usmenoj 
molitvi? 

1. na Boga i božanske stvari. 

2. na smisao riječi: 

3. da molimo s poštovanjem i sabrano 

4. na dostojno držanje tijela; 

Služba časova 

39. Zašto Služba časova ima izvanrednu važnost? 

1. jer se moli u ime Crkve: 

2. jer je sastavljena od molitava koje su nadahnute 
od Duha Svetog; 

3. jer sadrži najuzvišenije i najdublje molitve; 


4. po njoj nasljedujemo anđele koji neprestano 
hvale Gospodina. 

Osobna molitva 

40. Što treba sadržavati jutarnja molitva? 

1. zahvalu Bogu, što nas je čuvao noću; 

2. poklon Njegovom Božanskom veličanstvu i 
posvetu svega dana; 

3. prošnju Božanske pomoći; 

4. molitvu Dj. Mariji, Anđelu Čuvaru i svojim 
zaštitnicima; 

5. obnovu dobrih odluka. 

Čim se probudimo prvu misao upravimo na Boga i 
dozovimo u pamet o čemu ćemo razmatrati. 

Ne budimo lijeni kod ustajanja. 

41. Što treba sadržavati večernja molitva? 

1. zahvalu Bogu na svim dobrima koje nam je danju 
udijelio; 

2. ispit savjesti; 

3. iskreno kajanje; 

4. posvetu Bogu noćnog pokoja; 

5. molitvu Dj. Mariji, sv. Anđelu Čuvaru i drugim 
svetim zaštitnicima, napose sv. Josipu, da nam 
isprosi milost svete smrti. 

Najbolji je onaj život koji svagdano počinje s 
Bogom i s Njime završava. 

Nadasve pazimo da nikad ne zaboravimo iz sveg 
srca savršeno se pokajati prije nego odemo na 
počinak. 

Mislena molitva (razmatranje) 

42. Što je mislena molitva? 

Mislena molitva je pažljivo razmatranje pameću 
neke vjerske stvari ili istine da nam se tako 
prosvijetli razum i volja potakne na molitvu i 
spasonosne odluke. 

43. Koje posebne koristi pruža mislena molitva? 

1. promiče poznavanje dobra i zla; 

2. obogaćuje pamet svetim mislima: 

3. pruža prigodu i potiče nas na razgovor s Bogom; 

4. pobuđuje da stvaramo dobre odluke. 

44. U kojoj je mjeri razmatranje potrebno? 

Razmatranje je toliko potrebno da bez njega ne 
možemo doprijeti do kršćanskog savršenstva. 

Zbog toga ga trebamo: 

a) cijeniti, voljeti i njime se mnogo se baviti; 

b) biti uvjereni da sebi mnogo štetimo ako ga bez 
važnog razloga ispuštamo ili skraćujemo; 

c) neprestano se sjećati kako je izostaviti 
razmatranje za duže vrijeme isto što i ne htjeti težiti 

za savršenstvom nego se predati neurednim 
sklonostima. 

45. Kada lako i dobro razmatramo? 

1. kad prvo dozovemo u pamet što smo čitali ili 
čuli; 

2. potom o tome razmišljajmo; 

3. a naposljetku se voljom odlučimo na dobro i 
učinimo dobre odluke. 

Prvi način razmatranja 

46. Kakav je prvi način razmatranja? 

1. priprava; 

2. razmatranje: 

a) predočimo si predmet razmatranja (možemo se 
poslužiti knjigom); 

b) razmišljamo kako se to odražava u našem 
svakodnevnom životu; 

c) budimo u srcu pobožne osjećaje; 

d) molitvom se okrenemo Bogu, i stvorimo odluke; 

3. završetak. 

47. U čemu stoji daljnja priprava za razmatranje? 

Za uspjeh razmatranja glavno je odrediti o čemu 
ćemo razmišljati, buditi čuvstva i stvoriti odluke. 
Poželjno je da sve to obavimo uvečer uoči 
razmatranja uz pomoć koje knjige, te pođemo na 
počinak misleći na predmet sutrašnjeg 
promišljanja, a ujutro, čim se probudimo prvu 
misao uputimo Bogu, da odmah zatim mislimo na 
ono što ćemo jutros razmatrati. Najradije 
razmatrajmo život i muku našeg Gospodina. 

Ne može dobro obaviti razmatranje onaj koji ne 
živi sabrano i umrtvljeno, često krši šutnju, slabo 
kroti maštu i nije gospodar svojih zlih sklonosti. U 
tom je glavni uzrok zbog kojega je tolikima 
razmatranje teško i malo ih privlači. 

48. U čemu je bliža priprava za razmatranje? 

1. stavimo se u Božju nazočnost; 

2. sabrano izmolimo pripravnu molitvu; 

49. Kako izgleda primjer pripravne molitve? 

Evo me, moj Bože, pred tvojim neizmjernim 
Veličanstvom. Klanjam Ti se najdubljom 
poniznošću i sinovskom ljubavi. Kajem se za sve 
grijehe kojima sam uvrijedio tebe, najveće dobro. 
Uzdajući se u Tvoje milosrđe, evo me pred tvojim 
očima da razmatram vječne istine i tvoje najsvetije 
nauke. Prosvijetli moj razum da ih upoznam i 
primijenim ih na svoj svakodnevni život. Užezi mi 
srce na molitvu i na sveta čeznuća, a volju mi 
potakni na spasonosne odluke. Amen. 


50. Kakva pitanja može postaviti razum, kad je 
predmet razmatranja neki događaj? 

Kad je predmet razmatranja neki događaj, tad 
razum može staviti ova pitanja: Tko? Sto? Gdje? 
Čime? Zašto? Kako? Kad? 

Primjer: Isus se znoji krvavim znojem na 
Maslinskoj gori. 

a) Tko se znoji? Isus, jedinorođeni Sin Božji, 
najsvetiji i najneviniji među ljudima, koji je iz 
ljubavi postao moj brat, prijatelj i moj Otkupitelj. 

Na ovo probudimo u srcu čin vjere, divljenja, 
poklona. 

b) Gdje? Na Maslinskoj gori, u kojoj vlada silna 
tama i samoća (»Hoću, Isuse, biti uza Te, da Te 
tješim«), 

c) Kada? Uvečer, kasno, nakon što je ustanovio 
euharistijsku Tajnu, u početku svoje pregorke 
Muke. (Zahvala na Božjim dobročinstvima). 

d) Što? Isus je u tolikoj duhovnoj li tjelesnoj tjeskobi 
i žalosti, da od duševnih boli krvav znoj teče mu iz 
tijela na zemlju. (Čuvstvo samilosti). 

e) Kako? Sve to Krist podnosi u najvećoj 
poniznosti, strpljivosti i predan volji nebeskog Oca. 
(Čuvstvo divljenja i molitva da nam Isus udijeli te 
kreposti). 

f) Zašto? Da opere moje grijehe (kajanje, 
zahvalnost, pouzdanje); da zadovolji za sve grijehe 
čitavog svijeta (zahvala, zadovoljština i molitva za 
obraćenje grešnika). 

g) Odluka: Želim danas, Isuse, iz ljubavi prema tebi 

podnijeti strpljivo ovu.muku. 

51. Kakva pitanja može pokrenuti razum, kad 
razmatramo o nekoj kreposti? 

1. u čemu je bit te kreposti? 

2. koji su njezini znakovi i plodovi? 

3. u čemu je njezina odlika i prednost? 

4. koja joj je oprečna mana? 

5. Tko se istaknuo u toj kreposti, a tko u protivnoj 
mani? 

Uzmimo za primjer krepost poniznosti. 

a) Bit poniznosti: Priznajmo Božju veličinu i svoje 
ništavilo. 

b) Znakovi i plodovi: ponizan pripisuje Bogu sve 
dobro, a sebi sve zlo; nikome sebe ne pretpostavlja; 
rado podnosi što se do njega malo drži i što ga 
zapostavljaju (Da li seja vladam ovako?). 

c) Odlika i prednosti: ponizan je drag Bogu i 
ljudima; pun je duševnog mira; zaštićen je od 
sotonskih varki, i s dana u dan napreduje u 
krepostima. (Kako je sa mnom u ovome? Želja za 
poniznošću i prošnja da je postignemo). 

d) Oprečna mana: oholost, častohleplje, isprazna 
slava, »Bog se oholima protivi «. (Strah od tih 
mana. Molitva da ne upadnemo u njih). 


6 




e) Primjeri poniznosti: Gospodin Isus, Marija, sveci. 
(Molitva da postignemo krepost poniznosti). 

f) Primjer oholosti: buntovni anđeli. (Strah od nje, 
mržnja prema njoj). 

g) Odluka: danas ću veselo podnijeti ovo (.) 

poniženje. 

52. Kakva pitanja može pokrenuti razum, kad 
razmatramo o nekoj mani ili grijehu? 

1. U čemu je bit te mane i grijeha? 

2. Gdje je njezina ludost i ružnoća? 

3. Koje štete nanosi duši i tijelu? 

4. Koji joj je izvor i korijen? 

5. Koga je ona upropastila? 

Stavimo za primjer manu ili grijeh: nagli ili krivi 
sud. 

a) Njegova bit: krivi sud je, kad bez pravog dokaza 
zlo mislimo o bližnjemu. (Ispitajmo o tom svoju 
savjest, i osudimo sebe). 

b) Ludost i ružnoća: Tko me je ovlastio, da sudim 
bližnjega? Kolika je to nepravda i manjak ljubavi! 
Bih li ja želio da tko mene prosuđuje? (Zasramimo 
se zbog te mane, pokajmo se i molimo da nam Bog 
oprosti). 

c) Štete: krivi sud je grijeh, koji me omrazuje pred 
bližnjim; čini me nemirnim; oduzima mi duhovno 
veselje i ne dopušta da napredujem u kreposti 
(Ispitat ću savjest, pokajat ću se i molit ću Boga da 
mi oprosti). 

d) Izvor i korijen: lažno samoljublje, zavist, 
nepromišljenost, antipatija. (Ispit savjesti, ispovijed, 
stid i kajanje). 

e) Primjer, da me zastraši: koliko je meni 
neugodno, kad drugi sude naglo i krivo! Kad bih ja 
znao, da tko i mene krivo sudi — koliko bi me to 
boljelo! (Pokajanje). 

f) Odluka: danas ću se suzdržati, da ne sudim onu 

(.) osobu. 

53. Kakva pitanja može pokrenuti razum, kad 
razmatra koju duhovnu izreku? 

1. Tko je kazao tu izreku? 

2. Koji je njezin smisao? 

3. Je li istinita i pametna? 

4. Je li potrebno ili korisno da je slijedimo? 

5. Je li laka ili teška? 

6. Tko se je njome okoristio, a komu je škodilo, što 
se nje nije držao? 

Primjer: »Jaram je moj sladak, a breme je moje 
lako« (Mat. 11, 30). 

a) Tko je kazao ove riječi? Isus, Sin Božji, vječna 
Mudrost i Dobrota, moj Učitelj, Otkupitelj i moj 
budući Sudac. (Pobudit ću čin vjere i poklona. 
»Govori, Gospodine, jer sluša tvoj sluga«). 


b) Njezin smisao: treba da se često žrtvuje onaj koji 
slijedi nauku i primjer Isusov, pa neka ima žrtava 
ali one su slatke. (Čuvstvo vjere i pouzdanja). 

c) Njezina istina i opravdanost: izrekla ju je ista 
Vječna Istina. On nam daje milost i snagu, da nam 
postanu slatki i lagani. (Vjera, pouzdanje, 
darovanje sebe Bogu). 

d) Potreba i koristi: ne uzmem li na sebe Kristov 
jaram, postat ću rob svojih strasti; neću osjetiti 
ljepotu kreposti; neću imati duševnog mira. (Ispit 
savjesti, priznanje grijeha, kajanje, predanje Isusu). 

e) Njezina lakoća: u početku se čini teško uputiti se 
za Kristom; dok kasnije, što srdačnije i 
velikodušnije podnosim potrebne žrtve, postaju mi 
slađe i lakše. 

f) Primjeri su: Marija i sveci. Doista su na svijetu 
najsretniji oni koji što vjernije slijede Krista. Mlaki 
nikad nisu spokojni. (Ispit savjesti, priznanje iz 
vlastitog iskustva, bol i zahvala, obnova krsnog 
zavjeta i redovničkih zavjeta). 

g) Odluka: danas ću dragovoljno prihvatiti ovu 
žrtvu, koju će mi nametnuti dužnost ili ljubav 
prema bližnjemu. 

54. Koja pitanja postavlja razum u svakom 
razmatranju? 

1. Kako se može primijeniti na moj život ovo što 
razmatram? 

2. Kako sam to dosada vršio u mom životu? 

3. Kako će se to u buduće odražavati u mom 
vladanju? 

4. Koje zapreke i pogibelji predviđam u tome? 

5. Koja ću sredstva i pomoći prihvatiti da uspijem? 
Ova su pitanja od velike važnosti jer potiču da 
razmatranu istinu provodimo u dnevnom životu. 

55. Što ćemo na kraju kazati obzirom na vježbu 
razuma u razmatranju? 

Ne moramo uvijek odgovarati na sva gore 
spomenuta pitanja niti se strogo držati reda svih 
spomenutih točaka. 

56. Koja su glavna čuvstva? 

Vjera, ufanje (pouzdanje, podlaganje volji Božjoj), 
ljubav (predanje), kajanje (strah, zgražanje, 
poniznost), odluka (prikazanje, velikodušnost), 
poklon (divljenje), zahvala, naknada, prošnja. 

Ovi osjećaji volje mogu se buditi u svakom 
predmetu razmatranja. 

57. Što imamo opaziti obzirom na čuvstva? 

1. treba da se najviše zadržavamo u njima jer su oni 
duša razmatranja; 

2. pobuđujmo ih čim osjetimo sklonost prema 
njima, a zadržimo se u njima, dok god osjećamo 
pobožno nagnuće; 

Dobra čuvstva spadaju na volju, a ne na prazni 
osjećaj. Osjećajna pobožnost nije nužna u 
kreposnom životu. Nema posebnog načina po 
kojem ćemo probuditi čuvstva. Budimo u 
razmatranju s Bogom kao sin s ocem, prijatelj s 
prijateljem, bolesnik s liječnikom. Da pobudimo 
spasonosna čuvstva možemo si pomoći kojom 
strelovitom molitvom, pa je ponovimo više puta, na 
primjer: »Isuse, ja Ti se klanjam... Kad tako osjetimo 
pobožno čuvstvo, još koji put ponovimo 
spomenutu molitvu dotle dok nam se srce nije 
posve zadovoljilo. Zatim prijeđimo sličnim 
načinom na drugo pobožno čuvstvo, ili se vratimo 
na daljnje razmatranje. 

U razmatranju treba posvetiti i prošnji. Trebamo 
moliti za duhovne i tjelesne potrebe, posebno da 
postignemo milost konačne ustrajnosti; onda za 
roditelje, prijatelje, poglavare, braću i sestre u 
Redu; za one koji su se preporučili našim 
molitvama, za domovinu i za naše neprijatelje. 

Naša molitva treba uključiti sv. Crkvu, Papu, 
biskupe i svećenike, sav kršćanski narod, obraćenje 
grešnika, spas onih koji umiru i duše u čistilištu. 

58. Kakva treba biti odluka? 

Odluka je kruna razmatranja. Ona ima presudnu 
važnost u duhovnom napretku. Treba biti o nečem 
određenom, da je dobro usadimo u pamet, da je 
preko dana često dozovemo u pamet, te, što je 
najvažnije, da je u dnevnom životu odlučno 
provodimo u djelo. 

59. Što nam je činiti na kraju razmatranja? 

1. zahvaliti Bogu na primljenim milostima; 

2. prikazati Bogu stvorene odluke i moliti ga za 
pomoć; 

Dobro je da nakon razmatranja zapišemo glavne 
misli i odluke da iz njega ponesemo po koju misao 
koja nam se više usadila u srce i da se preko dana 
često na nju osvrnemo. 

Drugi načini razmatranja 

60. Kakav je način čitanog razmatranja? 

1. u polaganom čitanju ulomka koje pobožne 
knjige; 

2. nakon svake rečenice ili ulomka postavimo sebi 
tri pitanja i odgovora: 

a) Što se u ovoj rečenici mene tiče? 

b) Kako sam to dosada vršio? 

c) Kako ću se ubuduće u tome vladati? 


3. pobudimo čuvstva koja odgovaraju predmetu i 
stvorimo odluke. 

Način čitanog razmatranja dosta je lak i koristan. 
Dobro koristi početnicima i svakom tko trpi od 
tjelesnog i duhovnog umora. 

61. Kakav je način molitvenog razmatranja? 

Način molitvenog razmatranja stoji u tome da 
izgovarajući koju usmenu molitvu malo zastajemo 
iza svake riječi da što bolje shvatimo njezin sadržaj 
i smisao. I ovaj je način veoma lak a istodobno vrlo 
koristan. Po njemu ulazimo u dušu molitve. Bilo bi 
veoma dobro da često tako molimo Očenaš, 
Zdravomariju i druge obične molitve. To bi nas 
očuvalo da ih ne molimo rastreseno. 

62. U čemu se sastoji čuvstveno razmatranje? 

1. da se za vrijeme razmatranja udubimo u samo 
jednu misao nad kojom razum ukratko razmišlja; 

2. zatim glavni dio vremena posvećujemo 
pobožnim čuvstvima. 

Mnogi provode ovo čuvstveno razmatranje a da 
toga nisu ni svjesni, na primjer, kad su kod sv. 
Pričesti ili kod pohoda Presvetom zaokupljene 
samo ovom misli: »Ovdje je Isus!«, i iz njihova srca 
izlaze čuvstva vjere, poklona, zahvale, ljubavi, 
kajanja, predanja volji Božjoj. 

Zapreke i pomoći u razmatranju 

63. Što priječi dobro razmatranje? 

1. manjak vježbanja; 

2. ako se ne držimo naputaka duhovnih učitelja; 

3. mlak i grešan život. 

64. Kako ćemo olakšali razmatranje? 

1. marljivom vježbom; 

2. čestim čitanjem pobožnih knjiga i duhovnim 
razgovorima; 

3. pažljivom daljnjom i bližom pripravom, držeći se 
pravila za razmatranje; 

4. ozbiljnim nastojanjem oko duhovnog 
savršenstva. 

III. POGLAVLJE: SVETA MISA 

64. Što je sveta Misa? 

Sveta Misa je nekrvna obnova Žrtve na križu, u 
kojoj Isus Krist prikazuje samog sebe Vječnom Ocu 
po svećeničkim rukama, pod prilikama kruha i 
vina. 

65. Koju vrijednost ima sv. Misa? 



Sv. Misa ima istu neizmjernu vrijednost koju ima 
kalvarijska Žrtva, stoga je ona najsavršeniji čin 
poklona, zahvale, zadovoljštine i prošnje. 

66. Koje koristi crpimo iz sv. Mise? 

Sv. Misa najobilnije nam primjenjuje plodove 
kalvarijske Žrtve. Posebno dobivamo od nje: 

1. oprost lakih grijeha i milost obraćenja od 
smrtnih; 

2. sigurno uslišanje naših molitava: 

3. blagoslov u životu: 

4. nagradu u nebesima. 

67. Kako imamo prisustvovati sv. Misi? 

1. živom vjerom i najvećim strahopoštovanjem; 

2. sjedinjujući naše nakane sa svećenikovom, 
naime, da prikažemo Bogu najsavršeniju žrtvu 
poklona, hvale, zadovoljštine i molitve: 

68. Što primamo u sv. Pričesti? 

U sv. Pričesti primamo za duhovnu hranu Isusa 
Krista, Čovjeka - Boga. Sveta je Pričest najuzvišeniji 
sakramenat, jer u njoj primamo ne samo božansku 
milost, nego samog Začetnika milosti. 

69. Koje plodove dobivamo u sv. Pričesti? 

Sv. Pričest ujedinjuje nas s Isusom Kristom koji je 
izvor svake milosti. Ovo su njezini posebni 
plodovi: 

1. umnožava u duši božanski život: 

2. čisti dušu od lakih grijeha i čuva je od smrtnih; 

3. gasi zle sklonosti, ulijeva slast i snagu za dobro; 

4. zalog je našeg slavnog uskrsnuća i vječnog 
blaženstva. 

Dakle, sv. Pričest, u poslu kršćanskog savršenstva 
je od najveće važnosti. 

70. Tko se može svagdano pričeščivati? 

1. tko je čist od smrtnog grijeha; 

2. tko ide na Pričest s dobrom nakanom. 

Crkva želi da vjernici pristupaju na sv. Pričest 
često, čak, po mogućnosti i svagdano. Tko ima na 
duši teški grijeh prije Pričesti treba se ispovjediti, 
jer samo kajanje nije dostatno za sv. Pričest. Nismo 
nedostojni za sv. Pričest, ako imamo lakih grijeha, 
kao što su, na primjer, hotimične rastresenosti u 
molitvi, nestrpljivosti, pomanjkanja u bratskoj 
ljubavi. Ove i slične pogreške neka nas ne odaleče 
od sv. Pričesti. No, kako lagani grijesi umanjuju 
milosno djelovanje sv. Pričesti, odstranimo ih 
iskrenim kajanjem, zatim stupimo k Stolu 
Gospodnjem. Imamo pravu nakanu tada, kad 
idemo na Pričest da se očuvamo grijeha ili da 
omilimo Božanskom Spasitelju, ili zbog kojih 
drugih nadnaravnih razloga. Ne bismo imali pravu 


nakanu ako bismo se pričešćivali iz običaja, zbog 
ljudskog obzira ili sličnih razloga. 

71. Kako ćemo se pripraviti na sv. Pričest? 

Na sv. Pričest možemo se pripraviti ovakvim 
razmišljanjem: 

1. Tko mi dolazi? Isus ... neizmjerni Bog ... Kralj 
neba i zemlje... moj dobri Spasitelj... Onaj koji će 
me jednog dana suditi!... 

2. Kome dolazi? Meni bijednom i siromašnom, koji 
sam ga toliko puta i tako teško uvrijedio! 

3. Zašto mi dolazi? Dolazi mi Isus sa srcem punim 
milosrđa, da se najtješnje sa mnom sjedini, i da me 
obogati nebeskim blagom! 

Što je bolja priprava na sv. Pričest, tim su obilniji 
njezini plodovi. 

72. Što nam je raditi nakon sv. Pričesti? 

Nakon sv. Pričesti zadubimo se u molitvu; 
klanjajmo se nazočnom Gospodinu; razgovarajmo 
se s njime; zahvaljujmo mu; predajmo mu se posve, 
i molimo milosti za sebe i za druge. Dobro bi bilo 
da zahvala traje bar četvrt sata. Znajmo da su 
najdragocjeniji i najsretniji časovi našeg života oni 
nakon pričesti. Tko smije biti imalo lakouman da to 
vrijeme ne provede u najdubljoj sabranosti koju 
traži Božanski Gost? Jedva ikada smijemo skratiti 
vrijeme poslije sv. Pričesti zbog tobožnjih dnevnih 
poslova. 

IV. POGLAVLJE: SVAGDANJE DUHOVNE 
VJEŽBE I POBOŽNOSTI 

Vježbanje u Božjoj nazočnosti 

73. U čemu se sastoji vježbanje u Božjoj 
nazočnosti? 

Da često mislimo na Boga, koji je svugdje prisutan i 
da prema ovoj misli upravljamo svoj život. 

74. Što znači: Bog je svagdje prisutan? 

a) Bog je prisutan svagdje sa svim svojim 
Božanskim Bićem. Svagdje je nazočno Presveto 
Trojstvo, Otac, Sin i Duh Sveti; 

b) Bog je svagdje sa svim svojim savršenostima; 
dakle, na svakom je mjestu nazočan Bog vječni, 
svemogući, sveznajući, neizmjerno mudri, sveti, 
pravedni, dobri, milosrdni; 

c) Presveto Trojstvo nazočno je na osobit i 
tajanstven način u duši onih koji su u posvetnoj 
milosti. 

Tko mene ljubi, ljubit će ga moj Otac, i kod njega 
ćemo se nastaniti (Iv. 14, 23). 

d) Isus svojim Božanstvom nazočan je na svakom 
mjestu. Svojim čovještvom pravo i stvarno nazočan 
je u oltarskom Sakramentu i o desnu nebeskog Oca; 
dok duhovnim načinom nalazi se i u pravednoj 
duši, koja ljubi. 

75. Kad se najbolje vježbamo u Božjoj 
nazočnosti? 

1. kad često i živom vjerom mislimo na to da Bog 
stanuje u našoj duši kao u svom hramu, da je uvijek 
uz nas i vodi nas svojom providnošću. 

2. s Bogom se vladamo puni sinovske ljubavi: 

a) nalazeći se s Njime u srdačnom razgovoru i 
odajući mu ljubav žarkim strelovitim uzdasima; 

b) vršeći savjesno svoje dužnosti pod njegovim 
Božanskim pogledom, jedino da ugodimo njemu 
samom. 

Vjera i dobra volja imaju glavnu ulogu u vježbanju 
u Božjoj prisutnosti. Stoga nastojmo, da iz našeg 
srca izlaze česte strelovite molitve poklona, kajanja, 
pouzdanja i druga sveta čuvstva prema Bogu, koji 
nam je, doduše, nevidljiv, ali svugdje je nazočan, i 
živimo životom kojim dolikuje da živimo pred 
Najsvetijim. 

Unutarnje sjedinjenje s Bogom je prava nadnaravna 
vještina, koja se najbolje uči samim vježbanjem. U 
početku nam se čini teška, ali kasnije je lakša i 
slađa. Uz to sjedinjenje s Bogom je najizvrsnija 
Božja milost za koju treba da često molimo i da je 
zaslužimo velikom čistoćom srca i neprestanim 
pobjedama nad sobom. 

76. Zašto je potrebna vježba Božje nazočnosti? 

1. time lakše odcjepljujemo pamet i srce od 
stvorova; 

2. lakše se čuvamo grijeha; 

3. oduševljeniji smo za savršenstvo; 

4. srce nam je uvijek bliže Bogu; 

5. uživamo dublji mir duše. 

Unutrašnje sjedinjenje s Bogom je duša čitave 
pobožnosti. 

Pohod Presvetom Sakramentu 

77. Zašto treba da rado pohađamo Presveti 
Sakramenat? 

1. da budemo u društvu Isusovu, koji iz ljubavi 
prema nama prebiva u sv. Sakramentu; 

2. da mu prinesemo zadovoljštinu za tolike uvrede, 
koje prima u sakramentu svoje ljubavi; 

3. da od njega tražimo milosti koje nam želi 
udijeliti. 

Redovničke osobe su sretne da stanuju s Isusom 
pod istim krovom. 


78. Što ćemo raditi u vrijeme pohoda Presvetom 
Sakramentu? 

U vrijeme pohoda Presvetom, treba: 

1. da se Isusu klanjamo živom vjerom; 

2. pozdravljamo ga žarkom ljubavi: 

3. potpunim pouzdanjem molimo od njega milosti; 

4. u duhovnoj pričesti zovemo ga u svoje srce. 
Možemo i duhovno obaviti euharistijski pohod iz 
svoje sobe, ili odatle gdje smo zaposleni, i prolazeći 
mimo crkve ili kapele u kojoj se nalazi Presveti 
Sakramenat. 

79. Kako se obavlja duhovna Pričest? 

1. moleći Gospodina da dođe u naše srce; 

2. zatim mu se klanjamo u duhu kao da smo ga 
stvarno primili. Zahvaljujemo, ljubimo ga i 
prinosimo mu naše prošnje. 

80. Zašto je važno da se često duhovno 
pričestimo? 

1. jer nam pruža duhovne koristi slične onima 
sakramentalne Pričesti: 

2. možemo je veoma lako i često ponavljati preko 
dana. 

Duhovnu Pričest možemo obaviti na svakom 
mjestu, u svako doba i u svakoj prigodi. Ona je 
najbolja priprava za stvarno blagovanje Tijela 
Kristova. Posebno ju je dobro obaviti kod pohoda 
presvetom Sakramentu. 

Duhovno štivo 

81. Što je duhovno štivo? 

Duhovno štivo je čitanje duhovnih knjiga s 
nakanom da njime obogatimo naše znanje i ljubav 
prema dobru i ojačamo strah od zla. 

82. U čemu je korist duhovnog štiva? 

1. ono rasvjetljuje naš razum da upozna ono što se 
tiče vječnog spasenja; 

2. snažno potiče volju na dobro: 

3. olakšava razmatranje. 

83. Kako treba obavljati duhovno štivo? 

1. čitajmo polagano i pažljivo misleći kako se ono 
što čitamo odražava u našem životu i uz to budimo 
sveta čuvstva i odluke; 

2. iz čitanja utisnimo u pamet glavne misli; 

3. nastojmo u djelo provesti zamišljene odluke. 
Duhovno štivo treba čitati svakog dana. Nije nužno 
čitati mnogo. Veoma je dobro da u posebnu 
bilježnicu zapišemo ono što nam kod čitanja više 
upalo u oči. Upitajmo za savjet duhovnika ili 
ispovjednika što ćemo čitati. 

Križni Put 

84. Zašto je dobro često moliti križni put? 

U njemu na izvanredan način jasno pred očima 
Božanska ljubav, milosrđe, primjer Isusovih 
kreposti, naša vrijednost kao i zloća grijeha. 

85. Kako možemo križni put učiniti školom 
kreposti? 

1. kad kod svake postaje razmatramo krepost koju 
je Isus u tom času muke pokazao ili je davao 
zadovoljštinu za grijeh koji je protivan toj kreposti; 

2. kad o tome ispitujemo savjest, kajući se za 
pogreške i moleći da nam ih Isus oprosti; 

3. donoseći plodonosne odluke na temelju Isusovog 
primjera. 

Primjer: 

1. Postaja: Jesam li odlučio umrijeti svijetu i sebi? 

2. Postaja: Kako nosim svoj križ? 

3. Postaja: jesam li odlučio, da pošto - poto bježim 
od svakog i najmanjeg grijeha? 

4. Postaja: Da li poštujem i ljubim Mariju? 

5. Postaja: Kako pomažem svoje bližnje u nošenju 
njihova križa, da li podnosim njihovu narav i 
mane? 

6. Postaja: Mislim li često na Kristovu muku? 

7. Postaja: Kako vršim ispit savjesti? 

8. Postaja: Živim li u duhu obraćenja i pokore? 

9. Postaja: Pomažem li Isusu u spasenju duša 
molitvama i pokorama? 

10. Postaja: Kako čuvam čistoću srca? (obnova 
zavjeta čistoće). 

11. Postaja: Kako slušam svoje poglavare i propise 
Pravila? (obnova zavjeta poslušnosti). 

12. Postaja: Kako se vježbam u duhu siromaštva i 
odcjepljenja od svijeta? (obnova zavjeta 
siromaštva). 

13. Postaja: Kako pristupam k Stolu Gospodnjem? 

14. Postaja: Imam li uvijek u srcu Isusa? 

Strelovite molitve 

86. Što je strelovita molitva? 

Strelovita molitva je kratka molitva koju izričemo 
da se njome uzdignemo Bogu. 

87. U čemu je vrijednost strelovitih molitava? 

1. možemo ih izreći bez ikakve muke, na svakom 
mjestu, svakog časa i u svakoj prigodi; 

2. one mnogo pomažu misao na Boga, i da se s 
njime sjedinimo. 

Valja ih upotrebljavati često i pobožno, a naročito: 

a) ujutro, čim se probudimo; 

b) na početku i na kraju posla; 

c) u vrijeme napasti, žalosti i bilo koje teškoće; 


Možemo imati svoje vlastite strelovite molitve, ili 
se služimo kojom izrekom Svetog Pisma. 

Pobožnost Majci Božjoj, Anđelu čuvaru, i svecima 

88. Zašto moramo gorljivo častiti Majku Božju? 

1. jer je ona Majka Božja i naša: 

2. ona nadvisuje u svetosti sve anđele i svece; 

3. njezin zagovor postiže nam sve kod Boga. 

Iza Isusa Marija je najsvjetliji primjer i uzor svake 
kreposti: pobožnosti, čistoće, poniznosti, 
strpljivosti, jakosti, a iznad svega: ljubavi prema 
Bogu i bližnjemu. Isus ju je na Križu predao nama 
svoju Majku. 

89. Koje oznake ima prava pobožnost prema 
Gospi? 

1. djetinju ljubav; 

2. pobožnu hvalu; 

3. molitvu punu pouzdanja; 

4. postojano i žarko nasljedovanje. 

Ne zaboravimo preko dana izmoliti Anđeo 
Gospodnji i krunicu. Radosno slavimo Marijine 
svetkovine. Ali naš je najzahvalniji poklon Mariji, 
kad slijedimo njezine kreposti. Ujedno je to 
najsigurniji dokaz, da Majku Božju častimo iskreno, 
a ne praznim osjećajem. 

90. Zašto je dobro često moliti krunicu? 

1. sastavljena je od najljepših molitava; 

2. uvodi nas u najuzvišenija otajstva vjere; 

3. predočuje nam najznačajnije događaje iz 
Kristovog života, muke i proslave; 

4. iznosi nam pred oči najslavnije primjere kreposti, 
i to od najsvetijih osoba; 

6. u njoj imamo najuspješnije sredstvo da 
postignemo bilo koju milost: 

91. Kako ćemo moliti krunicu? 

Da dobro molimo krunicu nije nužno da u usmenoj 
molitvi uvijek mislimo na smisao pojedinih riječi. 
Možemo izgovarati pojedine riječi s manje pažnje 
da slobodnije razmatramo otajstvo u kojem se 
nalazimo. Kod svakog otajstva pogledajmo kako se 
ono odražava u našem osobnom životu, te od Isusa 
i Marije molimo krepost i milost koja svijetli iz tog 
otajstva. 

92. Zašto trebamo častiti Anđela Čuvara? 

Treba da častimo Anđela Čuvara i utječemo mu se 
jer nam ga je dao Bog da bude naš stalni prijatelj, 
čuvar i vođa. Uvijek se sjećajmo nazočnosti Anđela 
Čuvara. Zovimo ga u pomoć u svakoj duševnoj i 
tjelesnoj pogibelji i budimo poslušni na svaku 
njegovu opomenu. 

93. Zašto častimo svece? 

Jer su oni prijatelji Božji, sjajni su uzori kršćanskog 
savršenstva i veoma moćni zagovornici u nebu. 
Svece ćemo najbolje častiti, kad nasljedujemo 
njihov krepostan život. 

Životi svetaca su izvrsno duhovno štivo. Čitajmo ih 
s nakanom da se potaknemo na krepostan život. 
Posebnom pobožnošću trebamo častiti sv. Josipa, 
sveca čije ime nosimo, i utemeljitelja našeg Reda. 

Mjesečna duhovna obnova i godišnje duhovne 
vježbe 

94. Koje vježbe posebno čuvaju duhovnu 
gorljivost? 

1. mjesečna duhovna obnova 

2. godišnje duhovne vježbe. 

95. Što je mjesečna duhovna obnova? 

To je jedan dan u mjesecu u kojem se posebno 
brinemo oko svoga spasenja. Tog dana obavit 
ćemo: 

1. posebnom pažnjom pripravljeno razmatranje o 
kojoj temeljnoj vjerskoj istini; 

2. gorljivo i sabrano ispunit ćemo svoje dnevne 
dužnosti: 

3. napravit ćemo detaljniji ispit stanja naše duše; 

4. izvidit ćemo kako smo vršili odluke zadnjih 
duhovnih vježbi, te ćemo ih obnoviti; 

5. stvorit ćemo druge praktične odluke za novi 
mjesec; 

6. pripravit ćemo se na smrt kojim prikladnim 
razmatranjem. 

Dobro je za taj dan poslužimo kojom knjigom. A 
bilo bi najbolje da čitav taj dan provedemo u 
neprekidnim zahvalama Bogu i u tom duhu da 
obavimo sav posao tog dana. 

Od najvećeg značenja je razmatranje o smrti. 
Velikom ozbiljnošću i sabranošću razmislimo ovo: 

a) predoči kao da umireš; 

b) u tom stanju pitaj sebe, što bi želio, kakav da si 
za života bio: prema Bogu, prema bližnjem i prema 
sebi samom. 

c) pokaj se svim srcem za sve grijehe, manjkavosti i 
propuste, i iskreno odluči, da ćeš se popraviti. 

d) probudi živu želju da se što prije u nebu sjediniš 
s Bogom; 

No, glavna duhovna vježba u danu mjesečne 
sabranosti je ispit savjesti prema dužnostima, koje 
imamo prema Bogu, bližnjemu i sebi. Ne manje 
važna je i odluka za novi mjesec i to praktična i 
konkretna. 

96. Koja je korist od mjesečne duhovne obnove? 


1. čuva da se ne ohladi duhovni žar: 

2. pomaže nam u poznavanju nas samih; 

3. čuva nam odluke duhovnih vježbi; 

4. dobra je priprava na smrt. 

97. Što imamo kazati obzirom na godišnje 
duhovne vježbe? 

1. na njih gledamo kao na najveću milost koju nam 
Bog daje u godini i smatramo ih najuspješnijim 
sredstvom da ustrajemo u dobru i dopremo do 
kršćanske svetosti; 

2. koliko je moguće zabilježimo rasvjetljenja što 
nam ih je Bog ulijevao i pobožna čuvstva koja smo 
osjetili u duhovnim vježbama; 

3. treba da zadržimo njihove plodove često 
ponavljajući njihova razmatranja i provodeći u 
djelo njihove odluke. 

Duhovni dnevnik 

98. Što ćemo pisati u Duhovnom Dnevniku? 

1. Božja rasvjetljenja koja smo primili za vrijeme 
molitve i duhovnog čitanja: 

2. misli iz propovijedi ili duhovnih nagovora koje 
su nas se dojmile. 

99. Koju korist ima Duhovni Dnevnik? 

1. s vremenom postaje pravo blago duhovne 
pobude i osobnog iskustva: 

2. olakšava poznavanje sebe i otkriva nam duhovne 
zasjede i varke; 

3. stavlja u duhovni život red i stalni pravac; 

4. drži budnim žar za duhovnim napretkom. 

V. POGLAVLJE: GRIJEH 

100. Kad čovjek griješi? 

Čovjek griješi kad svjesno i hotimično krši Božju 
zapovijed. 

Smrtni grijeh 

101. Kad je grijeh smrtan? 

Grijeh je smrtan kad punom sviješću i slobodom 
prestupimo Božji zakon u velikoj stvari. 

102. Zašto se nadasve trebamo čuvati smrtnog 
grijeha? 

1. grijeh je najteža uvreda koja se može učiniti 
protiv Boga; 

2. grijeh je najstrašnija nesreća u koju čovjek može 
upasti. 

103. Zašto je grijeh najteža uvreda protiv Boga? 

1. njime preziremo Boga koji je naš Stvoritelj i Otac; 

2. teško vrijeđamo našeg Otkupitelja Isusa Krista; 

3. tjeramo iz našeg srca Duha Svetoga. 

104. Po čemu je smrtni grijeh najstrašnija nesreća 
u koju možemo upasti? 

1. oduzima nam posvetnu milost, razara 
prijateljstvo s Bogom i uništava sve zasluge za 
nebo; 

2. oduzima mir iz srca, navlači grižnju savjesti i 
druge kazne na ovom svijetu, a na drugom 
zaslužuje vječnu osudu u paklu. 

105. Koja ćemo sredstva upotrijebiti da se 
očuvamo smrtnog grijeha? 

1. koliko je moguće više se čuvamo i malog grijeha; 

2. živimo u svijesti Božje nazočnosti; 

3. brižno se uklanjajmo svakoj grešnoj prigodi; 

4. u napastima se odmah utecimo molitvi i hrabro 
im se oduprimo; 

5. budimo zaposleni bilo čime: 

6. služimo Bogu radosno i uklonimo iz srca svaku 
malodušnost; 

7. budemo prožeti odlukom: Prije umrijeti nego 
jedanput smrtno sagriješiti. 

Da nam ova sredstva prijeđu naviku treba da se u 
njima vježbamo marljivo i ustrajno. Ako do njih ne 
držimo, očito je da dovoljno ne mrzimo smrtni 
grijeh, niti se dostatno brinemo da u nj ne 
upadnemo. Najbolja obrana protiv smrtnog grijeha 
je duhovni žar koji se očituje u postojanoj molitvi, u 
neprestanom mrtvljenju i u dostojnom i čestom 
primanju sv. sakramenata. 

106. Što činiti kad sumnjamo je li nešto smrtni 
grijeh ili nije? 

Kad razborito sumnjamo je li nešto smrtni grijeh ili 
nije, tog se časa odlučimo za ono što nam se čini 
boljim, a zatim čim prije potražimo savjet 
ispovjednika. 

Laki grijeh 

107. Kad je grijeh laki? 

1. kad kršimo Božju zapovijed u maloj stvari; 

2. kad kršimo veliku Božju zapovijed ali nismo toga 
potpuno svjesni niti je kršimo potpunom voljom. 

108. Zašto se trebamo brižno čuvati i laganih 
grijeha? 

1. i oni vrijeđaju Boga; 

2. dovode nas pomalo do teškog grijeha. 

Osobito su štetni oni laki grijesi koje činimo 
hladnokrvno. Najbolji lijek da se očuvamo od 


smrtnih grijeha je da uvijek pazimo da ne 
uvrijedimo Boga ni hotimičnim lakim grijehom. 

109. Devet vrsta lakih grijeha koji posebno 
ometaju svaki duhovni napredak: 

a) misliti zlo o bližnjemu i prezirati ga; 

b) podržavati u srcu mržnju i antipatiju prema bilo 
kome; 

c) govoriti o tuđim pogreškama, prouzročiti svome 
bližnjemu nemir i mržnju; 

d) iz lijenosti izostaviti redovite pobožnosti ili ih 
obaviti nemarno i rastreseno; 

e) njegovati u srcu koji neuredni osjećaj, svjesno se 
izlagati zlim mislima ili ih ne tjerati odmah kad se 
pojave; 

f) neuredno i tašto se sviđati sebi zbog kojih svojih 
sposobnosti a druge prezirati; 

g) nemarno i rastreseno primati svete sakramente i 
površno se na njih pripravljati; 

h) biti nestrpljiv i nepromišljen u protivštinama 
koje nam dolaze od Boga, ne pokoravati se 
božanskoj volji ni odlukama Božje providnosti; 

i) sakrivati svoje duhovno stanje od onog komu 
smo ga dužni očitovati; ne otkriti mu naše zle 
sklonosti, slabosti, mane, pa i mrtvljenja; upravljati 
svojim duhovnim životom kako se nama sviđa a ne 
po pravilima posluha. 

Ako ne možeš odlučiti da ćeš se čuvati navedenih 
laganih grijeha onda ti tvoje pobožnosti neće 
donositi nikakvu duhovnu korist. 

110. Što ćemo činiti da se očuvamo lakog grijeha? 

1. prihvatimo se svih sredstava po kojima se 
čuvamo od smrtnog grijeha; 

2. dobro čuvamo svoja osjetila, i na uzdi držimo 
maštu; 

3. mrtvimo se i u neznatnim stvarima. 

Napasti 

111. Što je napast? 

Napast je unutarnji ili izvanjski poticaj na grijeh. 

112. Odakle dolaze napasti? 

1. od naših požuda sklonih na zlo: 

2. od pokvarenog svijeta; 

3. od đavla. 

Bog dozvoljava napasti da se vježbamo u 
poniznosti i da stječemo zasluge kad ih odbijamo. 

113. Kad napast postane grijeh? 

Napast postane grijeh kad na nju pristanemo 
slobodnom voljom. Najprije nam dođe na pamet 
misao na zlo, zatim i protiv naše volje osjećamo 
ugodnost, napokon na nju pristane volja. 

114. Kako ćemo svladati napast? 

Napast ćemo svladati kad molimo i suprotstavimo 
joj se odmah u početku. Dobro je da u napasti 
odmah pobudimo volju na suprotnu krepost, kao 
na primjer, u napasti na oholost učinimo koju 
vježbu poniznosti. Ako su napasti žestoke i traju 
duže svakako ih otkrijmo ispovjedniku. 

115. Što ćemo posebno ućiniti u napastima protiv 
ćistoće? 

1. čuvajmo se besposlice: 

2. s velikom pažnjom bježimo od svake pogibelji i 
prigode na grijeh; 

3. suprotstavimo se napasti odmah čim je osjetimo. 

116. Što ćemo ćiniti ako nas svlada nećista napast? 

1. ne predajmo se pretjeranoj žalosti i ne gubimo 
pouzdanje; 

2. odmah se iskreno pokajmo i čvrsto odlučimo da 
ćemo se unaprijed hrabro oduprijeti napasti; 

3. nastavimo sa svim žarom svoje uobičajene 
pobožne vježbe. 

Samo oholost čini da se iza grijeha podamo 
očajničkoj žalosti. Razborit kršćanin se nakon 
teškog grijeha ponizi pred Bogom, probudi 
savršeno pokajanje, i koliko je moguće, istog se 
dana ispovjedi. Za laki grijeh je dostatno savršeno 
pokajanje. Pogreške nas uče da upoznamo svoju 
slabost i da se utvrdimo u poniznosti. Ako smo 
sagriješili pred drugima, tada popravimo sablazan 
kako bolje možemo. 

Budimo zahvalni Bogu kad svladamo napast. 

VI. POGLAVLJE: SVETA ISPOVIJED 

117. Što se događa u ispovijedi? 

U ispovijedi svećenik, u ime Boga kojeg on zastupa, 
odrješuje nas od grijeha koje smo učinili nakon 
krštenja, a mi ih ispovijedamo sa iskrenom boli u 
srcu. 

118. Tko treba pristupiti ispovijedi? 

Svaki čovjek koji je nakon krštenja teško uvrijedio 
Boga. 

119. Koju milost izvodi u nama sakramenat 
ispovijedi? 

1. briše grijehe i iznova ulijeva nadnaravni, 
božanski život; 

2. oprašta vječne i djelomično vremenite kazne koje 
smo zaslužili grijehom: 

3. jača nas protiv ponovnog pada u grijeh. 


U ispovijedi nam se posvetna milost ili uvećava ako 
je već imamo, ili nam se vraća ako smo je izgubili. 
Uz to u ispovijedi se vježbamo u mnogim 
krepostima: u vjeri, ufanju i ljubavi, u pokori, 
posluhu, poniznosti i strpljivosti. Skrušena 
ispovijed nas umiruje i tješi. Plodove ispovijedi 
dobivamo po tome kako se na nju pripravljamo, te 
s kakvim raspoloženjem joj pristupamo. Ispovijed 
je prekrasni uskrsni dar koju je uskrsnuli Gospodin 
ustanovio za naše što veće duhovno dobro, i da 
umiri grijehom ražalošćenu dušu. Ona je vrelo mira 
i čiste radosti. 

Bogu posvećene osobe ne bi trebale bez razloga 
propuštati čestu ispovijed. 

120. Što trebamo činili da dostojno pristupimo 
sakramentu ispovijedi? 

1. ispitati savjest; 

2. probuditi iskreno kajanje; 

3. stvoriti dobru odluku: 

4. izreći počinjene grijehe; 

5. izvršiti naređenu pokoru. 

Da u tom uspijemo treba da prije svega molimo 
pomoć Duha Svetoga. 

121. Kako se ispituje savjest? 

Savjest ispitujemo razmatrajući Božje i crkvene 
zapovijedi, sedam glavnih grijeha, zavjete i 
ustanove svoga reda, naše staleške dužnosti i 
pitamo sebe jesmo li što u tom sagriješili mislima, 
riječima, djelima i propustima. Možemo ispitati 
savjest i tako da promotrimo svoj odnos s Bogom s 
bližnjima i sa sobom. Tko postane svjestan teških 
grijeha valja izreći njihov broj i okolnosti. U 
ispitivanju savjesti ne smijemo biti ni površni ni 
previše sitničavi. Posebnu pažnju treba obratiti na 
one grijehe koji su izvor ostalih pogrešaka, kao i na 
one na koje smo skloniji ili nam ih je teže očitovati, 
te one koji više narušavaju kućni ili samostanski 
mir. Prilično je lako ispitati savjest onome tko svake 
večeri obavlja dnevni ispit savjesti. 

122. Koji je znak da se kajemo za grijehe? 

Najbolji je znak da se kajemo za grijehe kad bismo 
voljeli da ih nikad nismo učinili. Nije pravo kajanje 
ako samo usnama govorimo djelo kajanja. Ono 
treba izvirati iz srca. Kajanje spada na čovjekovu 
volju. Nije potrebno osjećati u srcu osjetnu bol zbog 
počinjenih grijeha. Svatko tko želi da se dobro 
ispovijedi, očituje time da se je pokajao zbog svojih 
grijeha. No, najsigurniji je znak da smo se iskreno 
pokajali onda kad smo čvrsto odlučili da unaprijed 
nećemo griješiti. 

123. Kad je kajanje istinito? 

1. kad mrzimo sve naše grijehe; 

2. kad ih mrzimo zato jer su uvrijedili Boga; 

3. kad smo odlučili da se na njih ne ćemo nikad 
vratiti. 

U ispovijedi nema oprosta bez kajanja. Za valjanu 
ispovijed dostatno je i kajanje od straha zbog vječne 
kazne, no trebamo nastojati da se kajemo iz ljubavi 
prema Bogu. 

124. Što je dobra odluka u ispovijedi? 

Dobra odluka u ispovijedi jest iskrena namjera naše 
volje da ćemo se popraviti i više ne griješiti. 

125. Kada imamo dobru odluku koja se traži u 
ispovijedi? 

1. kad smo odlučili da ćemo izbjegavati svaki grijeh 
ili bar smrtne grijehe; 

2. kad smo odlučili da ćemo bježati od bliže 
prigode grijeha i prihvatiti prikladna sredstva 
kojima se učvršćuje naš duhovni život; 

3. da ćemo izvršiti naređenu pokoru i što je moguće 
bolje popraviti nanesenu štetu. 

Ako ispovijedamo samo lake grijehe treba da se i za 
njih iskreno pokajemo. 

Bliža prigoda grijeha je ono što lako zavodi na 
grijeh, kao na primjer, neka osoba, razgovor, knjiga. 
Čvrsta odluka da ćemo izbjegavati bližnju prigodu 
grijeha je dokaz da su nam kajanje i odluka iskreni. 
Odluku trebamo uvijek osloniti na pouzdanje u 
Božju milost i pomoć i ponizno nepouzdanje u 
vlastitu snagu. 

126. Koje grijehe moramo ispovjediti? 

Moramo ispovjediti sve teške grijehe kojih se 
sjećamo, njihov broj i okolnosti koje mijenjaju vrstu 
grijeha. U ispovijedi se treba optužiti radi stvarnih 
grijeha. Nesavršenosti i sumnjivi grijesi nisu 
dovoljna materija ispovijedi. Veoma je dobro i 
korisno ispovijedati i lake grijehe. Ako u ispovijedi 
očitujemo napasti onda je dobro reći kako smo ih 
suzbijali. 

U ispovijedi ne govorimo o suvišnim stvarima, 
pogotovo ne spominjimo ničija imena. Redovničke 
osobe neka ne upliću u ispovijed prilike svog 
samostana i Reda, osim ako je to potrebno radi 
razjašnjenja kojeg grijeha. Isto tako, neka ne traže 
od ispovjednika da utječe na stvari samostana ili 
Reda. 

Treba ispovjediti okolnosti: 

1. koje mali grijeh mijenjaju u veliki (npr. razlika je 
nešto zlo učiniti pred djecom ili odraslim osobama) 

2. koje mijenjaju vrstu teškog grijeha (npr. grijeh 
protiv čistoće kod nevjenčane, vjenčane ili 
zavjetovane osobe). 


127. Kako ćemo se vladati u ispovijedanju lakih 
grijeha? 

U ispovijedanju lakih grijeha recimo sve lake 
grijehe kojih se sjećamo. Nije nužno reći njihov 
broj. No dobro je da i o tome izjavimo da smo laki 
grijeh činili rijetko, često, ili uvijek. 

128. Što činimo poslije ispovijedi? 

1. zahvalimo Bogu na primljenim milostima; 

2. obnovimo učinjene odluke, naročito da ćemo se 
ukloniti prigodama grijeha; 

3. odmah ili čim prije izvršimo zadanu pokoru. 

Opća (životna) ispovijed 

129. Što je opća (životna) ispovijed? 

Opća je ispovijed ona u kojoj opetujemo sve stare 
ispovijedi ili samo određeni njihov broj. 

130. Koja je korist opće ispovijedi? 

Dobra opća ispovijed je nerijetko početak pravog i 
ustrajnog duhovnog poboljšanja. Nakon nje više ne 
mislimo o starim grijesima, niti se osvrćimo na 
kojekakve sumnje o njima. Jedino, ako sigurno 
znamo da smo zaboravili koji stari smrtni grijeh — 
ispovjedimo ga, ali samo njega. 

131. Kad je potrebna opća ispovijed? 

Opća ispovijed je potrebna kad su prošle ispovijedi 
bile nevaljane. 

Ispovijed je nevaljana: 

1. kad tko hotimično, ili zbog površnog ispita 
savjesti nije ispovjedio koji smrtni grijeh, ili radi tih 
istih razloga nije kazao broj grijeha ni okolnosti 
koje mijenjaju njegovu težinu; 

2. kad u ispovijedi nismo imali pravo kajanje ni 
odluku. 

132. Kad se savjetuje opća ispovijed? 

1. kad neko počinje novi način života, (na primjer 
ulazi u redovnički život); 

2. kao pripravu na smrt. 

O pitanju opće ispovijedi treba se ravnati po 
savjetu svog ispovjednika. Kad moramo 
promijeniti ispovjednika dobro je da novom 
priopćimo prošlo stanje svog duhovnog života. 

133. Na što posebno trebamo paziti da nam opća 
ispovijed bude dobra? 

1. da uzmemo dovoljno vremena da mirno i 
pažljivo ispitamo savjest; 

2. da posvetimo svu brigu oko iskrenog i savršenog 
kajanja; 

3. da nam je odluka čvrsta i praktična. 

VII. POGLAVLJE: ISPIT SAVJESTI 
Opći ispit savjesti 

134. Što je opći ispit savjesti? 

Opći ispit savjesti je pažljivo pretraživanje naše 
duše u čemu smo griješili i što nas je navelo da smo 
pogriješili, a zaključuje se kajanjem i odlukom da 
ćemo se čuvati grijeha. 

135. Koje su koristi općeg ispita savjesti? 

1. pomaže da upoznamo sebe: 

2. pomaže da krotimo požude, iskorjenjujemo zle 
navike i vježbamo kreposti. 

136. Koji su glavni dijelovi općeg ispita savjesti? 

1. molitva Duhu Svetom da upoznamo svoje 
pogreške; 

2. razmišljanje o onom što smo sagriješili; 

3. kajanje za učinjene grijehe: 

4. čvrsta odluka da se nećemo vratiti na pogreške. 
Opći ispit savjesti trebamo obaviti bar jednom na 
dan, i to navečer. 

Ispit savjesti možemo obaviti i ovako: 

a) kako sam se vladao prema Bogu (molitva)? 

b) kako prema bližnjemu mislima, riječima i 
djelima? 

c) kako prema samom sebi (čistoća, upotreba 
vremena, vježbanje u krepostima)? 

Možemo ispitivati savjest i tako da dozovemo u 
pamet prošli dan i pitamo sebe gdje smo i kod koga 
bili, što smo mislili, govorili, radili, ili što smo 
propustili. Posebnu pažnju treba posvetiti tome da 
otkrijemo korijen svojih pogrešaka. Glavni plod 
ispita savjesti trebaju biti kajanje i odluka. 

Odmah ujutro, čim se probudimo, obnovimo 
sinoćnju odluku da ćemo se preko dana čuvati 
jučerašnjih grijeha. Ako opet što pogriješimo danju 
pokajmo se i nanovo stvorimo odluku. 

137. Koje su koristi da zapišemo što smo otkrili u 
ispitu savjesti? 

1. to nas potiče da svaki put ozbiljno i žarko 
obavimo ispit savjesti; 

2. koristi nam za ispit savjesti pred sakramenat 
ispovijedi; 

3. jasnije nam je da li napredujemo ili nazadujemo 
u duhovnom životu; 

4. daje nam svagdanji novi poticaj za kreposnim 
životom 

5. olakšava otkrivanje savjesti duhovniku. 

138. Primjer ispita savjesti koji zahvaća sva 
glavna pitanja duhovnog života: 


Odnos prema Bogu 

1. Molitva 

a) Jesam li nastojao uvijek živjeti u svijesti Božje 
nazočnosti? Jesam li se borio protiv rastresenosti? 
Jesam li često obnavljao dobru nakanu? Jesam li 
poticao svoje srce na strelovite molitve? 

b) Kako sam molio jutarnju molitvu? Jesam li se u 
njoj prikazao Bogu i učinio dobru nakanu? Jesam li 
odlučio da taj dan neću sagriješiti? 

c) Kako sam molio prije i poslije jela? 

d) Kako sam obavio večernju molitvu? Da li sam se 
iskreno pokajao? Jesu li zadnje moje misli pred 
spavanje bile upravljene Bogu, sutrašnjem 
razmatranju i sv. Pričesti? 

e) Da li sam savjesno obavio razmatranje? Uredno 
se na nj pripravio? Jesam li u razmatranju 
pobuđivao sveta čuvstva i duh prave molitve? Jesu 
li mi odluke bile praktične? Kako sam ih držao? 
Jesam li preko dana svraćao misao na ono što sam 
ujutro razmišljao? Kako se koristim razmatranjem? 

f) Kako sam molio časoslov? Da li u pravo vrijeme? 
Dostojanstveno? Pažljivo? pobožno? ozbiljno? 
Jesam li bio sabran? 

g) Kako sam slavio sv. Misu? 

h) Da li redovito obavljam opći i posebni ispit 
savjesti? Da li ga činim ozbiljno, s pokajanjem i s 
dobrim odlukama? 

i) Kad sam mogao, jesam li uvijek izmolio sv. 
krunicu? Da li sam obavljao pohod presvetom 
Sakramentu? Jesam li petkom molio križni put? 

j) Da li sam svaki dan čitao duhovno štivo? Čitao 
sabrano i s razmišljanjem? Jesam li ga čitao iz 
znatiželje ili da se duhovno okoristim? Koje 
plodove crpim iz njega? 

2. Kako primam sv. Sakramente? 

a) Kako sam se pripravljao i zahvaljivao za sv. 
Pričest? Jesam li nastojao da što savršenije 
iskoristim one dragocjene časove kad se Isus 
stvarno iza pričesti nalazio u mojoj duši? Jesam li se 
često duhovno pričešćivao? 

b) Jesam li se često ispovijedao? 

Kakvi su mi bili ispit savjesti, optužba, kajanje, 
odluka i izvršenje pokore? Da li ozbiljno nastojim 
da u ispovijedi budem iskren? 

3. Vježbanje u trima bogoslovnim krepostima 
a) Je li živa moja vjera? Da li sve gledam očima 
vjere, osobito moje poglavare i bližnje? Isto tako, 
motrim li očima vjere protivnosti, bolesti, uspjehe i 
neuspjehe? Razbijam li odmah napasti protiv vjere? 
Držim li se daleko od svakog praznovjerja? Imam li 
najdublje poštovanje prema sv. ocu Papi, 
biskupima i svećenicima? Mislim li, govorim li o 
njima prema njihovoj uzvišenoj službi? Vršim li 

svim srcem sve odluke, zapovijedi i želje Crkve? 
Molim li za njezine potrebe? 

b) Je li moje ufanje u Boga nepokolebljivo? Stavljam 
li u njega sve svoje pouzdanje? U njega samoga? 
Tjeram li odmah od sebe svaku sjenu nepouzdanja i 
malodušnost? Mislim li radosno na nebo? Nisam li 
preuzetno računao s Božjim milosrđem? 

c) Ljubim li Boga svim srcem? Iznad svega? Više 
nego li tjelesne naslade, ugodnosti, taštine, uspjehe, 
zdravlje, — više nego li sva prolazna i ništavna 
zemaljska dobra? Tražim li samo njegovu slavu? 

Da se vrši jedino njegova sveta volja? Da li sam 
pripravan prije umrijeti nego li i jednim grijehom 
uvrijediti Boga? Da li često u sebi budim čuvstvo 
predanja volji Božjoj? Da li u svim svojim činima 
težim samo da ugodim samom Bogu? 

Odnos prema bližnjemu 

1. Da li iskreno i nadnaravnom ljubavlju volim 
moju braću? Jesam li uvijek sa svakim ljubazan? 
Jesam li strpljiv s tuđim pogreškama? Da li drugom 
smetam svojim manama? Da li sudim bližnjega? 
Govorim li o tuđim manama? Slušam li 
ogovaranja? Prenosim li drugom ono što su o 
njemu zlo kazali? Mrmljam li? Šijem li smutnje? 
Nadoknađujem li nanesenu uvredu? Praštam li 
onom tko me uvrijedio? Gušim li u srcu antipatiju? 
Molim li za bližnjega? Držim li se za stolom i u 
odmoru pravila uljudnosti? 

2. Jesam li dobar sa stranim osobama? Posebno s 
mojom rodbinom, prijateljima i dobrotvorima? 
Nisam li ih povrijedio ili sablaznio s riječima i 
vladanjem? Dajem li uvijek dobar primjer? Molim li 
za bližnjega, posebno za grešnike, koji se nalaze u 
času smrti, i za domovinu? Molim za neprijatelje i 
protivnike? 

3. Jesam ili dobar i blag prema onima kojima sam 
pretpostavljen? Jesam li s njima ljubazan, uslužan, 
razborit? Brinem li se za njihovu dušu i tijelo? 

4. Molim li često za duše u čistilištu? Posebno za 
roditelje, braću i dobročinitelje? 

Odnos prema sebi 

1. Kako se vladam prema svojim pogreškama? 

a) Poznam li sebe? Svoje glavne zle sklonosti? Svoje 
glavne mane? Da li blago i strpljivo primam tuđa 
mišljenja o meni, čak i ona koja me osuđuju, 
pogotovo od svojih poglavara? U čemu je meni 
najveća pogibelj da zavaravam samog sebe? 

b) Kako se borim protiv mojih mana? Posebno kako 
suzbijam oholost, taštinu, sklonost na mekoputnost 
i tjelesne užitke, sladokusnost, neotesanost, 
mušičavost, nehaj, turobnost? 


c) Koja strast gospodari sa mnom? Borim li se 
iskreno i velikodušno protiv nje? U svakoj prigodi? 
Da li opažam ikakva popravka? Ili idem nagore? 

2. Mrtvljenje 

a) Da li se vježbam u izvanjskom mrtvljenju? Da li 
izbjegavam svaku zloporabu grešnu, pogibeljnu i 
nekorisnu u pogledu, govoru, slušanju, jelu i piću? 
Da li se umijem odreći i dozvoljenih stvari? Nisam 
li možda nerazborito opterećen svojim zdravljem? 
Ili se možda ludo izlažem bolesti? Da li iznad svega 
gajim duh unutrašnjeg mrtvljenja? Da li se vladam 
po pravilima evanđeoske razboritosti ili po onoj 
koju sv. Pavao zove tjelesnom razboritošću? 

b) Da li se marljivo vježbam u unutrašnjem 
mrtvljenju? Nisam li tvrdoglav u svojim 
mišljenjima? Jesam li marljiv da stečem dolično 
znanje, koje se traži od mene u mom zvanju i 
službi? Zaustavljam li se u grješnim, pogibeljnim ili 
nekorisnim mislima i maštanjima? Nastojim li, da 
se zadržavam u pobožnim mislima? Da li s 
negodovanjem uzvraćam na primljenu uvredu? 
Podlažem li se rado Božjim odredbama? Slažem li 
se s tuđim mišljenjem? 

3 Vježbanje u kreposti 

a) Zaokuplja li me i je li moja prva misao da se 
vježbam u kreposti? Nisam li zadovoljan s 
površnom osrednjošću? Imam li volje da se 
vježbam bar koji put u kreposti na junački način? U 
kojoj se kreposti vježbam velikodušno? 

b) Kako slijedim kršćansku razboritost? Govorim li, 
šutim i radim po njoj? Bježim li od svake varke? Da 
li se ne služim i nedozvoljenim sredstvima da 
ostvarim svoje ciljeve? 

c) Kako se vježbam u kršćanskoj pravednosti? 
Gajim li krepost zahvalnosti u nakanama, riječima i 
djelima? Jesam li pošten? 

d) Kako slijedim krepost umjerenosti? Jesam li 
ponizan? Prepuštam li se samodopadnim mislima? 
Bavim li se puno samim sobom? Govorim li o sebi? 
Hvalim li se svojim uspjesima? Je li mi drago kad 
me tko hvali? Suzbijam li neumjerenu pohlepu za 
dozvoljenim užicima? Jesam li pohlepan za 
častima? Čuvam li se da ne odam svoju krepost? 

e) Kako se vježbam u kreposti jakosti? Da li lako 
padnem pred poteškoćama? Jesam li velikodušan 
prema Bogu? Ne idem li u mojim poslovima više 
nego mogu? Čuvam li se nestalnosti i 
neodlučnosti? Jesam li strpljiv u bolima? 

Staleške dužnosti 

1. Jesam li odlučio da ću težiti savršenosti koji mi je 
Bog namijenio? Ih sam zadovoljan sa osrednjošću? 

Je li to iz duhovne lijenosti ili od straha pred 
žrtvama ili iz pomanjkanja duhovne snage? 

2. Kako vršim svoje zavjete? Kako se vježbam u 
krepostima koje su vezane za njih? 

a) Kako se vladam u zavjetu siromaštva? Jesam li 
miran s malim i redovitim? Jesam li veseo kad 
imam priliku iskusiti posljedice siromaštva? Da li 
mi je srce navezano na kuću, sobu, odijelo, hranu, 
službu? Tražim li dozvolu, da se služim sa 
stvarima? Jesam li štedljiv u meni posuđenim 
stvarima, i da li ih dobro čuvam? Da li raspolažem 
sa stvarima po svojoj volji, koje spadaju na zavjet 
siromaštva? Da li se služim sa stvarima, koje su 
skupocjene ili suvišne? Držim li ih u svojoj sobi? 

b) Kako obdržavam zavjet čistoće? Izbjegavam li 
svaki pogibeljan pogled, čitanje i susret? Opirem li 
se odmah svakoj napasti? Jesam li oprezan sa 
osobama drugog spola? Čuvam li se pogibeljnih 
prijateljstva? Ne varam li u tome samog sebe? 

Jesam li u tom posve iskren u ispovijedi? Jesam li 
čedan sa sobom? Da li govorim koje neukusne riječi 
ili šale? 

c) Kako se vladam u zavjetu poslušnosti? Smatram 
li poglavare kao Božje predstavnike? Častim li ih? 
Volim li ih? Jesam li im odan? Ne sudim li njihove 
zapovijedi? Govorim li o njihovim pogreškama? 
Jesam li nastojao, da se prekinu razgovori koji su 
bili protiv poglavara? Jesam li ih branio? Jesam li ih 
slušao spremno i dragovoljno? Jesam li se 
razumom i voljom podlagao njihovoj volji? Znadu 
li poglavari da mogu sa mnom raspolagati? 
Suzbijam li u sebi i najmanju sjenu netrpeljivosti 
prema njima? Molim li za njih? 

3. Jesam li iskren prema svom ispovjedniku? Jesam 
li pripravan slijediti njegove naputke i savjete? 
Vršim li redovito ispit savjesti? 

4. Kako vršim kućni red? Ustajem li u određeno 
vrijeme? Jesam li prisutan na zajedničkim činima? 
Jesam li točan na molitvi, u radu i odmoru? Kako 
obdržavam šutnju? Izbjegavam li svaki nepotrebnu 
buku? Upotrebljavam li vrijeme dobro? 

5. Kako vršim posebne dužnosti moje službe? 

Jesam li vjeran, savjestan, točan? Radim li marljivo? 

6. Koje su odluke mojih duhovnih vježbi? Kako 
sam ih dosad vršio? Sto ću posebno učiniti da ih 
izvršim slijedećeg mjeseca? 

Posebni ispit savjesti 

139. Što je posebni ispit savjesti? 

To je ispit savjesti u kojem se ograničujemo na 
jednu stvar duhovnog života: jednu manu ili jednu 
krepost. Posebni ispit savjesti možemo obaviti 
zajedno s općim. 


140. Koja je korist posebnog ispita savjesti? 

Posebnim ispitom savjesti lakše i uspješnije 
iskorjenjujemo mane i postižemo kreposti. 

Kod iskorjenjivanja naših mnogobrojnih slabosti i 
pogrešaka događa se isto kao i sa zamršenim 
koncima. Mislimo li rasplesti konce sve zajedno, 
nikad kraju. Ali ćemo ih sigurno razmrsiti, kad 
polagano i strpljivo razmrsujemo jedan po jedan. 
Ako tako postupamo s vlastitim pogreškama, 
idemo naprijed u duhovnom životu. Ako ne 
opažamo duhovnog napretka to je zato što slabo 
obavljamo opći, a još lošije posebni ispit savjesti. 

141. Na što prije svega treba da usmjerimo 
posebni ispit savjesti? 

1. na naše glavne mane; 

2. na pogreške koje su dosadnije i štetnije našem 
bližnjemu; 

3. na kreposti koje su nam važnije. 

a) mane: 

pogreške u ljubavi prema bližnjemu, koje činimo 
sudom, govorom, vladanjem, slabim podnašanjem 
uvreda; 

neuredna simpatija ili antipatija; 

neposluh, zlovolja, kritika, mrmljanje u vršenju 

zapovijedi; 

netočnost u dnevnom redu: kod ustajanja, rada, 
odmora i kod zajedničkog obavljanja pobožnih 
vježba; 

samodopadnost u riječima, mislima i vanjskom 
vladanju; 

mlakost u radu, u molitvi, izvanjskom vladanju, u 
odbijanju nekorisnog maštanja; 
požuda u jelu, piću; 

znatiželjnost u pogledu, čitanju i slušanju; 
nestrpljivost u radu, u protivštinama; 
dvoličnost u govoru i vladanju; 
brbljavost, kršenje šutnje; 

b) molitva i vježbanje u krepostima: 

dobra nakana, strjelovite molitve, sabranost prije 

molitve, žar u molitvi, česte duhovne pričesti, 

vježbanje u Božjoj nazočnosti; 

ljubav prema bližnjemu u prosudbama, govoru, 

pomaganju, šutnji i posluhu; poniznost u 

prekoravanju, neuspjehu, poniženju; 

točnost u posluhu, vjerno izvršenje svojih dužnosti; 

duhovno veselje i pouzdanje u Boga u svemu, 

strpljivost, prilagođavanje Božjoj volji, kad nas 

snađu protivštine; 

siromaštvo, zadovoljstvo s onim što nam se dade, 
traženje dopuštenja, pažnja nad povjerenim 
stvarima; 

c) u vrijeme bolesti pitajmo se: 
kako smo podložni volji Božjoj, strpljivi, poslušni 
poglavaru i liječniku, zahvalni, vjerni u onim 
djelima pobožnosti koje još možemo obavljati, 
pohađamo li duhovno oltarski Sakramenat. 

142. Što je veoma važno za dobar uspjeh 
posebnog ispita savjesti? 

1. da samo malo poduzmemo, u čemu ćemo se 
odmah popraviti ili kreposno vježbati ali da to 
malo bude sasvim određeno: u čemu i što, 

2. da o tom malom svako jutro ponovimo odluku i 
molimo milost od Boga da je stavimo u djelo; 

3. da svaki put ispit savjesti počnemo ozbiljno i 
žarko; 

4. da nastavimo posebni ispit savjesti o jednoj stvari 
sve dotle dok u njoj ne osjetimo pravi i stvarni 
napredak. 

Poznavanje glavne strasti 

143. Što je u duhovnom životu glavna strast? 

To je zla sklonost koje smo više ili manje svjesni, 
koja gospodari nad čitavim životom naše duše i 
koja je zato izvor najvećeg dijela naših težih 
pogrešaka ili bar napasti. 

Glavna strast može biti više ili manje silovita; može 
se mijenjati po životnoj dobi ili drugim prigodama. 
Neke osobe imaju više zlih glavnih strasti ili 
pogibeljnih slabosti. 

Poznavanje glavne zle požude i svih njezinih 
kobnih posljedica jest velika Božja milost zato je 
ona prijeko potrebna da uspješno koracamo na 
putu kreposti. 

144. Kako upoznajemo našu glavnu strast? 

1. često i žarko moleći Boga da ju upoznamo; 

2. istražujući naše misli, riječi, nehotimična djela i 
napasti; 

3. svraćajući pažnju na one pogreške radi kojih nam 
često drugi prigovaraju; 

4. misleći o tome koje su nam tuđe pogreške najviše 
neugodne; 

5. računajući na to koje pogreške najčešće 
ispovijedamo; 

6. pitajući u tome savjet u svojih poglavara i 
duhovnika. 

Našu glavnu strast treba potražiti: 

a) među trima požudama, a te su: požuda tijela i 
požuda očiju i oholost života; 

b) među sedam glavnih grijeha; 

c) među pogreškama koje izviru iz naše naravi. 

Očitovanje savjesti 


145. Što je očitovanje savjesti? 

Očitovanje savjesti je razgovor u kojem duhovniku 
izložimo stanje naše duše. 

146. Što treba zahvatiti očitovanje savjesti? 

1. opće duševno i tjelesno stanje: 

2. molitveni život, i to: dnevne pobožnosti; 
vježbanje u Božjoj prisutnosti; koliko pristupamo 
Sakramentima; 

3. obzirom na kreposti: da li napredujemo u 
krepostima; što je s ispitom savjesti: kako se 
vladamo prema poglavarima i bližnjemu: kako 
vršimo svoja Pravila i vježbe u posebnim 
krepostima i u pokori; 

4. koje su nam posebne duhovne teškoće: glavne 
mane, napasti, bojazni... 

147. Koji je plod očitovanja savjesti? 

1. umiruje savjest i daje duševni mir; 

2. oslobađa nas od vlastitih obmana i sotonskih 
varki; 

3. vježbamo se u poniznosti, iskrenosti, posluhu i u 
drugim krepostima: 

Nitko nije nepristran sudac svoje savjesti. Mnogo 
ljudi ne vidi svoje pogreške ni slabosti. Iskreno, 
ponizno i temeljito očitovanje savjesti iskusnom 
svećeniku može nam na vrijeme otvoriti oči da sebe 
a možda i drugoga očuvamo od velikih duhovnih 
šteta. 

VIII. POGLAVLJE: SVAKODNEVNI POSLOVI 

148. Što podrazumijevamo pod svakodnevnim 
poslovima? 

Svakodnevni poslovi se dijele: 

a) prema nutarnjoj vrijednosti: na poslove koji su 
po sebi dobri, kao, na primjer: molitva, rad; 

i na poslove koji u sebi nisu ni sveti ni grešni, kao: 
jelo, piće, spavanje; 

b) prema njihovu poticaju: na privatne poslove, 
koje poduzimamo svojevoljno 

i poslove od dužnosti koje nam nalaže Pravilo i 
poglavar. 

149. Zašto je od velike važnosti da redovnici 
obavljaju svakodnevne poslove što savršenije? 

1. jer upravo najvećim dijelom u tome stoji dužnost 
težiti duhovnom savršenstvu: 

2. to je isto što i vježbati se u krepostima. 

Značajke dobrog redovnika i kršćanina jesu 
savjesno vršenje svojih dužnosti. S najvećom 
pažnjom trebamo obavljati i najneznatnije poslove 
jer ništa u Božjim očima nije neznatno. 

150. Što redovnik treba uvijek imati pred očima u 
svojim poslovima? 

U svim svojim poslovima treba uvijek imati pred 
očima dužnost koja ga obvezuje da teži 
savršenstvu. To znači daje spreman raditi i trpjeti 
u svakom času iz ljubavi prema Bogu sve što on 
hoče i to na način koji on hoće i jer on to hoće; i da 
se kloni svega što je protivno njegovoj volji. 

151. Što je potrebno da na Bogu ugodan način 
izvršimo svakodnevne dužnosti? 

1. da živimo u posvetnoj milosti: 

3. da imamo dobru nakanu: 

4. da ih izvršimo na najbolji mogući način; 

152. Što ćemo činiti kad nas istodobno čekaju dva 
posla da ih obavimo? 

Kad nas istodobno čekaju dva posla, tada prije 
izvršimo onaj koji nam nalaže dužnost a zatim naš 
privatni; također prednost ima ono što se odnosi na 
ljubav prema bližnjemu a zatim dolaze naše osobne 
stvari. 

153. Kad najboljim načinom vršimo naše poslove? 

1. kad ih obavljamo u određeno vrijeme, točno i 
vjerno do kraja; 

2. kad ih obavljamo dobrovoljno, marljivo i 
pažljivo; 

3. kad ih obavljamo spokojno i predano volji Božjoj. 

154. Koja su posebna sredstva da što savršenije 
obavimo naše poslove? 

1. želja učiniti sve kako treba; 

2. dati se na posao s molitvom i svom snagom; 

3. obaviti svaki posao savjesno kao da nam je zadnji 
u životu; 

4. imati Boga pred očima dok radimo; 

5. sjećajući se kako je Isus radio i svoj rad 
sjedinjujući s njegovim. 

155. Kako ćemo se vladati nakon što smo 
uspješno završili posao? 

1. čuvajmo se oholosti, tašte slave i ne ističimo svoje 
zasluge; 

2. svu slavu dajmo Bogu i ponizno mu zahvalimo 
na svemu. 

156. Što ćemo raditi ako je posao našom krivnjom 
loše završio? 

1. ponizimo se, priznajmo svoju krivnju i molimo 
Gospodina da nam oprosti; 

2. od pogreške se naučimo pameti da je ne 
ponovimo. 


157. Što ćemo činiti ako nam posao bez naše 
krivnje loše završi? 

Ponizno se podložimo Božjoj volji i budimo joj 
zahvalni. 

Dobra nakana 

158. U čemu se sastoji dobra nakana? 

Dobra se nakana sastoji u tome da sve radimo, 
izostavljamo ili podnosimo radi nadnaravnog 
poticaja. Nije dobra nakana u onoga koga vode 
čisto ljudski poticaji, na primjer da se svidimo 
ljudima; da postignemo neku zemaljsku korist; da 
nas se pusti u miru, itd. 

Ovi su poticaji nadnaravni: 

a) želja da ugodimo Bogu; 

b) da se mrtvimo; 

c) da se vježbamo u krepostima. 

Najbolja je ona nakana kojom nešto činimo iz čiste 
ljubavi prema Bogu. Kršćanski je ideal da sve tako 
radimo. No, možemo imati i drugih dobrih nakana. 
U istom poslu možemo imati više dobrih nakana i 
po njima se povećava vrijednost dotičnog djela. 

159. Koliku važnost ima dobra nakana? 

1. daje veliku vrijednost i najsitnijim poslovima; 

2. po njoj postaju dobrim djelima i ona koja po sebi 
niti su dobra niti zla (jelo, spavanje...). 

Sitni novčić, što ga je siromašna udovica iz 
Evanđelja stavila u riznicu, bio je u Kristovim 
očima od velike vrijednosti upravo zbog njezine 
dobre nakane. Nasuprot tome i najbolja dobra djela 
gube svu svoju vrijednost pred Bogom ako ih 
činimo iz zemaljskih motiva. To je Isus potvrdio o 
farizejima: »Primili su svoju plaću«. 

160. Kad trebamo u srcu pobuditi dobru nakanu? 

Trebamo u srcu pobuditi dobru nakanu svako jutro 
kad ustajemo i obnavljati je preko dana. 

Posebno obnovimo dobru nakanu: 

a) kad započinjemo novi posao; 

b) prije nego započnemo posao koji je važan, težak i 
traje dugo; 

c) prije nego ćemo početi kakav manje važan, 
dosadan i ponizan posao; 

d) prije nego započnemo nešto što godi naravi i 
osjetilima, kao što su jelo, piće i spavanje. 

Često ponavljajmo zazive: »Sve na slavu Božju« ili 
»Isuse, sve iz ljubavi prema Tebi«. 

161. Što priječi dobru nakanu? 

1. samoljublje; 

2. tašta slava; 

3. ljudski obzir. 

Čovjek se lako vara u pitanju nakane. Koji put 
mislimo da nam je nakana dobra ali kad zavirimo u 
dubine duše otkrijemo vrlo niske poticaje našeg 
djelovanja. 

162. Koji su znakovi dobre nakane? 

1. kad smo spremni mirno izvršiti sve poglavareve 
naredbe: 

2. kad ne dopuštamo da nas obuzme pretjerana 
žalost ako naši napori nisu postigli željeni uspjeh; 

3. kad, koliko je moguće, sakrivamo pred ljudima 
naša dobra djela; 

4. kad se ne osvrćemo ni na pohvale ni pokude; 

5. kad nam je drago što drugi čine velika djela na 
slavu Božju; 

6. kad u hrani i spavanju dajemo tijelu samo 
onoliko koliko mu je potrebno; 

7. kad smo u poslu razboriti, mirni i sabrani. 

163. Koji su znakovi loše i čisto zemaljske 
nakane? 

1. kad tražimo da nam se zapovjedi nešto časno, da 
dobijemo odličnije službe a izbjegavamo sve što 
nije takvo, te se u sebi protivimo i mrmljamo; 

2. kad se prepuštamo žalosti i postajemo malodušni 
kad nešto ne uspijemo bez naše krivnje; 

3. kad želimo da drugima budu poznata naša dobra 
djela; 

4. kad istražujemo što drugi misle i govore o nama; 

5. kad smo zavidni i ljubomorni zbog tuđih dobrih 
djela i uspjeha; 

6. kad u hrani i spavanju ugađamo naravi više nego 
joj treba; 

7. kad obavljamo poslove nepromišljeno, nepažljivo 
i naglo. 

Dnevni red 

164. Što je dnevni red? 

Dnevni red je raspored u kojem je naznačeno 
vrijeme za molitvu, rad i odmor. 

165. Na što ćemo paziti kod dnevnog reda? 

1. da je u njemu na prvom mjestu ono što je nužno i 
korisno a zatim što je ugodno: 

2. da ga vršimo vjerno i savjesno. 

Samo valjani razlozi mogu nas navesti da od njega 
odstupimo, na primjer, ako to traže ljubav i posluh, 
ali nikad zbog nemara, lijenosti, dosade ili koje 
druge požude. 

166. U čemu je korist dnevnog reda? 

1. upravlja nas da se odričemo sebe i tako je sigurna 
potpora čitavog duhovnog života; 


2. olakšava dobru upotrebu vremena i čuva nas od 
lijenosti; 

3. sav dnevni život stavlja pod zaslugu posluha i 
pretvara ga u neprekidnu službu Bogu. 

167. Koji važni zaključci slijede iz svega što se 
tiče dnevnih poslova? 

1. budimo čvrsto osvjedočeni da naše duhovno 
savršenstvo ovisi o dobrom vršenju svakodnevnih i 
običnih poslova; 

2. ne smiju nas prestrašiti poteškoće koje susrećemo 
na putu tog vježbanja jer po njemu nam 
svakodnevno kreposno življenje postaje svakim 
danom lakše: 

U razmatranju i ispitu savjesti pažljivo ispitujmo 
vršimo li točno dnevne pobožnosti i ostale staleške 
dužnosti. 


IX. POGLAVLJE: MRTVLJENJE 

168. U čemu stoji mrtvljenje? 

Mrtvljenje stoji u žrtvama koje su potrebne da ne 
slijedimo naša zla nagnuća i da izvršimo Božju 
volju. 

Nije bit mrtvljenja da sebe mučimo nego da 
ispunimo Božju volju. Ono treba duboko prožimati 
čitav naš duhovni život. Mrtviti se znači 
zagospodariti nižim sklonostima da nam ne štete. 

169. Zašto se moramo mrtviti? 

Bez mrtvljenja nije nam moguće: 

1. izbjeći grijehu; 

2. steći pravu krepost; 

3. doći do sjedinjenja s Bogom; 

4. sačuvati pravi duševni mir: 

5. postići vječno blaženstvo. 

»Toliko ćeš napredovati u dobru, koliko nametneš 
silu samom sebi« (Toma Kempenac). 

Vanjsko mrtvljenje 

170. U čemu je vanjsko mrtvljenje? 

Vanjsko mrtvljenje je u tome da gospodarimo 
svojim tijelom i njegovim osjetilima prema 
zahtjevima vjere i razuma. Pet je osjetila: vid, sluh, 
miris, okus, opip. 

U mrtvljenju je glavno nutarnji duh žrtve i namjera 
da vanjskim mrtvljenjem zagospodarimo sobom da 
bi vjerno i s ljubavlju ispunili volju Božju u svakoj 
stvari. 

171. Zašto se trebamo marljivo vježbati u 
vanjskom mrtvljenju? 

1. da činimo pokoru za svoje grijehe i svog 
bližnjega; 

2. da gorljivo napredujemo na putu kreposti; 

3. da stečemo potrebnu snagu u težim napastima. 

172. Kad i kako se trebamo vježbati u vanjskom 
mrtvenju? 

1. često, redovito i u najmanjim prigodama, 

2. razborito, umjereno i u duhu poslušnosti. 

U izvanrednim teškim mrtvljenjima trebamo se 
savjetovati s poglavarom ili ispovjednikom, da sebe 
ne obmanemo i da nas ne zavara sotona. 

Mrtvljenje pojedinih osjetila 

Mrtvljenje očiju 

173. Kako treba mrtviti oči? 

Oči mrtvimo tako da se suzdržavamo od grešnih, 
pogibeljnih, nekorisnih, a koji put i od korisnih 
pogleda. 

Grešni su u hotimični nečisti pogledi. 

Pogibeljni su oni pogledi koje bez potrebe duže 
zadržavamo na osobama drugog spola. 

Nepotrebno je da vidimo sve što se događa u kući i 
izvan je i što ne spada na nas, ili da čitamo novine, 
časopise i knjige koje nisu nužne posvećenim 
osobama. 

174. Zašto moramo budno mrtviti pogled? 

1. da se očuvamo od mnogih poteškoća u 
duhovnom životu, posebno od rastresenosti u 
molitvi i od napasti protiv čistoće: 

2. da lakše postignemo čvršće i tješnje sjedinjenje s 
Bogom. 

Mrtvljenje sluha 

175. Kako mrtvimo sluh? 

Sluh mrtvimo tako da ne slušamo grešne, 
pogibeljne, beskorisne, koji put čak ni dozvoljene 
razgovore, a naprotiv, da strpljivo slušamo ono što 
je neugodno naravi. 

Grešni su oni razgovori koji su protiv čistoće, 
poglavara ili bratske ljubavi. 

Pogibeljno je ili nekorisno da slušamo svjetske 
novosti i podraživanja naše slabosti. 

Odlično mrtvi svoj sluh onaj koji strpljivo sluša 
ukore i opomene ili rado sluša ako tko hvali 
njegove neprijatelje. 

176. Zašto trebamo nastojati mrtviti sluh? 

1. da sačuvamo duhovnu sabranost: 

2. da sačuvamo duševni mir. 


Neugodnosti koje osjećamo protiv poglavara i 
braće potječu često otud što malo pazimo što 
slušamo. 

Mrtvljenje okusa 

177. Kako mrtvimo okus? 

1. uzimajući hranu umjereno i u svoje vrijeme i da 
se za stolom držimo pravila uglađenosti; 

2. često se suzdržavajući i od dozvoljene hrane; 

3. da pojedemo i ono što nam nije najukusnije. 

U hrani čovjek lako vara sebe. Jesti do sitosti, 
pogotovo neumjereno, više škodi nego koristi 
zdravlju. 

Ne jedimo izvan obroka, izvan potrebe. Sladokusci 
i izbirljivi u jelu malo pokazuju volju za 
mrtvljenjem. 

Nikad ne nosimo hranu u sobu da jedemo kasnije. 
Ne propuštajmo post na laku ruku. Bolesnici se 
vježbaju u mrtvljenju kad jedu što im se donese. 
Pogotovo treba da se sustežemo od osjetnih ugoda 
kao što je pušenje. 

178. Zašto se trebamo vježbati u mrtvljenju 
okusa? 

1. da držimo na uzdi pohlepu za hranom koja je 
jedna od jačih neprijatelja zdravlja; 

2. da se tim više oslobađamo svega što je zemaljsko; 

3. da nam srce postane sposobnije za Božje milosti. 
Bez mrtvenja okusa nema prave kreposti. 

Mrtvljenje u hrani je abeceda duhovnog života. 

Mrtvljenje u govoru 

179. Kako se moramo mrtviti u govoru? 

U govoru se mrtvimo tako da se suzdržavamo od 
zabranjenih, nepametnih, suvišnih, a koji put i od 
dozvoljenih riječi i razgovora. Jezik moramo mrtviti 
ne samo u hrani, nego i u govoru. 

Dobro je mrtvljenje i u dozvoljenim stvarima zbog 
toga što time postajemo jači u borbi protiv onog što 
je nedozvoljeno. 

Najvećma su zabranjene: 

a) dvomislene, zavodljive, srdite, oštre i klevetne 
riječi, 

b) nekorisne riječi u vrijeme šutnje. 

Nepromišljeno govori onaj koji govori što mu naleti 
na jezik a ne misli da mu govor bude razborit i 
pametan. 

Suvišno govori onaj koji govori o nekorisnim 
stvarima kao što su svjetovne novosti. 

Dobri su oni razgovori koji potiču na dobro ili nas 
časno zabavljaju. 

Koji put dužnost i ljubav traže da mrtvimo jezik 
sileći ga da govori a ne da šuti. 

180. Radi čega se trebamo mrtviti u govoru? 

Bez mrtvljenja u govoru nije moguće: 

1. da izbjegnemo mnoge grijehe; 

2. da sačuvamo mirnu savjest: 

3. da sačuvamo mir sa bližnjima. 

»Griješi onaj, koji puno govori« (Prov. 10,19). 

»Tko u riječi ne griješi, onaj je savršen čovjek« (Jak. 
3,2). 

Mrtvljenje opipa 

181. Kako mrtvimo opip? 

Opip mrtvimo tako da se ustegnemo od svake 
nedozvoljene, pogibeljne i nekorisne ugodnosti, te 
da strpljivo podnesemo svaki bolni osjećaj. 

Grješna su doticanja sa nečistom željom. 

Pogibeljna su doticanja drugih osoba, pogotovo 
kad su duža. 

Nekorisna, koji put i pogibeljna je mekoputnost u 
odijelu, krevetu i držanju tijela. 

Izvrsno je mrtvljenje opipa, kad strpljivo 
podnosimo vrućinu i hladnoću, trud i umor, boli i 
žalosti. 

Samo s dozvolom poglavara ili ispovjednika 
smijemo vršiti teške pokorničke vježbe. 

182. Zašto ustrajno moramo mrtviti opip? 

1. da zaštitimo krepost čistoće: 

2. da budemo sposobniji i spremniji vjerno ispuniti 
naše dužnosti i neprestano se vježbati u 
krepostima. 

Unutarnje mrtvljenje 

183. U čemu je unutarnje mrtvljenje? 

Unutarnje mrtvljenje stoji u tome da prema 
zahtjevu vjere i razuma gospodarimo našim 
nutrašnjim moćima duše koje su: razum, pamet, 
mašta, volja i naše osjetne požude. 

Čovječja narav je iskvarena istočnim grijehom i 
našim osobnim grijesima pa želi da se zlo služi 
ovim duševnim moćima, zadovoljavajući svoje 
požude. 

Kao i u vanjskom, tako i u unutarnjem mrtvljenju 
glavni je nutarnji duh žrtve i namjera da 
svladavajući sebe možemo vjerno i u ljubavi u 
svemu ispuniti volju Božju. 

184. Zašto trebamo neprestano provoditi 
unutarnje mrtvljenje? 

1. da iščupamo glavne korijene naših mana; 

2. da očistimo i obnovimo duševne moći, koje 
igraju odlučnu igru u stjecanju savršene ljubavi 
prema Bogu. 


Potrebnije je nutarnje nego vanjsko mrtvljenje, 
stoga je i teže. 

Mrtvljenje razuma 

185. Kako mrtvimo razum? 

1. kad se ustežemo od svake grešne, pogibeljne i 
nekorisne misli; 

2. kad nismo tvrdoglavi u svojim mišljenjima i 
nazorima; 

3. kad nam je pamet zaokupljena dobrim mislima; 

4. kad rado podnosimo trud oko korisne i potrebne 
nauke. 

Grešne su na primjer: svojevoljne rastresenosti u 
molitvi i nepromišljeni sudovi bližnjega. 

Pogibeljno je na razne načine pačati se u tuđe 
stvari. 

Nekorisno je misliti na ono što se nas ne tiče ili 
previše se baviti vremenitim stvarima. 

Potrebno je i veoma nužno da što dublje upoznamo 
kršćanske istine, naše Pravilo, i sve što se odnosi na 
našu službu i zvanje. 

186. Zašto moramo mrtviti razum? 

1. da ne upadnemo u mnoge grijehe: 

2. da dobro upotrijebimo vrijeme svoga života; 

3. da vjerno ispunimo svoje dužnosti. 

187. Kako mrtvimo razum? 

1. dopuštajući da nas drugi što nauče; 

2. u sporednim pitanjima popuštajući tuđem 
mišljenju i onda kad vidimo da je naše pametnije. 

188. Zašto trebamo mrtviti svoje mišljenje? 

1. da ne upadnemo u zabludu: 

2. da sačuvamo mir u sebi i s bližnjim. 

189. Tko krivo sudi? 

Krivo sudi onaj koji bez dovoljna razloga i stalnih 
dokaza misli ili govori zlo o bližnjem. 

Ništa se toliko ne protivi ljubavi prema bližnjemu, 
koliko nepromišljeno suđenje, kojim veoma često 
griješe neumrtvljene osobe. »Ne sudite, da ne 
budete suđeni« (Mt. 7,1). 

190. Kako se trebamo čuvati krivog suda? 

1. ne svraćajmo pažnju na tuđe poslove ili ih 
gledajmo dobrohotno; 

2. koliko je moguće, ispričajmo i slabe stvari; 

3. ne stvarajmo sud o bližnjemu iz samo jedne 
nelijepe stvari. 

Gotovo uvijek moramo bližnjemu dopustiti dobru 
namjeru, ili bar da nije bila očito zla. 

Veoma ćemo lako upasti u krivi sud o osobama, 
prema kojim nismo dobro raspoloženi. 

Krivim sudovima dosta je blizu predrasuda, kojom 
bez ikakva razloga i povoda unaprijed osjećamo 
odbojnost prema nekoj osobi. 

Mrtvljenje pameti i mašte 

191. Kako mrtvimo pamet i maštu? 

1. ustežući se od grešnih, pogibeljnih i ispraznih 
misli; 

2. svraćajući pamet na korisne i spasonosne stvari. 
Pogibeljno je sjećanje na prošle nečiste grijehe ili 
primljene uvrede. 

Isprazno je da se sjećamo nekadašnjih uspjeha ili 
sanjarijama o budućem životu. 

Spasonosno je sjećati se Božje prisutnosti i njegove 
dobrote prema nama, a kako smo mu mi 
nezahvalni. 

192. Kako trebamo suzbijati neuredne misli i 
maštanja? 

Mirno i odlučno svraćajući pamet na dobre misli: 
Lako sav naš život zaokupe one misli koje su nas 
često i dugo zanimale. Velika vještina stoji u tome 
da se udomaćimo s dobrim mislima. I ovdje nam 
mnogo pomaže, ako smo vjerni u malim stvarima. 
Tko u molitvi, na poslu, u odmoru sve obavlja 
lijepo, taj neće imati kada baviti se nevaljanim 
mislima. 

Mrtvljenje volje 

193. Kako mrtvimo volju? 

1. podlažući je spremno i dragovoljno Božjim 
odlukama i zapovijedima poglavara; 

2. puštajući dobrovoljno poglavarima i 
ispovjedniku da ravnaju našim duhovnim životom; 

3. u sporednim stvarima pristanimo uz volju 
drugih. (Velik je znak da težimo za savršenstvom 
ako mrtvimo volju podlažući je i onima koji su nam 
po službi jednaki ili niži.) 

194. Čemu služi mrtvljenje volje? 

1. čuva nas od tvrdoglavosti koja mnogo šteti 
našem spasenju; 

2. po njoj uživamo duševno zadovoljstvo; 

3. postajemo slični Božanskom Spasitelju koji nije 
tražio svoju, nego volju Očevu. 

Mrtvljenje osjetnih sklonosti 

195. S kime vladaju osjetne sklonosti? 

Osjetne sklonosti vladaju s onim koji neuredno 
traži zemaljska dobra i uklanja se svemu što ga 
osjetno mori. 

Sklonost radi preko osjetnih nagnuća. Dijelimo ih: 


a) na šest požudnih nagnuća: ljubav, želja, veselje, 
nada, hrabrost i očaj; 

b) i pet nagnuća, koja nas pobuđuju na srdžbu: 
mržnja, odvratnost, strah, žalost i srdžba. 

196. Što treba zapaziti obzirom na osjetne 
sklonosti? 

1. one nisu u sebi zle: Bog ih je stavio u našu narav; 

2. one su zbog istočnog grijeha sklone na zlo; 

3. one za sebe mame pristanak volje; 

4. ne možemo ih nikad sasvim iščupati, nego samo 
suzbiti i urediti. 

Osjetne sklonosti prelaze u grijeh tek onda, kad 
znamo njihovu zloću, te potpuno slobodnom 
voljom na nih pristajemo. 

197. Kako mrtvimo osjetne sklonosti? 

1. dobro i zlo sudimo po načelima vjere i zdravog 
razuma; 

2. velikodušno se odričimo osjetnih ugodnosti, i 
primimo sve osjetne teškoće kad to traži krepostan 
život: 

3. budimo gospodari naglih i iznenadnih nagnuća, 
da ona ne zaposjednu djela našeg života. 

Svaka prirodna iznenadna i nagla sklonost 
simpatije ili antipatije je po sebi veoma sumnjiva. 
Osjetna nagnuća, pogotovo ona koja su protiv šeste 
ili devete Božje zapovijedi pobijediti ćemo samo 
ako odvraćamo pamet od grešnih stvari, i 
navraćamo je na dobre stvari. 

198. Zašto moramo uvelike nastojati da mrtvimo 
osjetne sklonosti? 

1. da učinimo neškodljivim neke od naših najvećih 
duševnih neprijatelja; 

2. da napredujemo u kreposti: 

3. da sačuvamo mir duše i slobodu duha; 

4. da sačuvamo tijelo od mnogih nedaća; 

5. da damo dobar primjer bližnjemu. 

Mrtvljenje sebeljublja 

199. S kime vlada sebeljublje? 

Sebeljublje vlada s onim koji na nedoličan način 
traži svoje naravne koristi, a uklanja se i bježi od 
onog, što im je protivno. 

Sebeljublje je prirođena ljubav prema sebi, ah 
iskvarena od istočnog grijeha. Stvoritelj je stavio u 
čovječje srce da volimo sebe, zato ne možemo 
iskorijeniti sebeljublje, nego ga možemo i moramo 
očistiti i oplemeniti. U njemu je korijen gore 
navedenih jedanaest osjetnih nagnuća i sedam 
glavnih požuda, zato ono igra važnu ulogu u 
našem životu. Ono se pojavljuje pod raznim 
vidovima tjelesne naslade, oholosti i otvrdnuća 

srca. Nerijetko uspijeva da egoizam prikaže pod 
plaštem dobra, i da nije dobro ono što nam nije 
ugodno. 

200. Zbog čega moramo mrtvi ti sebelj ubije? 

1. da spriječimo glavni izvor svih grijeha; 

2. da odstranimo glavnu zapreku koja priječi ljubav 
prema Bogu i bližnjemu. 

201. Kako ćemo suzbijati sebeljublje? 

1. kad više od svega tra ž imo svoje duhovno dobro; 

2. kad se u svemu obaziremo na Boga i na 
bližnjega. 

Najteža među pobjedama je ona kojom smo slomili 
sebeljublje. 

X. POGLAVLJE: KREPOSTI I MANE 

202. Kad se vježbamo u kreposti? 

U kreposti se vježbamo kad ustrajno činimo što je 
Bogu drago. 

Kršćanske kreposti su nadnaravne. U sakramentu 
krštenja kao sjeme Bog stavlja u dušu sklonost na 
krepost. Potom stoji do nas da se brinemo da to 
sjeme klija i raste. Moramo se, dakle, vježbati u 
krepostima. 

203. Kako se dijele kreposti? 

1. bogoslovne kreposti koje se neposredno odnose 
na Boga, a to su: vjera, ufanje i ljubav; 

2. moralne kreposti, koje se odnose na čovječji život 
da njime upravlja razum i vjera. To su četiri 
stožerne kreposti: razboritost, pravednost, 
umjerenost i jakost. 

Kreposti nisu bit savršenstva nego su veoma važno 
sredstvo da ga postignemo. Savršenstvo je 
neprekidno i gorljivo vježbanje u ljubavi prema 
Bogu i bližnjemu. 

204. Što krepost sobom nosi? 

Krepost sobom nosi da dobro činimo redovito, s 
malim naporom i radosno. 

U početku nas krepost stoji mnogo truda, ali 
vježbanjem u dobru nam po malo postaje kao 
druga narav. 

205. Zašto se gorljivo moramo vježbati u kreposti? 

1. naše nastojanje da dopremo do savršenstva 
postaje lakše i uspješnije; 

2. raste naša nutarnja sreća i naša prava veličina; 

3. osiguravamo konačnu ustrajnost. 

206. Kako imamo težiti za krepošću? 


1. po redu, da se prije vježbamo u onim krepostima 
koje su nam potrebnije: 

2. da idemo za njom svom marljivošću, suzbijajući 
ujedno njezinu oprečnu manu: 

3. s velikom gorljivošću, služeći se rado svakom 
prigodom; 

4. s najvećom točnošću, nastojeći da postignemo 
savršenstvo u svakoj kreposti. 

Najzgodnija sredstva da dopremo do savršenstva 
jesu: molitva, često primanje sakramenata i vlast 
nad sobom. 

Junačke kreposti 

207. Tko se vježba u kreposti na junački način? 

Na junački se način vježba u kreposti onaj, koji je 
slijedi i onda kad je ona na posve poseban način 
suprotna njegovoj naravi. 

Te izvanredne poteškoće u stjecanju kreposti mogu 
doći: 

a) od samog vježbanja u kreposti. Tako, na primjer, 
posve je teško običnom čovjeku da od svega srca 
oprosti nekom svome zlonamjernom, bezobraznom 
i upornom neprijatelju, ili da moli za njega, te 
dobrom vraća na njegovo zlo; 

b) od neke požude, ili od neobično velike duševne 
slabosti neke osobe, pa ta slabost bila ili ne bila 
grješna. Tako, za nekog vrlo oholog i častohlepnog 
čovjeka bila bi prava junačka krepost, kad bi on 
strpljivo podnio poniženje od svoga zakletog 
neprijatelja. 

Koji put teškoća kreposti stoji u našem umišljanju, 
ili u našoj krivoj procjeni. 

208. Da li smo dužni uvijek se vježbati u kreposti 
na junački način? 

Vježbanje u kreposti na junački način: 

1. veže nas pod grijeh samo u onom slučaju kad 
drugačije ne bismo mogli izvršiti koju Božju 
zapovijed, koja nas obvezuje pod svaki način; 

2. u svim ostalim slučajevima, taj način kreposti 
ostavljen je volji onog koji to želi. 

Neke Božje zapovijedi, kojih je izvršavanje 
izvanredno teško, ne vežu nas u pojedinim 
slučajevima da ih ispunimo pošto poto. Na primjer, 
zapovijed da pomognemo bližnjemu u njegovoj 
velikoj tjelesnoj potrebi ne veže nas onda, kad bi u 
toj pomoći mi morali što teško pretrpjeti. Dok, 
zapovijed da se ne odričemo vjere veže nas u bilo 
kojoj prigodi, čak i onda kad bismo za vjeru morali 
izgubiti i život. 

209. Zašto je veoma uputno da se često i junačkim 
načinom vježbamo u kreposti? 

Time: 

1. u najobilnijoj mjeri ugađamo Bogu, 

2. stječemo posebne zasluge i zaslužujemo 
izvanredne milosti; 

3. silnim koracima kročimo u krepostima; 

4. postajemo uvjereni da uz pomoč Božju nikad ne 
čemo uzmanjkati u kreposti, jer tko može teže, 
može i lakše. 

Ovo vrijedi u prvom redu za ona kreposna djela, 
koja su po svojoj naravi izvanredno teška. 

Crkva proglašava svetima samo one krščane koji su 
se junačkim načinom vježbali u tri bogoslovne i u 
četiri stožerne kreposti. 

210. Kako se moraju obaviti djela junačke 
kreposti? 

Junačka djela kreposti imamo obaviti: 

1. veoma često; 

2. koliko je moguće šutke, tajno i iz čiste ljubavi 
prema Bogu; 

3. razborito, i pametno računajući sa svojim silama. 
Tko u vježbanju junačkih kreposti nerazborito 
prekorači svoje tjelesne i duševne snage, taj lako 
zapadne u suprotnu krajnost, gdje mu dozlogrdi 
svaka krepost. Zato je nužno, da se vježbamo u 
krepostima pod nadzorom duhovnika ili 
ispovjednika. Preporučit je da se junačkim načinom 
vježbamo u prvom redu u onim krepostima, koje se 
tiču naših dužnosti i odnose se na nutarnju stranu 
duhovnog života. 

Zla navika 

211 .Tko ima zlu naviku? 

Zlu naviku ima onaj koji često i lako čini zlo i 
ostavlja dobro. Zla navika može se odnositi: 

a) na male pogreške, kao što su: nestrpljivost, 
lijenost, pohlepa u hrani, sitnija pomanjkanja u 
ljubavi; 

b) na teške grijehe, kao što su srdžba, mržnja, 
nečistoća. 

Zla navika obično nastaje tako što popustimo nekoj 
naravnoj neurednoj sklonosti. Može biti toliko jaka 
da postane kao druga narav. Tad je se možemo 
osloboditi jedino veoma velikim naporom i uz 
pomoć posebne Božje milosti. 

212. Zašto moramo iskorjenjivati zle navike? 

1. one priječe obilno izlijevanje milosti Božje na nas, 

2. umrtvljuju gorljivost prema savršenstvu; 

3. priječe mir duše i pravu radost; 

4. uvode u smrtne grijehe i vječnu propast. 

Ovdje mislimo na zle navike u lakim grijesima i u 
sitnim manama. Koliko su onda strašnije zle navike 
u teškim grijesima! 


213. Kako postupamo u iskorjenjivanju zlih 
navika? 

1. iskorjenjujemo ih redom, počinjući od onih koje 
su gore; 

2. iskorjenjujemo ih svim snagama, te dok jednu 
suzbijamo istodobno se odmah vježbamo u 
suprotnoj kreposti; 

3. iskorjenjujemo ih svim žarom, služeći se svakom 
prigodom; 

4. iskorjenjujemo ih odlučno i ustrajno ne trpeći u 
nama ni najmanju zlu naviku. 

Pogibeljne zle navike redovito se tiču naše glavne 
mane i potječu od našeg temperamenta. 

Budimo oprezni dok se vježbamo u onim 
krepostima koje se podudaraju s našom ćudi, da 
one budu prave, a ne prividne kreposti. 

Tri bogoslovne kreposti i protivne mane 

Vjera 

214. U čemu je krepost vjere? 

Krepost vjere stoji u tome da čvrsto držimo za 
istinu ono što je Bog objavio, zato što Bog ne može 
varati. Na krštenju nam je Bog ulio u dušu krepost 
vjere, a na nama je da je njegujemo i usavršujemo. 
Što je Bog objavio uči nas Crkva po svojim 
pastirima. 

215. Zašto je vjera potrebna? 

1. da se očuvamo grijeha; 

2. da se vježbamo u svakoj kreposti, posebno u 
poslušnosti, u strpljivosti za vrijeme teškoća i 
patnji, i u ljubavi; 

3. da dobro molimo i dostojno primamo svete 
sakramente; 

4. da postignemo vječno blaženstvo. 

216. Kako ćemo njegovati krepost vjere? 

1. kad je često i žarko budimo u srcu: 

2. temeljito poznavajući i često razmatrajući vjerske 
istine; 

3. vladajući se u praktičnom životu prema načelima 
vjere; 

4. primajući u duhu vjere kušnje i boli, zapovijedi 
poglavara i svaku prigodu života: 

5. uklanjajući se pogibeljima za vjeru i tjerajući 
svaku vjersku sumnju. 

»Vjera je mrtva bez djela« (Jak. 2,17). 

Ne čitajmo protuvjerske knjige ili novine, te 
izbjegavajmo društvo pokvarenjaka. Ako dođu 
vjerske sumnje najbolje je ne davati im nikakvu 
važnost. Povedimo o njima riječ s ljudima 
školovanim u bogoslovnom znanju. 

Ufanje 

217. U čemu je bogoslovna krepost ufanja? 

Bogoslovna krepost ufanja stoji u tome da od Boga 
očekujemo vječno blaženstvo i sve ono što nas tamo 
vodi i da se tome nadamo zbog toga jer nam je radi 
Kristovih zasluga to obećao Bog koji je svemoguć, 
milosrdan i vjeran u svojim obećanjima. 

Iznad svega moramo se nadati da nam je Bog 
oprostio grijehe i da će nam dati svoju milost. 
Smijemo se ufati da će nam Bog dati i zemaljskih 
dobara, u koliko su potrebna za spasenje. A samo 
se po sebi razumije da uvijek moramo vjerno 
sudjelovati s Božjim milostima. Čovjek pun ufanja 
siguran je u svoje spasenje, zato on podnosi svaku 
patnju, radosno stupa putem kreposti i srce mu je 
zadovoljno. 

218. Zašto je potrebno sveto ufanje? 

1. da budemo što gorljiviji u dobru: 

2. da smo uvijek utješeni; 

3. da postignemo vječno spasenje. 

219. Kako se moramo ufati u Boga? 

1. s velikim pouzdanjem; 

2. strpljivo se podlažući njegovoj volji. 

Moramo se ufati u Božje milosrđe i onda kad su 
naši grijesi veliki i mnogobrojni. Bogu je 
neizmjerno drago ako se i u najgadnijoj zloći 
obratimo na njegovo beskrajno milosrđe. 

Pouzdanje u Boga treba da uvijek prati ponizno 
nepouzdanje u sebe. 

Ljubav 

Ljubav prema Bogu 

220. Kad Boga ljubimo? 

1. kad ga volimo više nego išta drugo, 

2. kad u Njega postavimo naše utjehe, 

3. kad njegujemo naša čuvstva prema Njemu. 
Ljubav dolazi iz volje a ne iz osjećaja. Najsigurnije 
mjerilo prave ljubavi jesu žrtva i djela. 

221. Kad Boga ljubimo nesavršeno? 

Boga ljubimo nesavršeno kad je glavni poticaj te 
ljubavi naša korist (vječna sreća). U ovoj ljubavi 
radije gledamo na dobročinstva nego li na onoga 
koji ih daje. Iako je u sebi dobra, po svojoj 
vrijednosti i plodovima puno je manja od savršene 
ljubavi. 

222. Tko ljubi Boga savršeno? 

Savršeno Boga ljubi onaj koji ga cijeni više nego išta 
drugo, uza nj je priljubljen više nego uz sva 


stvorenja, i sve čini zbog toga što je Bog u sebi 
neizmjerno dobar. 

U savršenoj ljubavi razlikujemo tri stvari: 

a) pravi rad duha, kojim se naslađujemo u Bogu, ili 
smo zaneseni njime, ili ga pretpostavljamo svemu; 

b) pravi poticaj, koji nas potiče da Boga ljubimo 
radi toga što je on u sebi neizmjerno savršen i 
dobar prema nama; 

c) prava snaga, kojom Boga moramo ljubiti nad sve 
drugo, naime, da smo spremni sve pa i život 
izgubiti prije nego ga teškim grijehom uvrijediti. 
Ljubav iz zahvalnosti doista je savršena ljubav, ako 
pri tom više gledamo na dobrotu Božju nego na 
njegove darove. 

Savršena ljubav ima mnogo stupnjeva. Na nižem je 
stupnju ljubavi onaj koji se čuva samo teških 
grijeha a ne i lakih. Ali moramo težiti za tim da 
ljubav prema Bogu usavršujemo dotle, da ga 
hotimično ne vrijeđamo ni malim grijesima ni 
nesavršenostima. 

223. Zašto trebamo Boga ljubiti savršenom 
ljubavi? 

1. jer je Bog neizmjerno dostojan takve naše ljubavi; 

2. jer nas samo savršena ljubav najtješnje sjedinjuje 
s Bogom; 

3. jer je savršena ljubav bit kršćanskog savršenstva i 
daje krepostima potpunu vrijednost. 

4. ona jedina potpuno briše grijehe i oprašta vječnu 
kaznu. 

Savršena ljubav ništi sve smrtne grijehe, pa oni bili 
bezbrojni i najružniji, i time briše vječnu kaznu. 

Čak i onom koji nije kršten, a ljubi Boga savršeno, 
oprošten je istočni grijeh, postao je dijete Božje i 
baštinik nebeske slave. A koliko se na ovom svijetu 
očistimo i od laganih grijeha i vremenitih kazni 
stoji do većeg ili nižeg stupnja savršene ljubavi. 

Tko Boga savršeno voli, taj ima punu volju da vrši 
bar sve one njegove zapovijedi, koje vežu pod 
kaznu smrtnog grijeha, posebno je voljan da se na 
prvoj ispovijedi optuži za sve svoje teške uvrede 
Boga. 

Savršeno kajanje nije ništa drugo negoli bol za 
grijehe, koja je potekla iz savršene ljubavi prema 
Bogu. 

224. Kako možemo steći krepost ljubavi? 

1. čestim razmatranjem o dobroti i savršenstvima 
Božjim; 

2. gorljivo je moleći od Boga; 

3. žarko se vježbajući u djelima ljubavi. 

Sto ne poznamo to i ne volimo. 

Sv. Ignacije je molio: »Daj mi. Bože, Tvoju milost i 
ljubav, pa sam dosta bogat i ništa drugo ne želim«. 

225. Kojim načinom treba da Bogu pokažemo 
našu ljubav? 

1. bježeći od grijeha savjesno vršeći njegove 
zapovijedi; 

2. strpljivo podnoseći trpljenja: 

3. često i žarko budeći u srcu čine ljubavi prema 
Bogu i bližnjemu; 

4. čestim djelima ljubavi, posebno prema 
bližnjemu. 

Ljubav prema bližnjemu 

226. Tko ljubi svog bližnjega? 

Svoga bližnjega ljubi onaj koji iz ljubavi prema 
Bogu ljubi njega kao sebe samoga. 

Naš je bližnji svaki čovjek na svijetu, bio on naš 
prijatelj ili neprijatelj. 

Iz ljubavi prema Bogu znači, da bližnjeg ljubimo 
zato jer to Bog hoće i jer je svaki čovjek Božje dijete. 
Stoga je ljubav prema bližnjem bitno združena s 
ljubavi prema Bogu, dapače prava ljubav prema 
bližnjemu je odraz ljubavi prema Bogu. Tko voli 
bližnjega zbog njegovih tjelesnih ili duševnih 
odlika, ili radi njegove ćudi, taj nema kršćanske 
ljubavi. Pače griješi onaj, koji voli bližnjeg iz 
sebičnih ili nečistih svrha. 

»Kao sebe samoga« znači: što ne bi htio sebi, ne čini 
ni drugome, a što bi htio sebi, to učini drugome. 

227. Zašto moramo ljubiti sve ljude bez razlike? 

1. jer su svi djeca Božja; 

2. jer su svi otkupljeni Isusovom krvlju; 

3. jer se svi imamo jednom naći zajedno u nebu u 
vječnom prijateljstvu. 

Isus nam je dao savršeni primjer ljubavi prema 
bližnjem. Uz to je zapovijed ljubavi bližnjega stavio 
zajedno uz zapovijed ljubavi prema Bogu, a 
posebno je naglasio: »Ovo je moja zapovijed, da se 
ljubite međusobno, kako sam ja vas ljubio« (Iv. 15, 
12). »Po ovom će znati da ste moji učenici, ako 
ljubite jedan drugoga« (Iv. 13, 35). 

Po tom je ljubav prema bližnjemu od najveće 
važnosti za duhovni život. Bez prave, iskrene i 
opće ljubavi prema bližnjemu u mislima, riječima i 
djelima, čak i prema neprijateljima, nema ni govora 
ne samo o kršćanskom savršenstvu, nego niti o bilo 
kojoj težnji, da budemo pravi vjernici. 

228. Kako moramo ljubiti bližnjega? 

1. mislima, želeći mu svako dobro: iskreno se 
veseleći njegovim radostima i žaleći njegove 
nevolje; blago sudeći o njemu; podnašajući ga 
strpljivo i opraštajući mu velikodušno: 

2. riječima, lijepo govoreći s njime i o njemu, i šuteći 
o njegovim pogreškama; 


3. djelima, čineći mu dobra djela tjelesna i duhovna. 

229. Tjelesna djela milosrđa su: 

1. nahraniti gladne, 

2. napojiti žedne, 

3. zaodjenuti gole, 

4. primiti putnike, 

5. posjetiti bolesne, 

6. pohoditi utamničene, 

7. pokopati mrtve. 

Na posljednjem sudu bit ćemo suđeni prema 
djelima tjelesnoga milosrđa. 

230. Duhovna djela milosrđa su: 

1. savjetovati dvoumne, 

2. poučiti neuke, 

3. pokarati grešnike, 

4. utješiti nevoljne, 

5. oprostiti uvrede, 

6. strpljivo podnositi nasilnike, 

7. moliti Boga za žive i za mrtve. 

Kako su i duše u čistilištu naši bližnji moramo ih 
pomagati našim molitvama, žrtvama, oprostima, 
pogotovo prikazujući za njih svetu misu. 

231. Kojeg ćemo se načela držati u ljubavi prema 
bližnjemu? 

1. ne smijemo iz ljubavi prema bližnjemu 
zapostavljati ili činiti štetu svom vlastitom 
duhovnom životu; 

2. duhovno dobro bližnjega pretpostavimo svom 
tjelesnom dobru; 

3. u nekim okolnostima tjelesno dobro bližnjega 
pretpostavimo našem tjelesnom dobru; 

Nikad ne smijemo sagriješiti ili izložiti se velikoj 
pogibelji da sagriješimo da bi duhovno ili tjelesno 
pomogli bližnjega. To bi se protivilo kršćanskoj 
ljubavi prema samom sebi. 

232. Kako svjetovne osobe trebaju raditi oko 
duhovnog dobra svojih bližnjih? 

1. moleći za njih, dajući im dobar primjer i dobre 
savjete; 

2. pomažući svećenike na razne načine oko 
spasenja bližnjega; 

3. pomirujući neprijatelje i uklanjajući sablazni. 

233. Zašto moramo ljubazno dvoriti bolesnike? 

1. jer su oni potrebni naše posebne pomoći; 

2. jer nas je Krist na to pozvao svojim riječima i 
primjerom: »Sto ste god učinili jednom od ove moje 
najmanje braće, meni ste učinili « (Mat. 25, 40). 

Dok dvorimo bolesnika pazimo i na njegovu dušu, 
da na vrijeme primi svete sakramente. 

Stožerna krepost razboritosti i njoj oprečne mane 

234. Tko je razborit? 

Razborit je onaj koji u svakoj prigodi zna što će 
učiniti ili propustiti da u svemu radi kako Bog 
hoće. Razboritost je majka svih kreposti. Kreposti 
se okreću u mane ako u njima nema razboritosti. 

235. U čemu posebno moramo biti razboriti? 

1. što je korisno i bolje, pretpostavimo onom što 
nije korisno i što je manje dobro; 

2. razborito izmjenjujmo rad i odmor; 

3. nikome se olako ne povjeravajmo; 

4. ništa ne poduzimajmo za što nismo sposobni; 

5. držimo se umjerenosti kako u govoru, tako i u 
šutnji. 

236. Što trebamo činiti da postignemo krščansku 
razboritost? 

1. moliti da je zadobijemo: 

2. što jače suzbijati naše glavne mane; 

3. koristiti se iskustvom u prošlim događajima; 

4. savjetovati se s iskusnim osobama. 

237. Tko je krivo razborit? 

1. onaj koji traži načine da zadovolji zle sklonosti 
(»tjelesna razboritost«); 

2. tko se pretvara drugačijim nego što jest da se 
okoristi (lukavost, prevara): 

3. tko licemjerno nanosi štetu bližnjemu; 

4. tko se neuredno i suvišno zanima za vremenite 
stvari. 

Stožerna krepost pravednosti 

238. Tko je pravedan? 

Pravedan je onaj koji uvijek daje svakome svoje. 
Treba razlikovati: 

a) društvenu pravednost (distributivnu), po kojoj 
poglavar neke zajednice dijeli dobra i posao među 
članove prema njihovim sposobnostima, zaslugama 
i častima. Ona se uglavnom tiče poglavara. 

b) međusobnu pravednost, po kojoj dajemo 
svakom ono što njemu pripada, na primjer: 
vlasništvo, lijepo ime; 

c) zakonsku pravednost, kojom dajemo društvu što 
mu pripada. Tako, na primjer, pomažemo 
zajednicu u njezinim poteškoćama i troškovima, 
sudjelujemo u zajedničkim činima, i t. d. 

Pravednost u Svetom Pismu često znači skup svih 
kreposti. 

239. Zašto je nužna pravednost? 

Da se sačuva mir i red. 


240. Kako ćemo nastojati steći krepost 
pravednosti? 

1. proseći je u molitvi; 

2. što više odcjepljujući srce od zemaljskih dobara; 

3. razmatrajući često o tome što smo dužni po 
pravednosti. 

Druge kreposti koje spadaju na pravednost i 
njihove suprotne mane 

krepost bogoštovlja 

241. U čemu je krepost bogoštovlja? 

Krepost bogoštovlja je u tome da gorljivo i 
postojano dajemo Bogu čast koju mu dugujemo kao 
našem Stvoritelju i vrhovnom Gospodaru. Ona je 
najuzvišenija među moralnim krepostima jer nas 
više nego ikoja druga približava Bogu. Glavna djela 
kojima častimo Boga jesu: molitva, žrtva, zavjeti, 
zakletve. 

242. U čemu griješimo protiv kreposti 
bogoštovlja? 

1. praznovjerjem, umišljajući da neke stvari imaju 
nekakvu moć koju nemaju: 

2. gatanjem, tražeći da doznamo tajne i buduće 
stvari; 

3. napastujući Boga zahtijevajući da nam učini 
čudo; 

4. psujući Boga, svece i svete stvari: 

5. svetogrđem, obeščašćujući osobe, stvari i mjesta 
Bogu posvećena; 

6. ne vršeći zavjete: 

7. krivom kletvom; 

8. ne vladajući se dolično u crkvi, nečasno 
izgovarajući sveta imena i riječi, moleći svakako i 
nikako. 

Ne smijemo nikad bezobzirno izgovarati riječi 
Svetog Pisma ili druge riječi, kojima se služi Crkva. 

Poštovanje prema roditeljima i poglavarima 

243. U čemu je krepost poštovanja prema 
roditeljima i poglavarima? 

Ta krepost stoji u tome da svoje roditelje i 
poglavare poštujemo, ljubimo i slušamo. 

244. Kako ćemo pokazati krepost poštovanja 
prema roditeljima? 

1. kad se uklanjamo svemu što bi ih moglo 
uvrijediti; 

2. kad ih se nikad ne stidimo: 

3. kad ih pomažemo u njihovim potrebama; 

4. kad dragovoljno primamo njihove opomene; 

5. kad strpljivo podnosimo njihove nedostatke i 
mane; 

6. kad za njih molimo dok žive, i kad umru. 

245. Koje druge osobe treba da posebno 
poštujemo? 

Sve one osobe koje zbog godina, dostojanstva ili 
zasluga zaslužuju posebno poštovanje. 

Zahvalnost 

246. Tko je zahvalan? 

1. onaj koji priznaje i cijeni svako primljeno 
dobročinstvo; 

2. onaj koji svoje priznanje, koliko je moguće, 
potvrđuje djelima; 

3. onaj koji ozbiljno nastoji da se oduži i moli za 
svoje dobročinitelje. 

247. Tko griješi nezahvalnošću? 

1. tko zaboravi primljena dobročinstva; 

2. tko ničim ili jedva ičim zahvaljuje; 

3. tko na dobro uzvraća zlim. 

Istinoljubivost i iskrenost 

248. U čemu je krepost istinoljubivosti? 

Krepost istinoljubivosti stoji u tome da u svako 
doba govorimo kako mislimo. 

Istinoljubiv čovjek dobro pazi da u svom govoru o 
nekoj stvari ništa ne zataji, ništa joj svoga ne 
nadoda, ne pretjeruje i ne umanjuje, niti što tvrdi o 
čemu nije siguran. 

249. Zašto moramo govoriti istinu? 

1. to je Bogu ugodno i time mu sličimo; 

2. istinu govoreći postajemo slobodni i sigurni; 

3. po istini nas ljudi poštuju i imaju povjerenja u 
nas. 

Uz istinoljubivost treba da sjediniti ljubav, 
umjerenost u riječima i razboritost. Sto kažemo 
mora biti istinito, ali nije dobro da uvijek kažemo 
svu istinu. 

250. Što znači lagati? 

Lagati znači svjesno i hotimično reći krivo. 

251. Zašto se trebamo kloniti laži? 

1. Bog je mrzi; 

2. teška je zapreka napretku u kreposti; 

3. šteti dobrom glasu: 

4. ruši društveni život. 

Laž je uvijek grešna, zato nikad nije dozvoljena, čak 
ni onda kad bi nam koristila ili bi nas oslobodila 
velikog zla. 


252. Tko je iskren? 

Iskren je onaj koji se pokazuje izvana onakav kakav 
je unutra, a posebno onaj koji se s bližnjim ne služi 
varkom ni laskanjem. Iskrenost moraju uvijek 
pratiti razboritost i ljubav. 

S drugima trebamo biti ljubazni i onda kad smo 
neraspoloženi i žalosni; nije pretvaranje, kad u sebi 
potiskujemo zlovolju ili neraspoloženje. 

253. Tko je licemjeran? 

Licemjeran je onaj koji želi zavarati bližnjega o 
svojim nakanama da mu kasnije naškodi. 

To je mnogo gore nego obična laž. 

Prijateljstvo, ljubaznost 

254. U čemu je krepost prijateljstva? 

Krepost prijateljstva je u tome da se dvije ili više 
osoba međusobno vole zbog nadnaravnih poticaja, 
te jedna drugoj čine svako dobro koje mogu. 

255. Po čemu se prepoznaje kreposno 
prijateljstvo? 

1. prijatelji su odani jedan drugom radi Boga i 
kreposnog života; 

2. u prvom redu traže duhovnu korist: 

3. vole se ne samo osjećajima i riječima, nego 
djelima i žrtvama; 

4. jedan drugog upozoravaju na pogreške; 

5. vjerni su jedan drugome i u vrijeme potrebe i 
kušnje. 

256. Kad prijateljstvo ne izvire iz kreposti? 

1. kad je uglavnom osnovano na sjetilnim 
sklonostima, 

2. kad je vezano samo zemaljskim poticajima. 
Sasvim je grešno prijateljstvo koje potiče iz 
seksualnih požuda. 

Nerijetko se događa da prijateljstvo u početku bude 
čisto duhovno ali ga iskvarena narav na kraju 
zavede u sasvim isprazno i sjetilno prijateljstvo. 
Lažna, pogotovo osjetna prijateljstva koče svaki 
duhovni napredak i posve lako prijeđu u smrtni 
grijeh. 

257. Kako prepoznajemo kriva prijateljstva? 

1. kad su prijatelji zajedno u zabranjeno vrijeme, na 
zabranjenom mjestu ili zapuštaju svoje dužnosti; 

2. kad razgovaraju o ispraznim ili grešnim 
stvarima, pogotovo protiv poglavara ili bližnjega; 

258. Kad smo ljubazni? 

Ljubazni smo onda kad smo iz nadnaravnih 
pobuda prema svakom uljudni. 

Ljubaznost treba dolaziti iz srca, inače je 
pretvaranje, zato ne smijemo biti ljubazni iz samo 
naravnih razloga, kao ni zato da nas drugi vole ili 
da postignemo koju uzvišeniju službu jer bi to bilo 
grubo sebeljublje. 

259. Što je neprijateljstvo? 

Neprijateljstvo je u tome, da iz protivnosti prema 
bližnjemu ne želimo s njime komunicirati, ili mu 
želimo, čak i nanosimo zlo. Smijemo i moramo 
mrziti svačije mane i pogrješke, ali ne i osobe. 

260. Zašto moramo izbjegavati svako 
neprijateljstvo? 

1. jer je ono mnogo puta smrtni grijeh; 

2. priječi da Bog nama oprosti naše pogreške 
(Očenaš); 

3. čini uzaludnim sve naše žrtve: 

4. ubija sav naš duhovni napredak. 

261. Što imamo činiti, kad su nam drugi protivni? 

1. koliko je moguće odstranimo uzroke te 
protivnosti; 

2. ne dozvolimo da nam se zbog toga ušulja kakovo 
negodovanje protiv tih osoba; 

3. molimo za onog koji nas ne voli: 

4. uzvratimo dobrom onome koji nam čini zlo. 

Ako potraju uzroci mržnje, tada: 

a) ispravimo nepravdu kojom smo skrivili 
neprijateljstvo; 

b) popravimo naše nerazboritosti i pogreške ako su 
one prouzročile neprijateljstvo; 

c) ako su nesporazumi doveli do neprijateljstva, 
onda svom blagošću izvedimo stvari na čisto. 

Sve ovo trebamo činiti blago, mirno i ponizno. Ako 
smo naišli na neprijateljstvo bez naše krivnje ili čak 
zato što smo savjesni u vršenju naših dužnosti, tada 
svu stvar prepustimo u ruke Božje. 

Ljubav prema neprijateljima pribavlja nam posebne 
Božje milosti. 

262. Što ćemo činiti kad zapazimo pogrešku kod 
bližnjega? 

1. trebamo se čuvati da mrskost prema pogrešci ne 
prenesemo na onog koji ju je učinio; 

2. da se i prema samoj pogrešci vladamo razborito i 
ljubazno, jer i otvorena rana traži blagi lijek; 
također, da ne karamo pogrešku zbog svoga 
povrijeđenog sebeljublja. 

»Zašto gledaš trun u oku brata svoga, a grede u 
oku svom ne opažaš?« (Lk. 6, 21). 

Posluh 

263. Tko je poslušan? 


Poslušan je onaj koji je spreman radi nadnaravnih 
razloga dragovoljno izvršiti volju drugoga. 

Stožerna krepost umjerenosti 

264. Tko je umjeren? 

Umjeren je onaj koji postojano drži na uzdi sjetilne 
požude kako to traže zdrav razum i vjera. 
Umjerenost ima pred sobom sve sjetilne nagone. 
Ona nipošto ne traži da posve ukloni prirodne 
podražaje i nagnuća jer oni su bitni dio čovjekove 
naravi, nego samo hoće da ih drži na pravom putu 
da ne skrenu u zlo. 

265. Čemu je potrebna krepost umjerenosti? 

1. da sačuvamo ljudsko dostojanstvo: 

2. da se očuvamo mnogih smrtnih grijeha; 

3. da stečemo čvrste i nužne kreposti: 

4. da sačuvamo mir duše. 

Kreposti srodne umjerenosti i protivne mane 

266. Koje su kreposti srodne stožernoj kreposti 
umjerenosti? 

1. umjerenost u jelu i piću; 

2. čistoća i opreznost: 

3. krotkost; 

4. ljubav prema šutnji; 

5. marljivost; 

6. poniznost. 

7. vlast nad svakom drugom sklonosti i neurednom 
strasti. 

Umjerenost u jelu i piću 

267. Tko je umjeren u jelu i piću? 

a) tko ne jede i ne pije pohlepno, 

b) tko se za stolom suzdrži od koje dozvoljene 
hrane ili je uzme malo, 

c) tko se u dane posta i nemrsa suzdrži od 
zabranjene hrane. 

268. Zbog čega je potrebna umjerenost u jelu i 
piću? 

1. da se možemo oduprijeti grijehu; 

2. da nam poraste gorljivost za krepostima; 

3. da sačuvamo tjelesno zdravlje. 

269. Tko je neumjeren? 

a) tko jede i pije izvan predviđenog vremena; 

b) tko jede i pije previše; 

c) tko jede i pije pohlepno; 

d) kome je ukus previše istančan. 

O svemu ovom ljudi lako varaju sami sebe. Brzo 
nađu razloge da jedu češće, bolje i obilatije nego im 

je potrebno. Ne jedimo olako kad nije vrijeme 
obroka. 

270. Zašto se moramo kloniti neumjerenosti? 

1. ona guši duh molitve; 

2. priječi svaki ozbiljni napor za savršenošću; 

3. ruši stečene kreposti; 

4. otvara vrata mnogim i pogibeljnim napastima; 

5. lako prouzroči sablazan; 

6. kvari zdravlje. 

271. Kako se možemo čuvati neumjerenosti? 

1. molitvom prije i poslije jela, i dobrom nakanom; 

2. ne podajući se nikad samoj nasladi jela i piča; 

3. ne uzimajući hranu izvan obroka bez prave 
potrebe; 

4. ustežući se po koji put i dozvoljene hrane. 

Čistoća 

272. Tko je čist? 

Čist je onaj, koji je iz nadnaravnih razloga 
postojano gospodar svakog svog seksualnog 
poticaja prema stanju života u kojem se nalazi. 

Krotkost 

273. Tko se vježba u krotkosti? 

U krotkosti se vježba onaj koji je uvijek gospodar 
nad sobom da ukroti svaki svoj nutrašnji i vanjski 
podražaj na srdžbu. 

274. Čemu služi krotkost? 

1. da sličimo Isusu Kristu: »Učite se od mene, jer 
sam krotka i ponizna srca« (Mt. 11,29). 

2. da smo duševno spokojni; 

3. da sačuvamo mir s našim bližnjim: 

4. da drugom omilimo. 

275. Kad se vježbamo u krotkosti? 

1. kad smo mirni i vedri u svakoj protivštini; 

2. kad smo sa svakim ljubazni: 

3. kad izvana ne odajemo nutrašnja naša uzbuđenja 
koja treba krotiti: 

4. kad ne dozvoljavamo da se u našem srcu 
ugnijezde ikakva čuvstva mržnje i osvete. 

Poglavari su prvi pozvani da se vježbaju u blagosti. 
O njima govori, na primjer, franjevačko Pravilo: 
»Neka se ne srde i ne uznemiruju zbog pogreške 
kojeg brata, budući da nemir i srdžba priječe ljubav 
prema sebi i drugom.« 

276. Tko je srdit? 

Srdit je onaj, kome krv uzavre, kad ga snađe što 
neugodna. 


Kad srdžba uzavre u jedan čas do skrajnje naglosti, 
tada čovjek bijesni. Neke se osobe srde za male 
sitnice: ako im posao ne ide kako oni hoće, ili ih 
smeta muha... Još je pogibeljnija srdžba, koja navali 
zbog koje stvarne ili umišljene uvrede, budući da 
onda lako prijeđe u mržnju i želju za osvetom. 
Srdžba se očituje namrgođenim licem, hladnim 
vladanjem, čudnom šutnjom, ogovaranjem, 
zajedljivim riječima, luđačkim navalama bijesa. 
Srdžba je opravdana, kad ima razloga, i kad se 
držimo u granicama umjerenosti. I Isus se je 
svetom srdžbom naljutio kad je tjerao prodavače iz 
hrama. Budimo na oprezu da se ne varamo 
pravdajući našu grješnu ljutinu ili umišljajući da je 
srdita požuda kakva sveta gorljivost. 

277. Radi kojih se nadnaravnih razloga trebamo 
čuvati srdžbe? 

1. jer je ona u sebi grijeh; 

2. lako zavodi na psovanje, mržnju, tjelesne udarce, 
neprijateljstva i druge grijehe; 

3. onemogućuje gorljivost za savršenstvom. 
Iznenadna navala srdžbe, ako je kratka, redovito je 
samo laki grijeh. Ali postaje smrtni grijeh ako 
potraje duže, uzevši maha u duši i tijelu, ili se 
okrene u neprijateljstvo. 

278. Zbog kojih se naravnih razloga trebamo 
čuvati srdžbe? 

1. ona pomućuje pamet, i u njoj ćemo učiniti stotinu 
budalaština; 

2. uznemiruje duh; 

3. gubimo dobar glas i dobar utjecaj na drugoga; 

4. šteti zdravlju. 

279. Kako se možemo čuvati srdžbe? 

1. predviđajmo što nas mučna može zadesiti, te se 
unaprijed naoružajmo strpljivošću; 

2. ne pokazujmo izvana naše nutarnje nemire; 

3. lomimo navalu srdžbe u samom njezinom 
zametku; 

4. ne radimo ništa u osjećaju srditosti; 

5. od srca oprostimo primljene nepravde, čak 
dobrim uzvratimo za zlo. 

Srdžba je zla savjetnica. Nikad ne mislimo i ne 
razgovarajmo o primljenim nepravdama. 

Šutnja 

280. Tko je oprezan u govoru? 

Oprezan je u govoru onaj koji ne govori što je 
zabranjeno ili nekorisno, bez dozvole ne otkriva 
tajnu, nego uvijek šuti o tome što mu je povjereno 
kao tajno. 

281. Čemu je korisna krepost opreza u govoru? 

1. da se očuvamo mnogih grijeha protiv Bogu i 
bližnjemu; 

2. da smo bliže Bogu i napredniji u dobru; 

3. da budemo mirni u duši: 

4. da stečemo dobar glas i povjerenje bližnjega. 

»A ja vam kažem: da će za svaku ispraznu riječ, 
koju ljudi kažu, dati račun na sudnji dan.« (Mat. 12, 
36-37). »Ako tko misli, da je pobožan, a ne 
zauzdava svoga jezika, nego vara srce svoje, 
njegova je pobožnost isprazna« (Jak. 1, 26). 

282. Što je samostanska šutnja? 

Samostanska šutnja se sastoji u tome da ne 
govorimo bez prave potrebe u zabranjeno vrijeme i 
na zabranjenom mjestu. Šutnju smijemo prekinuti 
ako to traže služba, posluh i ljubav prema 
bližnjemu. Na duh šutnje spada da se općenito 
vladamo mirno i sabrano; da u potrebi govorimo 
kratko i tiho; da stupamo tihim korakom; 
zatvaramo vrata polagano i nečujno, itd. 

283. Zbog čega trebamo poštivati šutnju? 

Šutnja je izvor sabranosti i poticaj savjesnog vršenja 
dužnosti. 

284. Tko je brbljavac? 

Brbljavac je onaj koji zbog zle navike govori 
suvišno i bez promišljanja. 

285. Zašto se trebamo kloniti brbljavosti? 

1. ona često zavodi na nepametne, isprazne, 
neljubazne, smutljive, lažljive razgovore, koji su 
grešni: »Mnogo riječi ne biva bez grijeha« (Prov. 10, 
19). 

2. ona je često povodom zavade, neprijateljstva i 
drugih šteta; 

3. ometa unutarnju sabranost: 

4. ruši nam ugled i međusobno povjerenje. 

286. Kako se možemo čuvati suvišnog govorenja? 

1. često razmatrajmo štete brbljavosti; 

2. pazimo nad sobom i molimo milost da možemo 
junački krotiti tu manu: 

3. zaustavimo njezine izvore, a to su čežnja za 
zemaljskim utjehama i potajna oholost. 

Marljivost, dobra upotreba vremena 

287. Tko je marljiv? 

Marljiv je onaj koji gorljivo i savjesno vrši poslove 
svoje službe i svaku drugu dužnost. 

Dobra duša se nikad ne predaje dosadi. Ne traži 
posao koji godi njezinoj naravi nego vrši sve 
znajući da je to njezina dužnost. Njoj su važne male 


stvari kao i velike. Drži se vremena i načina u 
poslovima i sve radi zdušno i dobro. 

288. Čemu je nužna krepost marljivosti? 

1. da napredujemo u kreposti; 

2. da uspijemo u našim pothvatima. 

289. Tko je lijen? 

Lijen je onaj koji vrši svoje dužnosti bez ozbiljnosti i 
gorljivosti ili ih propušta bez pravog razloga. 
Lijenčinu poznamo: 

a) po njegovoj lijenosti u duhovnim stvarima 
(razmatranje, pobožno štivo, mrtvljenje); 

c) površno vrši svoje dužnosti, odgađa ih i 
propušta bez dovoljnog razloga; 

d) gode mu duga i nekorisna brbljanja; 

e) rado se bavi tračevima. 

290. Zašto je lijenost posebno štetna za duhovni 
život? 

1. ona zavodi u mnoge grijehe, osobito u brbljavost, 
sablazan, nečistoću, mlakost i tvrdoću srca; 

2. uzrokom je da propustimo mnogo dobra koje bi 
inače mogli učiniti na čast Božju, za spas duša, za 
dobro Crkve i čovječanstva; 

3. smeta pravi mir i radost duše. 

291. Kako se trebamo uklanjati lijenosti? 

1. mnogo cijenimo vrijednost vremena; 

2. tu milost molimo od Boga i sami sebe silimo na 
posao; 

3. budimo vjerni u obdržavanju dnevnog reda. 

292. Zašto je vrijeme toliko dragocjeno? 

1. jer je život kratak i ne znamo čas njegova 
svršetka; 

2. izgubljeno vrijeme se ne vraća nikada; 

3. o upotrebi vremena ovisi vječna sreća ili propast 
ne samo naša, nego možda i mnogih naših bližnjih. 

293. Kako ćemo dobro upotrijebiti vrijeme? 

1. razmatrajući o njegovoj vrijednosti i o šteti 
izgubljenog vremena; 

2. privikavajući se od mladosti da ga dobro 
koristimo: 

3. kloneći se društva lijenčina; 

4. ne prepuštajući se spavanju ni odmoru više nego 
li je potrebno: 

5. držeći se dobro raspoređenog dnevnog reda; 

6. o svemu tome često ispitujući savjest. 

Poniznost 

294. Tko je ponizan? 

Ponizan je onaj koji razmatrajući neizmjernu Božju 
veličinu i svoju bijedu ne drži mnogo do sebe. 
Poniznost pripada stožernoj kreposti umjerenosti 
jer suzbija pohlepu za častima koja je u svakom 
čovjeku. Nutarnja poniznost lako se opaža izvana u 
govoru, poslu i u svemu vladanju. 

295. Zašto je potrebna krepost poniznosti? 

1. da svladamo sotonsku lukavost; 

2. da budemo slični Isusu; 

3. da stečemo i sačuvamo druge kreposti; 

4. da uživamo duševni mir; 

5. da budemo dobri s bližnjima; 

6. da budemo hrabri i velikodušni u težim 
pothvatima. 

»Bog se protivi oholima, a poniznima daje milost« 
(Jak. 4, 6). 

296. Koja su tri stupnja poniznosti? 

1. ne držati mnogo do sebe (postoji i prava cijena 
sebe koja nije protivna poniznosti), 

2. strpljivo podnositi kad nas drugi preziru; 

3. radosno podnijeti poniženja. 

297. Tko je na prvom stupnju poniznosti? 

1. tko smatra sebe nesposobnim za službu Božju i 
nevrijednim Božjih milosti a dostojnim svake 
kušnje; 

2. tko se nikom ne pretpostavlja; ne govori o svojim 
sposobnostima, krije svoja dobra djela, a onima 
kojima je dužan otkriva svoje potajne slabosti; 

3. tko ne vjeruje svojim mišljenjima, niti se 
pouzdaje u svoje snage; ne prepušta se taštim 
mislima samodopadnosti; ne traži hvalu niti je rado 
prima. U hrani, u odjeći i namještaju uvijek izabire 
ono što je jednostavnije. 

»Sto li imaš, što nisi primio? Ako si primio, što se 
hvališ, kao da nisi primio?« (1 Kor. 4, 7). 

298. Tko je na drugom stupnju poniznosti? 

Onaj koji strpljivo podnosi: 

1. što se tajno ili javno malo drži do njega, dapače 
što je i prezren: 

2. kad ga smatraju nesposobnim za neke službe ili 
poslove; 

3. što je zbog drugih zapostavljen u hrani, odijelu, 
sobnom namještaju i u drugim stvarima: 

4. kad ga drugi ne cijene niti vole. 

Na ovom je stupnju i onaj koji strpljivo podnosi 
zapostavljanja koja dolaze od Božje strane. 

299. Tko je na trećem stupnju poniznosti? 

1. tko želi da njegove sposobnosti i dobra djela 
ostanu nezapažena; 


2. kome je drago kad se primijete njegove mane i 
nedostaci; 

3. tko želi da i u potrebnim stvarima primi što je 
lošije; 

4. koji svoje neprijatelje i protivnike voli kao 
prijatelje, za njih moli, o njima samo lijepo govori i 
zlo vraća dobrim. 

Ovaj stupanj je znak visokog savršenstva. 

300. Kako ćemo dospjeti do kreposti poniznosti? 

1. često moleći za nju; 

2. nastojeći da što bolje upoznamo sebe; 

3. koristeći se svakom prigodom da činimo djela 
poniženja. 

301. Tko je ohol? 

Ohol je onaj koji, nemajući prave spoznaje o sebi, 
sebe pretpostavlja drugima. 

302. Zašto se moramo kloniti oholosti? 

1. ona je grijeh koji vodi u druge mane; 

2. ona guši svaku krepost i uništava svaku zaslugu 
dobrim djelima; 

3. zaslužuje prezir svijeta. 

303. Zašto je oholost posebno pogibeljna? 

1. često je sakrivena u dnu srca i teško ju je otkriti, 

2. lako ostaje neopažena i zna se povlačiti na više 
načina i kroz kreposna djela. 

Jedva da ima ijedna druga mana u kojoj čovjek lako 
vara samog sebe. 

304. Koje posebne vrste oholosti mogu ovladati 
čovjekom? 

1. tašta želja za poštovanjem: 

2. hvalisanje; 

3. isprazna slava; 

4. pretvaranje (prividna svetost): 

5. pohlepa za častima. 

305. Tko griješi taštom željom za poštovanjem? 

Taštom željom za poštovanjem griješi onaj koji 
neurednim načinom želi da ga ljudi vole i cijene. 
Ova želja za poštovanjem može doći prije jednog 
dobrog djela, ili u času dok ga obavljamo ili nakon 
što smo ga dovršili. U ovu manu lako i često 
upadaju i oni koji se ozbiljno vježbaju u 
krepostima. 

306. Zbog čega se trebamo uklanjati taštoj želji za 
poštovanjem? 

1. ona vrijeđa Boga; 

2. umanjuje ili posve uništava nadnaravnu 
vrijednost našim dobrim djelima; 

3. oduzima nutarnji mir. 

Želja za poštovanjem vrijeđa Boga: 

a) jer sebi traži čast koju dugujemo jedino Bogu, 

b) jer traži čast od stvorenja dok nam treba biti 
dostatno Božje priznanje. 

»Pazite da vaše pravednosti ne činite pred ljudima, 
da vas oni vide, inače nema vam plače kod Oca 
vašega, koji je na nebesima« (Mt. 6,1). 

307. Što je hvalisanje? 

Hvalisanje je neuredna želja da govorom budemo 
veliki u očima drugih. 

Jedni govore o svojim sposobnostima, drugi o 
rodbini, prijateljima i subraći, treći čak i o svojim 
manama i nesavršenostima! 

308. Zbog čega se moramo čuvati hvalisanja? 

1. jer je mrsko Bogu i ljudima; 

2. njime lako griješimo protiv istine; pravednosti i 
bratske ljubavi. 

309. Tko teži za ispraznom slavom? 

Za ispraznom slavom teži onaj koji se neuredno 
sviđa samom sebi zbog svojih prednosti i uspjeha. 
Nije zabranjeno da budemo radosni radi uspjeha ili 
zbog darova koje nam je Bog udijelio. Grešna je ona 
samodopadnost koja sebi prisvaja sve dobro kao da 
Bog nije njegov prvi i glavni začetnik. 

310. Tko je licemjeran? 

Licemjeran je onaj koji se svjesno pričinja 
pobožnijim i kreposnijim nego li je u stvarnosti. 
Pretvaranje je jedna od ružnijih i pogibeljnijih mana 
i odurna je Bogu i čovjeku. Upravo je zbog nje Isus 
farizeje i pismoznance nazvao obijeljenim 
grobovima. 

311. Tko je pohlepan za častima? 

Za častima je pohlepan onaj koji svakakvim 
načinima traži da ga drugi časte, poštuju i 
pretpostavljaju ostalima. 

312. Zašto se moramo čuvati častohleplja? 

1. jer je odurno u očima Božjim i čovječjim; 

2. jer lako postaje sablazan, sije nerede i svađu; 

3. priječi duševni mir. 

313. Kad možemo javno činiti dobro? 

1. kad njime širimo slavu Božju, potičemo bližnjega 
na dobro, promičemo čast Crkve i svoje Družbe; 

2. kad dobra djela možemo samo otvoreno učiniti, 
na primjer: moliti časoslov, dvoriti bolesnike, 
mrtviti vanjska sjetila. 

Naravno da pri tom naša nakana treba da je čista i 
upravljena na Boga. 


Ne smijemo ostaviti dobra djela od straha da se 
tobože ne uzoholimo. Također, ne smijemo davati 
važnost ili se uznemirivati kad u dobrom djelu 
osjetimo tašte misli, već mirno nastavimo posao. 
Kad je jednom Sotona napastovao taštim mislima 
sv. Bernarda, dok je nešto radio on mu je u lice 
kazao: Niti sam ovo djelo započeo radi tebe, a još 
manje neću ga ostaviti zbog tebe. 

314. Kad je dozvoljeno sakrivati svoje mane? 

1. da uklonimo sablazan: 

2. da otklonimo štetu Crkve i svog zvanja. 

315. Kako se imamo vladati obzirom na naše 
sposobnosti i naravne darove? 

1. priznati naše sposobnosti i naravne darove i za 
njih biti zahvalni Bogu jer sve je Božji dar; 

2. ne smijemo zakopati svoje talente nego ih 
iskoristiti na dobro, kako traže razboritost, 
poglavarove zapovijedi ili dozvola: 

Možemo i svratiti pažnju poglavara na koji naš 
posebni naravni dar ako mu nije poznat. Ako su 
nam službama pretpostavljeni koji su manje 
nadareni nego mi, smatrajmo to voljom Božjom. 
Nikad Bog nije potreban naše pomoći da izvrši 
svoje naume. 

Ako su nam povjerene službe koje za nas nisu 
prikladne možemo to kazati poglavaru. Ostane li 
on pri svojoj volji znajmo da tako Bog hoće. Ali u 
svakoj povjerenoj službi moramo uložiti sve snage i 
darove da uspijemo na što veću slavu Božju i dobro 
bližnjega. 

316. Kako moramo suzbijati oholost? 

1. često razmatrajući svu njezinu zloću i pogibelji; 

2. upoznajući našu bijedu i slabost, i da u svemu i 
posve u svemu ovisimo o Bogu: 

3. često čineći djela poniženja, osobito, kad smo 
napastovani od oholosti. 

Stožerna krepost jakosti 

317. Tko je kreposno jak? 

Kreposno je jak onaj koji se iz nadnaravnih poticaja 
podvrgava trudu i teškoćama i želi hrabro preuzeti 
posao koji je povezan s velikim pogibeljima pri 
čemu ga uvijek vodi razboritost. Nije prestao biti 
jak onaj koji se je zaustavio u silno teškom poslu 
kad je opazio da od njega nema koristi. 

318. Čemu je potrebna kršćanska jakost? 

1. da vjerno ispunimo volju Božju i stečemo 
kreposti; 

2. da možemo mnogo učiniti za spasenje duša. 

U jakosti pružamo Bogu najočitiji dokaz naše 
ljubavi. 

Kakve li žrtve ne poduzimaju ljudi ovog svijeta za 
koje zemaljsko dobro i čast?! 

Kreposti koje spadaju na jakost i protivne mane 

319. Koje kreposti pripadaju stožernoj kreposti 
jakosti? 

1. velikodušnost; 

2. pouzdanje; 

3. ustrajnost; 

4. strpljivost. 

Velikodušnost 

320. Tko je velikodušan? 

Velikodušan je onaj koji se daje na veoma mučne 
stvari, ili iz ljubavi prema Bogu ide u velike 
protivnosti. 

Ova se krepost pojavljuje: 

a) kad se ne damo zastrašiti protivštinama 
(obećanja, prijetnje, krivi sudovi, progonstva); 

b) kad ne gajimo nikakve mržnje protiv svojih 
neprijatelja; 

c) kad ostajemo vedra duha u najvećim 
poteškoćama. 

321. Tko griješi drzovitošću? 

Drzovitošću griješi onaj, koji svojevoljno poduzima 
nešto, za što nije sposoban. 

Drzovitost potječe od oholosti ili ludosti. Naoko 
sliči velikodušnosti, dok u stvari joj je posve 
protivna. 

322. Tko griješi lijenošću? 

Lijenošću griješi onaj koji uza sve što ga savjest 
potiče, iz bezbrižnosti ili nehaja bježi od svega što 
je teško i mučno. 

Pouzdanje 

390. Tko ima pouzdanje? 

Pouzdanje ima onaj koji se rado prihvaća mučnih 
stvari s čvrstom nadom da će mu Bog dati 
potrebnu snagu da ih izvrši. 

323. Tko griješi malodušnošću? 

Malodušnošću griješi onaj koji protiv savjesti neće 
da nešto učini zbog toga što se boji truda i teškoća. 
Malodušnost dolazi od toga što nemamo 
pouzdanja u Boga ili smo duševno omlitavili, ili se 
naše sebeljublje boji svjetovnog stida. Sve to silno 
šteti duhovnom životu jer takve duše nikad neće 


učiniti nešto veće, čak i drugoga odvraćaju od 
dobrih djela. 

Ustrajnost, odlučnost 

324. Tko je postojan u dobru? 

U dobru je postojan onaj koji slijedi započeto dobro 
djelo i, po mogućnosti, dovrši ga. 

Razlikujemo: 

a) postojanost u pojedinom dobrom djelu; 

b) uopće postojanost u dobru, osobito postojanost 
do kraja života. 

325. Zašto je potrebna ustrajnost u dobru? 

1. da stečemo jake kreposti i dovršimo Bogu 
ugodna djela; 

2. da postignemo vječno blaženstvo. 

»Koji ustraje do kraja, taj će se spasiti« (Mt. 10, 22). 
Sv. Jeronim piše: Kršćani ne će biti pitani, kako su 
počeli, nego kako su završili. 

326. Tko griješi nepostojanošću? 

Nepostojanošću griješi onaj koji bez opravdana 
razloga napušta dobro te misli ili radi sasvim 
protivno. Ne dozvolimo da nas od dobra odvrate 
zle sklonosti, posebne poteškoće, zli primjeri, ili 
nepravedne oprečnosti naših bližnjih. 

327. Zašto se moramo čuvati nepostojanosti? 

1. jer je ona nedostojna čovjeka koji živi razumno i 
po vjeri; 

2. jer lako zavede u duhovnu mlitavost, ružne 
navike i, konačno u vječnu propast. 

Užasna je nepostojanost u dobru koja završi time 
da ostavimo zvanje, čak i vjeru! 

328. Tko je odvažan? 

Odvažan je onaj koji postojano pristaje uz ono što 
mu pamet i savjest kažu da je dobro i pravedno. 
Odvažnost je glavno obilježje dobrog karaktera. 

329. Tko je tvrdoglavo uporan? 

Tvrdoglavo je uporan onaj koji se riječima i djelima 
uporno drži svog mišljenja. 

Velika je razlika između tvrdoglavosti i odlučnosti, 
jer tvrdoglavost nema razboritosti ni poniznosti. 

Strpljivost 

330. Tko je strpljiv? 

Strpljiv je onaj tko iz ljubavi prema Bogu mirno 
podnosi bol i protivnosti. Vedro snosi vanjske boli 
(bolest, glad, žeđ, hladnoću, progonstvo) i nutarnje 
muke (predrasude protiv sebe, napasti, uvrede). 

331. Koja su tri stupnja strpljivosti? 

1. ne odavati izvana nikakvog hotimičnog znaka 
nestrpljivosti; 

2. podnositi bez unutrašnjeg uzbuđenja; 

3. trpjeti rado poteškoće. 

332. Čemu je potrebna strpljivost? 

1. da dolično podnosimo boli što nam ih Bog šalje 
ili dopusti; 

2. da učinimo pokoru za grijehe; 

3. da izvršimo dobra djela i stečemo čvrste kreposti; 

4. da postignemo milost konačne ustrajnosti. 

Bog može i zle stvari okrenuti na dobro, kao i ono 
što se nama čini zlom. 

333. Kako ćemo se vladati u protivštinama? 

1. suzbijajmo u sebi uznemirenost i nestrpljivost; 

2. pouzdano se predajmo u ruke Božje; 

3. ne smijemo ostaviti, nego još jačim žarom 
nastaviti pobožne vježbe; 

4. molimo za onoga koji nam je prouzročio bol, 
nekim dobrom vratimo mu za zlo. 

334. Kako ćemo se vladati u duhovnoj suhoći? 

1. ispitajmo se da li smo možda to zaslužili našim 
pogreškama ili nemarnostima: 

3. nipošto ne izostavljajmo uobičajenu molitvu. 

335. Kako ćemo se vladati u tjelesnim bolestima? 

1. budimo strpljivi i imajmo pouzdanja u Boga: 

2. slušajmo liječnika: 

3. budimo zahvalni na svaku uslugu koju nam 
učine; 

4. suzdržimo se u zahtjevima; 

Ne čekajmo zadnji čas da primimo svete 
sakramente jer se ljudi varaju da i teške bolesti nisu 
opasne. 

336. Tko griješi iz nestrpljivosti? 

Iz nestrpljivosti griješi onaj koji se u teškom času 
neuredno uznemiruje i žalosti. Najbolji lijek da 
suzbijamo nestrpljivost je čvrsto osvjedočenje da je 
Božja Providnost sve poteškoće života odredila za 
naše veće dobro. 

XI. POGLAVLJE: REDOVNIČKI STALEŽ 

337. Koji je cilj redovničkog staleža? 

Glavni je cilj redovničkog staleža da svoje članove 
vodi kršćanskom savršenstvu, to jest, da ljube Boga 
iznad svega i bližnjega kao sebe. 

338. Kojim se posebnim sredstvima služi 
redovnički stalež da postigne svoj cilj? 


Da postigne svoj cilj služi se redovnički stalež time, 
što obvezuje svoje članove: 

1. da kroz čitav život vrše tri evanđeoska savjeta: 
siromaštvo, čistoću i poslušnost; 

2. što ih zaštićuje od najopasnijih pogibelji i 
zapreka, koje ometaju savršenu ljubav prema Bogu. 
Redovnički stalež pruža svojim članovima izvrsne 
prigode, da lako, često i plodonosno imaju pri ruci 
opća sredstva kršćanskog savršenstva, na primjer: 
svagdanje vježbe pobožnosti i često primanje 
sakramenata. 

339. Koje su najopasnije pogibelji i zapreke koje 
smetaju na putu savršene ljubavi prema Bogu? 

1. tri požude: očiju, tijela i oholost života; 

2. vlastita volja, zli primjeri, svjetovne brige i 
sljepoća u duhovnim stvarima. 

Požudi očiju za imanjem opire se zavjet siromaštva; 
tjelesnoj požudi suprotstavlja se zavjet čistoće, a 
protiv oholosti ustaje zavjet posluha. 

340. Tko je pozvan u redovnički stalež? 

1. tko ima naklonost prema takvom načinu života; 

2. tko je tjelesno, duševno i moralno zdrav; 

3. tko je voljan da prihvati žrtve koje sobom nosi 
redovničko zvanje; 

4. koga prime crkveni poglavari. 

Duševne sposobnosti treba da su takve da 
redovnička osoba može točno ispunjati redovničke 
dužnosti i povjerene službe. 

Moralne sposobnosti trebaju biti takve da se vidi da 
se redovnik u vršenju svojih redovitih dužnosti ne 
mora neprestano i junački naprezati. 

Posebnu opreznost treba da pokažu poglavari, da 
ne primaju u Red one koji veoma teško mogu 
provoditi zajednički život i zavjet čistoće. 

Naravna sklonost za samostanskim životom nije 
sama sobom bitni znak redovničkog poziva. U njoj 
možemo raspoznati Božji glas tada, kad je ta 
sklonost blaga, jaka, postojana, i još je prate drugi 
dobri uvjeti. Posebnu važnost, kod odabiranja 
redovničkog zvanja, valja da položimo u namjeri, 
radi koje netko hoće redovnički stalež. 

Redovničko zvanje jest jedna od najvećih Božjih 
milosti. 

Zvanje se može izgubiti, i u velikoj su pogibelji da 
ga izgube mlake i raspuštene redovničke osobe. 

341. S kojim nakanama treba da stupamo u 
redovnički stalež? 

1. iz ljubavi prema Bogu, da mu služimo što 
savršenije, 

2. da više radimo za tjelesno i duhovno dobro 
bližnjemu, 

3. da činimo pokoru za grijehe. 


37 




Od velike je važnosti, da redovnici imaju uvijek na 
pameti cilj zbog kojeg su stupili u redovništvo. 
Nadasve treba da su prožeti čvrstom nakanom da 
su došli u samostan da postanu sveti. 

342. Iz kojih poticaja ne smije se stupiti u 
redovnički život? 

a) ako stupamo u red zato što u svijetu nemamo od 
čega živjeti ili što raditi; 

b) ako nas netko prisili; 

c) jer ćemo u samostanu biti opskrbljeni, 

d) nadamo se udobnijem i lakšem životu; 

e) bojimo se prezira ako se vratimo u svijet ili da 
ćemo rastužiti roditelje. 

343. Što treba činiti onaj koji je iz loših ili 
nedovoljnih razloga stupio u samostan? 

Tko je stupio u samostan iz loših ili nedovoljnih 
poticaja, tome treba da ih čim prije izmijeni u dobre 
i Bogu ugodne razloge. Kaže sv. Augustin: »Ako 
dosad nisi zvan u samostanski život, učini svojom 
voljom i molitvom da budeš pozvan. Tko ne želi 
ispraviti svoje slabe namjere neka se odmah vrati u 
svijet. 

344. Kako možemo izgubiti zvanje? 

1. popuštanjem u molitvi: 

2. grijesima protiv zavjeta poslušnosti: 

4. nečistim grijesima; 

5. licemjerjem. 

Očit je znak da je zvanje izgubljeno ako redovnik 
nema nikakve volje za zajedničkim životom; svaka 
dužnost i posao postali su mu nepodnošljivi i k 
tome se probudila sklonost za svjetovnim užicima. 
Izgubljeno zvanje možemo opet steći pomoću Božje 
milosti i to žarkom molitvom, savjesnim 
ispunjavanjem dužnosti i oslobađajući se onih 
pogrješaka zbog kojih smo bili izgubili zvanje. 

Težnja za redovničkim savršenstvom 

345. Kako je redovnik dužan da teži za 
savršenstvom? 

Redovničko zvanje je stalež u kojem trebamo 
ozbiljno raditi na stjecanju duhovnog savršenstva 
jer je ono prva dužnost redovničkog života. Tu 
tešku obvezu vršimo kad svojski nastojimo živjeti 
po zavjetima i redovničkim pravilima. 

346. Zašto redovnik treba gorljivo težiti za 
savršenstvom? 

1. jer ga je u tu svrhu Bog obdario svetim zvanjem; 

2. za to mu Bog stavlja pred oči svog Sina kao 
posebni uzor; 


3. jer ga posebnom providnošću čuva od pogibelji i 
daje mu obilata sredstva za posvećenje; 

4. jer Bog redovničku gorljivost na ovom svijetu 
nagrađuje mirom duše a na drugom izvanrednom 
plaćom. 

347. Tko je mlak u težnji za savršenstvom? 

U težnji za savršenstvom mlak je onaj koji se, 
doduše, čuva teških grijeha, ali ne vodi nikakva 
računa o lakim grijesima i ne mari za sredstva koja 
vode prema savršenosti. 

Duhovna mlakost: 

a) može trajati duže ili kraće; 

b) može zahvatiti mnoge ili samo neke dužnosti ili 
sredstva za savršenstvom; 

c) može biti više i manje svojevoljna. 

Teško griješi onaj redovnik koji se hotimično za 
duže vrijeme ne drži sredstava kojima se ide putem 
redovničke savršenosti. 

348. Zašto je mlakost pogibeljna? 

1. osoba obično ne vidi svoje stanje; 

2. veoma se teško vraća gorljivom životu; 

3. puno lakše padne u smrtni grijeh i na koncu 
otvrdne u njemu. 

349. Tko krivo misli obzirom na težnju za 
savršenstvom? 

1. tko misli da lagani grijesi nisu veliko zlo i da je 
samo teški grijeh zapreka savršenstvu; 

2. tko se zadovoljio nekim stupnjem duhovnog 
savršenstva i misli da dalje nije dužan duhovno 
napredovati. 

Takvi pogledi na duhovni život veoma su 
pogibeljni. Stara je istina da ne napredovati isto je 
što i nazadovati. 

Redovnički zavjeti i pravila 

350. Što znači zavjetovati se? 

Zavjetovati se znači, nakon zrela promišljanja, 
svojevoljno obećati Bogu da ćemo, pod grijeh, vršiti 
neko dobro djelo. Tko se zavjetuje treba da mu je 
posve jasno na što se obvezuje. 

351. Što slijedi iz zavjetovanja? 

1. tko vrši zavjet, slijedi krepost bogoštovlja, a ona 
je najizvrsnija moralna krepost: 

2. tko krši zavjet čini svetogrđe. 

352. Koji su redovnički zavjeti? 

Redovnički su zavjeti: siromaštvo, čistoća i 
poslušnost. 

353. Kako se dijele redovnički zavjeti? 

Redovnički zavjeti dijele se na svečane (doživotne) 
ili privremene zavjete; 

354. Kako zavjeti vežu u savjesti? 

Zavjeti vežu osobu pod smrtni grijeh. 

355. Zašto redovnik treba vjerno vršiti svoje 
zavjete? 

Time njegov život postaje neprekidna hvala Bogu i 
vrelo blagoslova za sebe. Crkvu i čitavo 
čovječanstvo. 

Zavjet poslušnosti 

356. Zbog kojih je razloga redovnik dužan 
slušati? 

1. na temelju četvrte Božje zapovijedi; 

2. jer je zavjetovao poslušnost. 

357. Na što je redovnik obvezan u savjesti 
četvrtom Božjom zapovijedi? 

Četvrtom Božjom zapovijedi redovnik je dužan da 
svoje poglavare poštuje, ljubi i sluša. 

Četvrta Božja zapovijed zahvaća ne samo ono što je 
zapovjeđeno ili zabranjeno pod kaznom grijeha, 
nego i svaku vježbu savršenog posluha. Redovnički 
poglavari nalaze se prema redovnicima u onom 
odnosu, u kojem su roditelji prema svojoj djeci. 
Četvrta zapovijed nalaže posluh: 

a) u svim zapovijedima, također i u onima koje 
nisu izdane na temelju zavjeta; npr. poglavarove 
molbe i želje; 

b) propisima Pravila, ustanova, dnevnog reda i 
samostanskih običaja; 

c) ne samo da vanjskim načinom izvršimo 
zapovijed, nego da na nju pristanemo u srcu. 

358. Što obvezuje zavjet poslušnosti? 

Zavjet poslušnosti obvezuje redovnika da sluša 
zakonite poglavare u svemu što mu nalože na 
temelju Pravila, redovničkih zakona ili ustanova. 
Na temelju zavjeta mogu zapovijedati samo pravi i 
vlastiti poglavari (generalni, provincijalni i kućni 
poglavar). 

Pod zavjet posluha spada samo ono što poglavar 
zapovijeda ili zabranjuje snagom zavjeta posluha, i 
pri tom se služi riječima: »Nalažem u ime 
poslušnosti«. 

Poglavar ne može zapovijedati ono što je grijeh ili 
što je protivno Pravilu. 

359. Koja su tri stupnja posluha? 

1. posluh djelom, kojim slušamo bez prigovora ono, 
što je poglavar zapovjedio. 


2. posluh voljom, kad dragovoljno ispunimo 
poglavarevu naredbu, 

3. posluh razumom, kad zapovijed smatramo 
dobrom, ili bar mislimo da je dobro da je izvršimo. 
U kreposti posluha vježba se samo onaj koji izvrši 
zapovijed ne samo izvanjskim načinom, nego na 
nju pristaje razumom i voljom. 

360. Kako redovnik treba slušati? 

1. dragovoljno, bez mrmljanja; 

2. pripravno, bez odgađanja; 

3. prostodušno i jednostavno, bez da misli zašto se 
zapovijeda i da li je zapovijed opravdana; 

4. raspoloženo, ne obazirući se je li zapovijed 
lagana ili teška, časna ili neznatna; 

5. savjesno, to jest da je izvrši svom marljivošću. 
Vjera je duša posluha, jer po njoj u poglavarima 
gledamo Božje namjesnike. 

Kršćanska razboritost predvodi svaku krepost, pa i 
posluh. 

361. Zašto redovnik treba biti poslušan? 

1. na taj način prinosi Bogu najugodniju žrtvu; 

2. posve je siguran da uvijek ispunja Božju volju; 

3. umnožava vrijednost i zaslugu svakog svog 
djela; 

4. zaštićen je protiv svake sotonske prevare; 

5. jači je u svakom dobru; 

6. čuva mir u svom srcu, i mnogo doprinosi kućnoj 
slozi; 

7. više sliči Isusu. 

Sv. Luka sažimlje sav skroviti život Kristov u ovih 
pet riječi: »I bio im je poslušan«. 

Sv. Pavao kaže o Isusu: »Krist je bio poslušan do 
smrti, do smrti na Križu«. 

362. Kad redovnik griješi protiv posluha? 

1. kad zbog neurednog nagnuća (iz sjetilnosti, 
lijenosti, oholosti, zlog neraspoloženja, 
lakoumnosti, ljudskog obzira) ne sluša ili loše sluša; 

2. kad svjesno podržava u srcu predrasude i 
antipatije protiv poglavara ili kritizira njihove 
naredbe; 

3. kad nedozvoljenim načinima otklanja od sebe 
neugodne naloge ili traži da mu se zapovjedi ono 
što mu je drago. 

Protiv je duha poslušnosti kad bez jačeg razloga ne 
vodimo brige o poglavarevim željama i molbama. 
Onaj redovnik ne zaslužuje svog imena, koji svojim 
vladanjem sili poglavara da mu, radi većeg zla, ne 
smije ništa zapovjediti. 

363. Kad redovnik griješi smrtno u zavjetu 
posluha? 

1. kad u velikoj stvari ne sluša što mu je 
zapovjeđeno snagom posluha; 

2. kad ne sluša iz pravog prezira duhovne vlasti; 

3. kad predviđa da će njegov neposluh prouzročiti 
veliku sablazan ili druge zle posljedice. 

364. Kako vežu Pravila i ustanove? 

Pravila i ustanove ne vežu pod grijeh. 

Ima Redova, čija Pravila i ustanove u nekim 
točkama vežu pod teški ili laki grijeh. 

365. Kako trebamo vršiti sveta Pravila? 

1. iz ljubavi prema Bogu; 

2. vjerno i savjesno: 

3. prema duhu utemeljitelja. 

Ništa nije maleno što se odnosi na službu Bogu i 
vršenju njegove volje. 

Pravila svakog Reda vode evanđeoskom 
savršenstvu. 

366. Zašto trebamo vjerno vršiti Pravila? 

1. u njima je izražena volja Božja; 

2. u tome je napredak u kreposti i prava sreća; 

3. to traži dobro vlastitog Reda. 

Na krivom i pogibeljnom putu nalaza se redovnik 
koji po svojoj volji moli i čini pokoru, a ne vrši 
savjesno svoja Pravila i ustanove. 

367. Kad redovnik griješi protiv Pravila? 

1. kad ga ne vrši zbog kojeg grešnog poticaja, na 
primjer, radi mekoputnosti, lijenosti, nemara, 
ljudskog obzira; 

2. kad kršenjem pravila nastaje sablazan, ili je to 
pogibeljno za očuvanje redovničke stege. 

Nije grijeh ako ne izvršimo koje pravilo zbog 
opravdana razloga. Kao, na primjer, primiti gosta i 
ne doći na zajedničku molitvu. 

Naprotiv, redovnik teško griješi protiv pravila: 

a) kad svjesno i redovito ne vodi nikakva računa o 
pravilu, niti ima nakanu da se u tome popravi; 

b) kad svojim lošim postupkom teško vrijeđa 
samostansku disciplinu; 

c) kad prestupa pravilo iz očitog prezira. 

U prvom slučaju hladnokrvno prelazi preko svoje 
dužnosti da će težiti za savršenstvom; u drugom 
slučaju je nepravedan prema svojoj zajednici; a u 
trećem, smrtno griješi protiv četvrte Božje 
zapovijedi. 

Redovnički poglavari su obvezani pod teški grijeh 
da u svojim redovničkim kućama čuvaju 
neokrnjenu samostansku disciplinu. 

Zavjet siromaštva 

368. Što redovnika veže na siromaštvo? 


1. dužnost, da se vježba u kreposti siromaštva; 

2. zavjet siromaštva. 

Svaki kršćanin dužan je vježbati se u kreposti 
siromaštva. 

369. Što krepost siromaštva traži od redovnika? 

Krepost siromaštva traži da je srcem slobodan od 
svakog neurednog nagnuća prema zemaljskim 
dobrima, posebno: 

1. da se u životu ne služi suvišnim i skupocjenim 
stvarima; 

2. da je spreman u prigodama oskudijevati i u 
potrebnim stvarima. 

370. Čega se odriče redovnik zavjetom 
siromaštva? 

1. osobnog vlasništva; 

2. slobodnog raspolaganja materijalnim dobrima 
bez poglavareve dozvole. 

To vrijedi za svečani zavjet siromaštva. Onome koji 
je položio privremeni zavjet siromaštva ostaje 
pravo vlasništva, ali se njime ne može se služiti ni 
raspolagati bez dozvole poglavara. 

371. Na koji način poglavar može dozvoliti 
redovniku služenje stvarima? 

1. izričito, kad jasno dozvoljava riječima ili drugim 
vanjskim znakom: 

2. prešutno, kad zna volju podložnika da se služi sa 
stvari, a nije tome protivan; 

3. predmnijevano, što znači da podložnik razborito 
misli da bi mu poglavar dozvolio kad bi ga pitao. 
Nevaljana je dozvola kad ju je redovnik dobio na 
prevaru ili je krivo prikazao potrebu. Najbolja je 
izričita dozvola. Dobra je i ona šutke dobivena, kad 
smo sigurni da poglavar pristaje da se služimo sa 
stvari. Ali predmnijevanom dozvolom smijemo se 
služiti samo onda kad ne možemo pitati poglavara, 
ili sigurno znamo da on ne traži da ga pitamo za to 
budući da je stvar sitnica. No, ako smo se poslužili 
tom predmnijevanom dozvolom a još nam je stvar 
pri ruci, tad treba naknadno zatražiti dozvolu. Po 
sebi je razumljivo, da ne vrijedi dozvola, ako 
poglavar nije bio vlastan da je izda. 

372. Zašto treba da se redovnik vježba u 
siromaštvu i da mnogo drži do njega? 

Taje krepost: 

1. jedna od bitnih uvjeta redovničkog savršenstva; 

2. Krist ju je na poseban način volio i živio; 

3. po njoj je čovjek i na zemlji slobodan i sretan. 

373. Kad se redovnik savršeno vježba u 
siromaštvu? 

Kad je iz ljubavi prema Bogu i punim pouzdanjem 
u njega: 

1. ravnodušan prema svakoj stvari kojom se po 
dozvoli služi (stan, odijelo, knjige, stvari, itd.); 

2. brine se za zemaljske stvari samo ako to traži 
njegova služba; 

3. strpljivo podnosi oskudicu (glad, žeđ, vrućinu, 
hladnoću, loš namještaj, neukusnu hranu); 

4. uvijek traži dozvolu za potrebne stvari; 

5. pažljivo čuva i štedi dozvoljene stvari; 

6. i u nužnim stvarima zadovoljan je s malim; 

7. rado podnosi ako ponekad oskudijeva u 
potrebnim stvarima. 

Nužno je da koji put osjetimo siromaštvo, inače, 
kako možemo reći da smo siromasi? 

374. Kad redovnik griješi protiv kreposti 
siromaštva? 

1. kad je previše navezan uz koju stvar; 

2. kad zlovoljno podnosi poteškoće siromaštva; 

3. kad se služi suvišnim i skupocjenim stvarima. 

375. Kad redovnik griješi protiv zavjeta 
siromaštva? 

1. kad nevaljano sebi što prisvaja; 

2. kad nečim raspolaže neovisno od poglavara. 
Potom: 

a) kad krade stvari Reda, svoje subraće ili 
svjetovnih osoba; 

b) nešto drži kad bez dozvole, daruje, prisvaja, 
kupuje, prodaje, razmjenjuje, upotrebljava u druge 
svrhe nego hoće poglavar, ili nosi sobom seleći u 
drugu kuću; 

c) kad svojom krivnjom kvari koju stvar ili pušta da 
propada; 

d) kad bez poglavareve dozvole raspolaže onim 
čega je još vlasnik. 

Griješi protiv pravednosti i dužan je popraviti štetu 
onaj redovnik koji svojom krivnjom krade, ruši ili 
pušta da neka stvar propada. 

376. Kad redovnik smrtno griješi protiv zavjeta 
siromaštva? 

Redovnik smrtno griješi protiv zavjeta siromaštva 
kad pogriješi protiv zavjeta u velikoj stvari. 

Velika stvar računa se po njenoj većoj cijeni. Za 
veću cijenu redovito uzimamo onoliko koliko je 
čovjeku potrebno za dnevno uzdržavanje. 

Ako pogreška protiv zavjeta siromaštva ujedno krši 
i pravednost (na primjer: prisvojimo tuđe 
vlasništvo), ta je pogreška smrtni grijeh protiv 
zavjeta siromaštva. 

Ako je pogreška samo protiv zavjeta, a nije i protiv 
pravednosti (na primjer: bez poglavareve dozvole 
služimo se kojom stvari, kao svojim vlasništvom). 


tad se za smrtni grijeh protiv zavjeta siromaštva 
traži još veća stvar, nego u spomenutom slučaju. 

Zavjet čistoće 

377. Na što redovnika obvezuje zavjet čistoće? 

1. da se uklanja svakom grijehu protiv šeste i 
devete zapovijedi; 

2. da živi beženstvo. 

378. Zbog čega treba mnogo cijeniti i vjerno vršiti 
zavjet djevičanske čistoće? 

1. Isus i Marija živjeli su djevičanstvo; 

3. on nas uzdiže do jasnijeg spoznaje i intimnije 
ljubavi prema Bogu; 

4. postiže nam dubok mir duše i sveto veselje srca; 

379. Što Bog zabranjuje šestom i devetom 
zapovijedi? 

Šestom i devetom zapovijedi Bog zabranjuje 
hotimičnu nečistu nasladu. 

Šesta i deveta Božja zapovijed tiču se požude za 
bludnom nasladom. Grešna je samo svojevoljna i 
hotimična naslada, dok sklonost i osjećaji nisu 
nikakav grijeh ako je volja protivna. Ne smijemo se 
uznemirivati kad osjećamo nečistu sklonost ili nam 
bez naše krivnje dolaze u pamet prljave slike. 

Nema nikakva grijeha u tome dok god ne svratimo 
na to promišljenu misao i sasvim slobodan 
pristanak volje. Za grijeh se traži jasna spoznaja i 
slobodna volja. 

Te dvije Božje zapovijedi zabranjuju sve što bi 
moglo zavesti u nečistu nasladu. To su: 

a) hotimične nečiste misli i želje; 

b) nečedni razgovori, šale i pjevanja; 

c) rado slušati ili čitati nečedne stvari; 

d) nečisti pogledi i doticanja. 

Ako netko sumnja da mu neki posao ili služba 
dovodi čistoću u pogibao treba da se toga kloni dok 
ne čuje mišljenje svog ispovjednika. 

380. Koliko grijeha čini redovnik koji griješi 
nečisto? 

Čini dva ili tri grijeha istodobno: 

1. griješi protiv šeste i devete zapovijedi; 

2. griješi protiv zavjeta; 

3. griješi protiv ljubavi ako je grijeh postao 
sablazan. 

Ako se redovnik ispovijeda da je teško sagriješio 
protiv čistoće, mora spomenuti ispovjedniku da je 
vezan zavjetom čistoće. 

381. Kakvi su grijesi protiv čistoće? 

1. smrtni: kad su učinjeni s jasnom sviješću i 
potpuno slobodno: 

2. laki: ako svijest nije bila sasvim jasna ili volja nije 
pristala potpuno slobodno. 

U grijesima protiv čistoće nema male stvari, stoga 
je svako slobodno i hotimično pristajanje teški 
grijeh. Laki bi grijeh činio onaj tko bi se mlako 
opirao nečistim napastima. 

U pitanju čistoće dobro je da smo uvijek otvoreni 
ispovjedniku da tako predusretnemo sotonske 
varke i svako zavaravanje nas samih, te da smo u 
srcu posve mirni. 

382. Što zavodi na nečistoću? 

1. previše znatiželjni pogledi, čitanje loših knjiga i 
gledanje nepristojnih filmova; 

2. ljenčarenje; 

3. mlakost u dnevnim pobožnostima; 

4. neumjerenost u jelu i piću; 

5. čuvstvena prijateljstva; 

6. oholost i neposluh. 

Oči su prozori na koje napast ulazi u dušu. 

Dokolica je zavela u grijeh dva odabrana Božja 
kralja: Davida i Salomona. 

Neumjerenost uvelike potiče na putenost, slabi 
razum i volju. 

Osjećajno prijateljstvo gasi Božje prijateljstvo jer 
Bog za sebe traži čitavo srce. 

Oholost i neposluh kod posvećenih osoba Bog često 
kazni time da dopusti da upadnu u nečisti grijeh da 
upoznaju svoju bijedu. 

383. Zašto se pod svaku cijenu moramo čuvati 
nečistoće? 

1. taj grijeh je sramotan: 

2. ruši nevinost i mir srca, te kalja čovjeku dušu i 
tijelo; 

3. vodi k mnogim drugim manama i grijesima; 

4. grešnika svaljuje u bijedu i sramotu, a na kraju u 
vječnu propast. 

Bludnik teško ostaje kod jednog grijeha, nego iz 
jednog upada u drugi, i to naglo, dok mu ne prijeđe 
u narav, a tad je teško naći lijeka. Da se 
oslobodimo nečiste navike traži se tolika duševna 
snaga i tako jaka pomoć Božje milosti da se mali 
broj nečistih grešnika uspije riješiti svog jadnog 
stanja. Stoga je sto puta lakše ne početi griješiti, 
nego li zauzdati strast, kad je preotela maha. Više 
redovničkih duša, nekoć punih svetog žara, 
najednom su nečistim grijehom najprije izgubili 
zvanje, zatim i vjeru na sablazan svijetu. O tom 
najočitije govori povijest Crkve. 

Sredstva da sačuvamo čistoću 

384. Koja su sredstva da sačuvamo čistoću? 


1. bježati od svih grešnih prigoda i u svemu biti 
umjereni; 

2. žarko moliti, često se pričešćivati, marljivo raditi 
i mrtviti pet osjetila; 

3. u napastima se oprijeti odmah na početku. 

U čuvanju čistoće ima posebnu vrijednost 
pobožnost Majci Mariji. 

Čuvajmo se lažne sigurnosti, jer nijedno mjesto, ni 
dob, ni stalež, ne mogu nas osloboditi od napasti. 
Također u zavjetu čistoće ne zavaravajmo sebe. Ne 
dozvolimo si pogibeljne poglede i susrete pod 
lažnom izlikom da imamo najbolje namjere, jer u 
dnu svega leži skrivena požuda. Ne molimo izričito 
za one prema kojima osjećamo osjetne sklonosti, jer 
takva nas molitva potiče da mislimo na te osobe. 

Sa osobama drugog spola nemajmo odnosa: 

a) bez pravog razloga; 

b) bez poglavareve dozvole; 

c) nikad s kakvom osjetnom ugodnošću; 

d) niti za duže vremena; 

e) ni previše blisko. 

385. Tko je čedan? 

Čedan je onaj koji se uklanja svemu što bi moglo 
povrijediti čistoću, kao što su pogibeljni pogledi, 
riječi, nedolični doticaji sebe i drugoga. Čednost je 
sigurna zaštita čistoće. 

386. Kako se imamo vladati u nečistim napastima? 

1. ostati mirni izmolivši koju strelovitu molitvu; 

2. rastresimo se odmah od nečistog predmeta, 
započnimo molitvu ili koji dobar posao; 

3. ni kasnije svojom voljom ne vraćajmo misao na 
minulu napast. 

Nikakva napast nije grijeh. Grijeh je onda, kad 
svjesno svratimo pažnju na težinu grešne napasti i 
na nju privolimo svom voljom. Nema smisla da se 
uzrujavamo zbog samog osjećaja napasti. 

Veoma je važno da u napasti odmah skrenemo 
pamet na drugo. Da se otresemo dužih i jačih 
napasti, koliko nam dozvoljavaju dužnosti, 
prihvatimo se posla koji nas zaokuplja. Ako napast 
traje i dalje, često ponovimo koju strelovitu molitvu 
i izričito izjavimo: »Neću, o Bože, da išta imam s 
gadnim mislima«. Jesu li ozbiljnije poteškoće u 
napastima, svakako ih otkrijmo ispovjedniku. 

Često su se tako odmah smirile i najteže napasti. 
Ako odmah i junački ne bi odbijali napast, treba da 
to ispovjedimo, po prilici, ovako: »Nemarno sam 
odbijao nečiste napasti«. Dobro je da budemo 
posve otvoreni ispovjedniku i duhovniku u svemu 
što se tiče čistoće. Sotona se najviše boji ponizne 
iskrenosti. 

Tko se redovito nemarno bori protiv napasti, taj je 
u velikoj pogibelji da konačno zaglavi u smrtnom 
grijehu. 

387. Kojim se još sredstvima pomažu redovnici da 
sačuvaju čistoću? 

1. da čuvaju klauzuru: 

2. da su suzdržani u odnosima sa svjetovnim 
osobama. 

Klauzura je vanjska odijeljenost redovničkih osoba 
od svijeta. Ona brani: 

a) ulaz i pristup osobama drugog spola u dio 
samostana pridržanom redovničkim osobama; 

b) izlaz iz samostana bez dozvole; 

c) slobodne veze s vanjskim svijetom. 

U klauzuri su redovnici slobodniji od svjetskih 
pogibelji i od nekorisnih rastresenosti. Vanjska 
klauzura od male je pomoći ako ujedno s njome 
nije sjedinjena nutarnja samoća srca. Od 
neprocjenjive je koristi da radi čistoće držimo na 
uzdi osjetila i maštu. 

388. Kako se redovnik ima vladati sa svjetovnim 
osobama? 

1. neka ograniči svoje odnose s njima na ono što je 
nužno potrebno; 

2. neka za sve veze s njima zna poglavar; 

3. da je s njima čedan, te se kloni ispraznih i 
nekorisnih razgovora. 


XII. ZAKLJUČAK 

Ako želiš velikim i brzim koracima napredovati u 
savršenstvu, postići na zemlji duboki mir duše i 
srca, sjediniti se s Bogom u životu i vječnosti, onda 
punim žarom i vjerno slijedi i drži se ovoga: 

1. moli puno i pobožno; 

2. mrtvi se velikodušno i neprestano, naročito u 
onoj strasti koja s tobom najviše gospodari; 

3. mnogo i iskreno ljubi Boga i bližnjega čuvstvima, 
djelima i žrtvama. 

U tim se trima točkama sadrži sav duhovni život. 

